
„Adrian Erbiceanu a întreprins 
un asemenea demers, de 
transpunere în vers a unui basm 
cules de Petre Ispirescu, unul din 
cele mai populare basme 
româneşti, expresia genului 
popular, pentru a-l face mai uşor 
accesibil, a-i descifra toate 
sensurile, a-i sublinia mesajul, 
într-un cuvânt, a-l esenţializa şi 
readuce în actualitate, dând 
strălucire scrierii printr-o limbă 
de o acuratețe fără cusur.” 

Cezarina Adamescu 


„Adrian Erbiceanu izbuteşte nu 
numai să rescrie basmul într-un 
poem a cărui muzicalitate curge 
fără de cusur, ci să-l şi modeleze 
după perceptele filosofice 
moderne ale corelaţiei dintre 


spaţiu şi timp.” Eva Halus 


„Adrian Erbiceanu, omul, a 
înțeles că orice monedă are două 
fețe. Şi cu Timpul, neiertător cum 
este, nu te poţi juca.” 

Constantin T. Ciubotaru 


„Să  preţuim cum se cuvine 
privilegiul de a lua parte la acest 
eveniment de excepţie în 
literatura şi cultura română şi de a 
fi contemporani cu poetul Adrian 
Erbiceanu.” Mihaela Ignat 


„Regăsim în cuprinsul cărții 
îndrăgitul basm al copilăriei 
noastre transpus în cele mai 
frumoase versuri, omagiu adus 
limbii române dar şi fiilor şi 
nepoților autorului, cărora le este 
dedicată cartea.” Doina Popa 

Tinerețe fără bătrâneţe... 


La început, sau înaintea lui, a fost a fi care devine, prin om şi pentru om, 
un a tot fi mereu astfel dar, zi de zi altfel. Sau, spus cu alte vorbe, o Tinerețe 
fără Bătrâneţe şi fără de Moarte. Deşi Bioticul se desfăşoară, cert pe 
Terra, după neiertătoarea Curbă a lui Gauss, Scara Vieţii. Şi totuşi, peste 
tot, urarea La mulți ani şi Fü tânăr, tot mereu. Un pas, până la titlul volumului 
de față Tinerețe fără Bătrâneţe în care subtilul condeier Adrian Erbiceanu 
reia basmul, cu acelaşi titlu, din culegerea lui Ispirescu, pe care îl brodează prin 
orfevreria poetică a cuvântului. Având o extensie universal-umană şi posedând 
o deschidere largă, istorică şi contemporană, poetizarea acestui mit-basm a fost 
aureolată de comentarii în rem deosebite, (Cezarina Adamescu, Ion Roşioru, 
Ionel Popa, Ştefan Dumitrescu). Nouă ne rămâne, acum, încercarea de a deduce 
procesul de geneză şi afirmare gravitaţională a acestui deziderat, profund 
existenţial, al unui Homo aeternophilus. Fiinţa umană, de la începuturi, s-a 
dorit sine finis şi şi-a transferat imposibilul, în lumea de alter a 
Demiurgismului. Marele pas, de la sapiens la creator. Considerăm ca izvoare 
ab initio - Izvoare Existentice, cotidiene, reale, verificabile. Instinctiva Fuga de 
Moarte amânare, metamorfozare, socializare. 

Viata fără moarte, nu se poate. Doar asimptotic. Ca o primă Geneză, 
Viaţa până la Moarte. Mai puţin certă este Viaţa de după Moarte. 

Genezele Evolutive, consecinţe ale viețuirii. Viaţa e sinonimă cu dinamica 
ei, de la posmagii muieți şi până la înfrângerea de Duhurile rele de tornade, de 
Păduri stârnite de Văi ale Plângerii, la tot pasul, surprinse în Tinereţile lui 
Ispirescu — Erbiceanu. 

O dinamică de prim zbor, de Feţi-Frumoşi, la care se adaugă şi forţa, ca-n 
poveste, a cailor năzdrăvani. Cel de acum e-o călăuză atotştiutoare şi el visând 
absenţa bătrâneţii. Prea juvenilul Făt, duce cu el, de mii de ani, atributele fiinţei 
umane, care a supravieţuit, prin repetatele răspunsuri date naturii din jur şi 
însuşindu-şi, succesiv, energie interioară cu metabolism, devenire prin 
adaptare, uzură cu bătrâneţe şi moarte, biotism infinit segmentat prin existare 
cu proliferare. Primum vivere. Dar pentru a ajunge până la aşa, cât zbucium 
existenţial... Şi ce fragilă ipostază... Prea pura fiinţare de la începuturi, numai ce 
fără a rămas un Basm. De azi pe mâine. Un alt a fi fărâmiţat. Putea-va să mai 
fie o O Tinerete fără Bătrâneţe şi o viată fără Moarte? Pe Terra, nicidecum. A 
fost odată, ca niciodată. Sic tranzit... mutatio mundi. 

Genezele evadative. Nu ne raportăm decât la Casa noastră cosmică, în 
care, princeps este Homo ce, de multă vreme, a devenit mai mult decât un 
sapiens şi demiurgus. El şi creează, prin asta evadând spre inedit. Se trece, prin 
imaginaţie, dincolo de monovalenţa certitudinii, spre polimorfismul unui 
altceva. Le spunem evadări deoarece e-o fugă nemetabolică de scurt metraj 
imperativul biologic fiindu-ne, la toţi, ca serial. Dar, evadările devin, de la un 
timp la altul, mai de altitudine. Fiind independente, inedite, dau satisfacţii 
nepereche de spiritualitate, fără a fi supuse la verificări. În lumea certitudinii 
cotidiene, viziunea unei Tinerete fără Bătrâneţe i-a fost destinat un raft de 
bibliotecă şi nu bisturiu. Istoric, evadărilor, li s-au dat câteva incinte. 

Mitologia e una din ele. Olimpurile, cu toţi zeii lor, erau fără moarte, 
juvenili, prea puternici. Cu chip de om sau fără, pe sub pământ, sub ape sau pe 
piscuri, la ei toate erau ad libitum. Şi toţi stăpânii lumii erau ei stăpâniţi întâi. 
Două societăţi aflate etajat. Dar pentru ei, mitologiile, la început aveau 

autoritate, organizare şi legităţi, ca pentru ei. Doar numai că Olimpul era numai 
cu fără, iar ceilalţi cu muritori, toate prin cu. Legende, basme, povestiri. 

Apropiate de Mitologii, s-au impus Religiile, unde Olimpurile devin Ceruri, 
prefigurate după om, iar lerarhiile absolutiste, s-apleacă înspre oameni. Nu-i 
timorare, ci întrajutorare. După chipul şi întruchiparea Domnului. O Evadare 
pro homo. Se vorbeşte iarăşi despre fără moarte, despre viața de după moarte, 
viața fără de sfârşit, ritualuri pe această temă. În basmul/poemul de faţă, nu se 
întâlnesc astfel de rezonanţe, deşi tematica e la acasă. Fantasticul nereligios — 
zmei, zâne, timpuri şi locuri de legendă, eroi extratelurici, sunt căutate în astfel 
de naraţiuni şi reciproca, şi ele căutate de copii. 

O pondere impresionantă, ca evadare de masă, o au Artele. Un spaţiu cu 
un spectru foarte larg de cultură, cu o polarizare după toate gusturile de unde şi 
oferta de Arte mulţumeşte pe toţi. Plus libertatea de creaţie sau noncreaţie, e 
larg deschisă, de la haiku, la infinitul SF, ca o jumi-juma de S şi F. De aceea, 
tema noastră e, aici în vârful piramidei. Cu menţiunea că basmul clasic îşi are, 
totuşi, o artă poetică riguroasă. Copiii nu vor semn de egalitate între fantasticul 
lui a fost odată cu acel de va fi o dată. Literatura şi filmul cultivă tema unui 
fără cel mai mult. De la Hamlet la Viaţa Lumu sau de la Mortua est la 
Hyperion, - de la prea multe la prea multe, tematica e lângă noi, fie ca o altă 
Alexandrie, fie ca actualul seller, mereu best. Curentele şi pre şi post, ca 
romantice, aproape strigă timpului să stea pe loc, deşi protagoniştii sunt eroi cu 
morții la tinereţe. Se dau şi sfaturi, cum e de făcut: Moartea din Tinerete, e fără 
Bătrâneţe, deci Bomur... la vie. Mai cu prudenţă, procedează Oscar Wilde în 
Dorian Gray sau spusele, deloc ca bocet, din cimitirele gen Săpânța. Bine că i-a 
mai strâns Bunul Dumnezeu. O variantă, mai la zi, a Cărţii Morților sau a 

Îmbălsămării, ambele din Egiptul antic. Acolo unde ritualul morţii devenise 
Răsărit de Veşmicie. 

În basmul ispirescian, atât de măiestrit poetizat de Erbiceanu, se acordă 
fenomenului probabilistic, rol de causa causorum. E vorba de acea Vale a 
Plângerii care anticipează, sau repetă Răscrucea Haecatelor, neîndurătorul şi 
întunecatul Styx, sau ca actualul Triunghiul Bermudelor. Şi se mai vrea o viață 
fără moarte... S-a vrut, sau se mai vrea? Poate că peste timpi, basmul, poemul 
comentat de noi, să aibă pe coperta unei îndepărtate ediţii: Tinere, te ştiam 
mort de mult, fără să mai fi apucat şi Bătrâneţea! O, Tempora... 

Pe Mioriţa carpatică o amintesc acum şi nu la Mituri, gândind la 
aprecierea criticului european Leo Spitzer, cum că aceasta ar fi una dintre 
marile opere clasice ale hteraturii universale. Şi aici, Moartea e considerată o 
probabilitate - de-o fi să mor - personajul detaşându-se de locul stâniu spre a se 
contopi cu întregul cosmic şi a-şi continua viaţa, mult superioară ca până 
acum. Pentru el, sunt eterne, tinereţea şi fiinţarea. Ultimul popas, la Artele care 
au oprit devenirea în sine, deci nu vor avea vreodată Bătrâneţe ci numai 
vechime: Arhitectura, Sculptura, Pictura. Basmul nostru fuge de ele, înainte sau 
înapoi, pe când ele sunt statice, nu au energie în ele spre a nega timpul. Aici, 
operează o altă viziune. Finalic, încercăm să grafiem — abstract şi nu concret — 
demersul unei deveniri, pornită în a fi şi fără de oprire şi fără senectute, sub 
forma unei foarte lungi spirale, (ani lumină) ce pleacă, asimptotic, segmentaric 
spre un zbor numai cu fără spirală care de la acel punct al Plângerii se-ntoarce, 
tot prin vechile opriri spre începuturi, în ipostaza unei senectuţi mult avansate, 
spre a se contopi cu moartea biologică, precum în lumea noastră. Mai altfel 
spus, Curba lui Gauss pune un alt punct unei spirale cosmice. 

Considerând acum şi ilustraţia interioară — semnată de Adrian Popescu — 
ele sugerează tematica din volum, constituind ce s-a avut în vedere să se 
transmită. Mii de ani lumină dus şi întors, pe un fragment de copertă. Şi s-a 
reuşit. Cu un limbaj mai esenţializat: grafică şi cromatică. O creativitate 
deosebită, depăşită ad rem. Acum, măsura măiestriei, e aceea a capacităţii de 
simbolizare. La care, plasticianul volumului, fiind contemporan cu zborurile pe 
Lună, îşi afirmă harul şi prin stilizare. 

O reluare într-o lirică de basm, a unui mit străvechi şi străuman, în care ne 
reîntâlnim cu un miraj al omenirii, al biosferei de oriunde, acela de a nu mai 
reveni la litosferă. De la miraj şi basm, la un culegător de perle iar, de aici, la un 
bijutier al gândului profund la braţ cu ucenicul... de nuante. 

La toţi, urări de fără văi cu lacrimi ci doar cu aripi multe, spre a gândi pe 
a fi şi altfel. 

Gheorghe A. M. Ciobanu 

Scriitorul canadian de origine română 
Adrian Erbiceanu 


Scriitorul Adrian Erbiceanu, un colaborator de marcă al revistei romaşcane 
Melidonium, va lansa luni, 27 mai 2013, volumul Tinerete fără bătrâneţe la 
Biblioteca Metropolitană Bucureşti şi probabil la sfârşitul lunii şi la Suceava. 

Adrian Erbiceanu a vizitat de câteva ori oraşul Roman, locul unde a trăit o 
frumoasă copilărie: „Am coborât din tren, în gara oraşului Roman, cu o uşoară 
reținere. O senzație de cunoscut, ca o umbră trecută prin sita vremii, îmi dirija 
paşii. Trecuseră ceva mai mult de treizeci de ani de când, într-o vară fierbinte, 
părăsisem oraşul. Am luat-o încet pe strada care se deschidea în spatele gări. 
Casele, multe dintre ele încă pe vechile lor fundatii, păreau că sprijină timpul... 
Între toamna anului '41 şi vara anului '47 locuisem la bunici, pe o strada care, 
dacă îmi aduc bine aminte, se numea Mavrichi. Acum, pe picior de plecare 
spre alte tărâmuri, fără a şti dacă există drum de întoarcere, doream să revăd, 
măcar pentru o singură dată, locurile pe unde copilărisem....” Pro memoriam, 
revista Mehdonium, 2013. 

Ca unul ce nu îşi poate uita originile, s-a întors de fiecare dată spre 


rădăcinile ființei sale, scriind versuri spre a mângâia clipa ce doare: 
Dor 


Jos la răscruce, gata de ducă 

Ce mă mai tine, mă tot hurducă. 
Dorul atârnă frunză săracă, 
Dragostea vine, dragostea pleacă... 

Prind, ca din palme, să se răsfire 
Cioburi păstrate în amintire... 

Ca o minciună consolatoare, 
Vremea mă ninge, clipa mă doare... 


Consemnează, atât în paginile revistei Melidonium, cât şi în reviste din 
ţară şi diaspora, aspecte mai puţin cunoscute din viaţa domniei sale. 

Cu poetul Adrian Erbiceanu am un dialog cultural fructuos în paginile 
revistei Melidonium şi în cadrul Asociaţiei Scriitorilor de limbă română din 
Quebec, unde Domnia Sa este președinte al acestei asociaţii, iar prezența mea la 
lansarea cărţii Domniei sale Însemnele nopții de la Bacău din 3 iunie 2016 a 
fost ca un evantai divin peste stihiile dezlănţuite ale naturii. 

Această lansare a volumului de sonete a fost un eveniment literar pregătit 
minuțios de poeta Mioara Băluţă împreună cu Revista de cultură 13 PLUS în 
cadrul USR Filiala Bacău. 

Despre volumul Însemnele nopții şi despre activitatea poetului Adrian 
Erbiceanu au vorbit dramaturgul Viorel Savin, scriitorul Daniel Nicolescu, 
criticul literar Petre Isachi și ca invitat special eseistul Gheorghe A.M. Ciobanu 
de la Roman. 

În cadrul intervențiilor, mărturisirilor şi dialogurilor ce au avut loc s-au 
evidențiat: Ioan Cozma, Adrian Dincescu, Cristina Ştefan, Valentina Becart 
Bişog, Daniel Florin Dincă, Cornel Galben ș.a. 

Adrian Erbiceanu este un poet cu o operă densă şi plină de interogaţii cu 
privire la destinul omului, la starea societăţii româneşti actuale, un poet ce căută 
răspuns la întrebările existenţiale, când copleşit de doruri şi lirism când 
povestindu-ne basme încărcate de simboluri. 

Adrian Erbiceanu este un temeinic ambasador al culturii româneşti în 
lume, preocupări pornite din iubirea Domniei sale pentru tot ce înseamnă 
românism: origine, istorie, civilizaţie, cultură şi limbă română, care 
armonizează cu sufletul său generos şi iubitor de normalitate, armonie şi 
lumină. 

Poetul Adrian Erbiceanu atinge cu mâinile inimii imensitatea universului, 
a cosmosului, în căutarea luminii, numai această lumină îi ţine trează speranţa 
şi visul. 

Poezia sa are misiunea sfântă de a smulge totul destinului şi de a da 
nemurire celui care o scrie. 

Dacă ar fi să pornesc de la maxima lui Buffon, cum că stilul este expresia 
individualităţii, aş spune că ceea ce îl caracterizează pe Adrian Erbiceanu, ceea 
ce i se potriveşte cel mai bine structurii sale interioare, este sonetul. Este 
cunoscut faptul că valoarea adevărată a sonetului, profunzimea lui se poate 
obţine numai la maturitatea vârstei, după o experienţă de viaţă şi de scriitură. 

Prezent în paginile revistei Mehdonium din Roman, ne-a onorat cu 
creaţiile sale literare, cu atât mai mult cu cât domnia sa are o legătură de suflet 
cu oraşul muşatin, primii şapte ani ai vieţii petrecându-i la bunici, în Roman. 

Adrian FErbiceanu, un poet consistent care ne onorează cu distinsa-i 
personalitate, dialogul cultural iniţiat prin revista Mehdonium, reuşind astfel o 
punte de legătură între vocile culturale româneşti, oriunde s-ar afla pe 
mapamond. 

Prezenţa domniei sale ACASĂ, a fost un eveniment deosebit de 
emoționant,făcându-ne părtaşi la „însemnele nopţii”. Împreună cu Adrian 
Erbiceanu, Dorin Dospinescu şi prietena mea, bibliotecar Doina Enea am vizitat 

orașul Roman preț de câteva ore bune. Destăinuindu-ne amintiri din copilăria 
petrecută la bunici, pașii ne-au purtat pe străzile însorite ale urbei romașcane. 

Uliţa copilăriei, astăzi cu altă denumire şi alt aspect urban, ne-a primit 
paşii stingheri şi plini de emoția regăsirii, făcând arc peste timp îndată ce 
amintirile au început a curge, povestite suav şi cu arşiţa dorului nepotolit. Din 
arhitectura locului atât de drag copilăriei domniei sale doar clopotniţa de 
lemn,veche, a Bisericii Sf. Nicolae mai dăinuie, făcându-se părtaşă la 
emoţionanta întâlnire. 

Casa bunicilor, atât de plină de amintirile sufletelor calde ce-o locuiseră, 
nu mai era de mult, pe locul ei ridicându-se altă clădire. Amintiri şi doruri dragi 
au rămas pitite în zidurile casei... 

Însufleţit de frumoase aduceri aminte, Adrian Erbiceanu ne-a transmis 
emoția pe care-o simţea... şi fără vreun efort special am trăit şi noi aroma 
timpului, omenia, solidaritatea, onestitatea şi bunătatea minunaţilor săi bunici, 
trăsături moştenite şi purtate şi de el peste timp ca nişte bijuterii de preţ. 

Discret și așa cum îmi place să-l definesc, un om special, Adrian Erbiceanu 
vibrează altfel când dorul îl aduce acasă. 

Felicitări poetului trăitor în ţara frunzei de arțar, care prin apariția 
volumului de sonete Tinerețe fără bătrâneţe, adaugă o piatră nestemată 
poeziei românești contemporane. 

Cu deosebită recunoştinţă şi preţuire suntem alături de Adrian 
Erbiceanu... Ne-ar fi onorat prezenţa domniei sale, cu o lansare de carte şi la 
Roman, la Biblioteca Municipală Roman, de dragul copilăriei petrecute aici... 
Nădăjduiesc ca timpul să rezolve poate şi această dorinţă a noastră. 

Adrian Erbiceanu 


Tinerețe fără bătrâneţe 
(Povestire în versuri după basmul Tinerete fără bătrâneţe şi viată fără de 
moarte, de Petre Ispirescu) 


Noaptea-nvălui pământul 
Cu pas rar ca de felină: 
Strecură prin streşini vântul, 
Stinse urma de lumină 

Şi-n caznă diluviană, 

Din cotloane abisale, 

Ridică spre slăvi, vicleană, 
Umbrele Măriei- Sale. 


Cu glas doar pe jumătate 
— Insă, fără cinci minute, — 
Vechea toacă prinse-a bate 


Ritmuri din vechimi născute. 


Pentru cine-ncearcă, oare, 
Să se facă ascultată 

Şi de ce, în destrunare, 
Inima a prins să bată? 


Ca pe àripi de furtună, 
Jocul Ielele şi-l poartă: 
Morților le cer arvună, 
Viilor — scrisele-n soartă. 


Tinerețe fără bătrâneţe 


Fapte bune, fapte rele - 
Cine poate a-nţelege 

De ce-i vai, de ce e jele, 
De ce legea nu e Lege?! 


Tot cătând, din fapt de sară, 
Răspuns clar la întrebare, 
Negurile înhămară 

Stelele la Carul Mare — 
Peste timp şi peste lume 

— Cât a fost şi cât mai este — 
Punte arcuind, anume, 
Tâlcurilor din poveste. 
Zice-se c-a fost odată, 

— Că de nu, nu s-ar mai zice — 
Într-o ţară-ndepărtată, 
Pe-un tărâm de vis, ferice, 
Tineri, doi. Şi pe moşie 

— Însorită, norocoasă — 
Împărat, el fu să fie, 

Iară ea Împărăteasă. 


ȘI au prins a curge anii 
Ca nisipul printre deşte... 
Numai că, sub zodii stranii, 

Omul soarta-şi împlineşte! UI ze IE nE 
Chibzuit-au cu măsură, OI AE PI K 


Tălmăcind scrisele-n carte... 
Dar... n-a fost, în bătătură, 
De copii să aive parte. 


Totuşi, cum în basm se-ntâmplă, 
Un unchiaş dibaci la toate, 
Proptind mâna grea la tâmplă, 
Le-a prezis, cu pietate: 

„Ce vă mână e-o dorinţă 

Pentr-un prunc... Dar, din născare, 
Va aduce suferinţă, 

Bucurii şi întristare!” 





Insă cine să asculte 
De-un unchiaş, bătrân cât veacul, 
Când dorinţele oculte 

Vremea curge, cât e vreme... 
Numai noi, săracii, parcă 
N-am avea de ce ne teme 
Când cu vreme ne încarcă... 
Firul prins să se deşire 
Fete-i rotunji mijlocul... 
Vracu-n tainică unire 

Au decis că e sorocul. 


Dar văzând ei că băietul 
Nu da semne să se nască, 
Încheiară zaiafetul 

De la Curtea-mpărătească, 
Şi, buluc, cu mic cu mare, 
Forfotind în pragul porţii 
Se rugau fără-ncetare 
Năzuind să schimbe sorții! 


„Iti dăm ce-i mai bun pe lume: 


Pe Sânzeana, de soţie; 
Sfetnici drepţi, să te îndrume, 
Şi întreaga-mpărăţie, 

Numai, naşte-te, odată!... 
Timpul nu-i făcut să ierte!”... 
Pustiit, învinsul tată, 

Prinse lacrimi să deşerte. 

Vanităţi!... Dar când să-ncheie, 
— Făr' a şti de poartă vină, — 
Din adâncu-i o idee 
Fulgeră, stârnind lumină: 
„Taci, şi îţi promit să fie 
Darul nostru scris în carte: 
Tinerete pe vecie, 

Cum şi viaţă fără moarte!” 


Clipa de înţelepciune 

Sta spăşită între Iele: 
„Linişte!... Te rog, adu-ne 
Hărăzitele în stele!” 

O tăcere de morminte 
Curmă forfota lumească, 
Liniştindu-l pe părinte... 
Pruncul va să i se nască. 


Viu, pe vânt, s-a dus cuvântul! 
ŞI... ca-n datina bătrână... 
Dănţui, sub paşi, pământul 

O întreagă săptămână... 
Păsări îşi uniră trilul 

De la Zi la Miază-noapte... 
Într-un an creştea copilul, 
Alţii cât creşteau în şapte. 


Filosofi din lumea largă 

Se tocmiră să-l înveţe 

Ce să spună, cum să meargă 
Printre semeni, cu nobleţe. 
Iară, taica, împăratul, 

Nu-şi mai încăpea în fire, 
Şi- nţelept, vedea băiatul, 
Drept urmaş la moştenire. 


Dar, de la o vreme, prinse, 
Frământat de gânduri sumbre, 
S-ardă „foc pe vetre stinse” 
Aruncând în juru-i umbre, 
Între rugi pierdut... când, iată, 
Surd — când întâlni unchiaşul — 
Auzi o voce: „lată, 

I-a sosit Ursitei Ceasul!” 





- Fiule, Făgăduiala-i 
Geamănă cu Ghinionul! 
Is bătrân, mă-ncearcă boala! 

- De greşesc, tată, mă iartă: 
Vorba ta îmi este lege, 

Dar făgăduiala dată, 

Nu-i putere s-o dezlege... 
Când văzu cât e de dornic 
Să-şi îndeplinească visul, 
Împăratul, către Vornic, 
Făcu semn să-i dea Zapisul. 


- Ia, copile!... Ia cu tine 
Şi-un cal brav şi arme bune! 
Că prin cele zări străine 

Nu e loc de iertăciune! 
Îndârjit, plecă feciorul 

Cal să-şi afle pe măsură, 
Tocmai bun de plinit dorul 
Într-a vieţii aventură. 


Dându-i hergheliei roată 

Nu găsi un cal în stare, 

Prins de greabăn, tras de coadă, 
Să rămână în picioare. 

Istovit, decis să plece 

Doar cu vântul în desagă, 

Ochii lui, în hruba rece, 

Se opriră pe-o mârţoagă. 

Poate credeţi toate-aceste! 
Că-i minune, poate spuneţi! 
Răpciugosul din poveste, 

Nu era ce presupuneţi. 
Renăscut (de cum zărise 
Cine-anume va să-l mâne), 
Se propti în prag şi... zise: 
„Ce îmi porunceşti, stăpâne?” 


Bănuind ce gând îl paşte, 
Şi ce spornică e graba, 

Se vădi că el cunoaşte 
Calea ce descurcă treaba. 

- Mergi la împărat şi-i cere 
Hainele din tinereţe; 
Cere-i armele — putere 
Pentru minţile isteţe! 


Ce ar fi putut să-nşire 
Făt-Frumos, — cum 1 se spune —?! 
Nedând vremii păsuire, 

Visul vrând să-și încunune, 

Se zbătu, fără hodină, 

Armele să le găsească, 

Să le scoată din rugină — 

Ca oglinda să lucească! 


Mai că nu-i venea să creadă, 
Prins de gând şi-alergătură, 
Că în trudnica-i corvoadă, 
Şase săptămâni trecură. 

La ivirea dimineţii, 
Totdeauna stele scapăt'... 
Urmând zisele poveţii, 

Duse cazna pân” la capăt. 


Când se-nfăţişă la curte, 
Ca să-şi ieie ziua bună, 

— După-atâtea zile scurte — 
Jalea-i strânse împreună. 
Numai el, croindu-şi cale 
Către taica - Impăratu, 
Sta, viteaz, lucind în zale, 
Pe un cal, cu aripi patru. 





ȘI, precum se prorocise, 

Fără a lungi cuvântul, 
Printre porţile deschise 

El trecu cum trece vântul. 

La distanţă, care grele, 

Cu ostaşi şi cu merinde, 

Cu arginţi şi alte cele, 
Umpleau zarea, cât cuprinde. 

După ce lăsă în urmă 
Părinteasca-mpărăţie, 
Pentru grozăvii ce scurmă 
Tot nisipul din pustie, 

Pe oştenii săi — spre case 
I-a întors... fär’ să clipească, 
Împărţind tot ce luase 

De la curtea-mpărătească. 


Şi, cătându-şi idealul, 
Prin câmpiile deşarte, 
În galop îşi mâna calul 


> 


Visând „viaţa får de moarte”... 


Plecând capul, cu iertare, 
Ca în orişice poveste, 
Rogu-vă, aveţi răbdare, 
Că-nainte mult mai este... 


Hotărâţi la cale lungă 

— Părând umbre fără chipuri, 
Nevoindu-se s-ajungă 
Dincolo... peste nisipuri — 
S-au găsit, după trei zile, 

Pe un câmp, lâng-o pădure 
Bântuită de Sibile: 


Semne aspre... gânduri dure!... 

ŞI... când frânţi de osteneală, 
Sub a nopţii amăgire, 
Somnu-i prinse în urzeală, 

— Neaflându-și găzduire — 
Din înalturile sferei, 

Norii — buluciţi, în sfadă, 
Sub aripile Himerei — 
Prăvăliră o tornadă. 


Vânturile, defrânate, 

Îşi dezlănţuiră jocul; 
Prinşi între fatalitate 

Și noroc (bată-i norocul !) 
Strânşi în braţele ei hoaţe, 
Nu tu şansă de izbavă, 

Nu tu fir, să se agaţe!, 
Noaptea-i înghiţi hulpavă. 


Istoviţi peste măsură, 
Când se domoli furtuna, 
Printre nori, pe cer văzură 
Două luni, în loc de una. 
Zise calul, dând s-adaste, 
Cu copita în ţărână: 

- Pe tărâmurile aste, 
Gheonoaia e stăpână. 


Cine-ncearcă (pe meleagul 

Peste care stăpâneşte) 

Să îi calce, babei, pragul, 

Pe vecii se odihneşte. 
Făt-Frumos, spre a-l descoase, 
Îl făcu scăpat din chingă: 

- Văd un câmp numai de oase... 

- De la cei ce-au vrut s-o-nvingă! 


Dară, tu, să nu te sperii: 

Arc înstrună şi fă-i placul, 

Cu săgeți de foc s-o perii... 

Baba să-şi găsească leacul! 

Iar acum, că ne aşteaptă 

Zvon de crâncenă stihie, 
Vorba-i spusă; noaptea-i coaptă; 
Somnul ne-a trimis solie!... 





Când se revărsară zorii, 
Se porni din slăvi un vaier 
Vălmăşind în trombă norii, 


=! 

Fulgerând — trăsnind prin aer... z 
În urgia hăbăucă, E 
Zarea stând s-o vămuiască, 9 
Gheonoaia-n zbor... nălucă: a 
y z 

Trup de şarpe - cap de broască! = 
3 

< 


Tinerețe fără bătrâneţe 


-n 
O 


Adrian Erbiceanu 


- Saltă iute-n şa, stăpâne, 

Şi loveşte fără teamă, 

Că de nu, nu-i ce rămâne, 
Iar de e, cui vei da seamă?... 
Şi se ridicară-n slavă... 
Făt-Frumos — una cu spada —, 
Dârz şi fără de zăbavă, 
Se-avântă, scurtându-i coada. 

Cotropită de durere, 

— Spaima-Spaimelor sub soare — 
Căzu, fără de putere, 

În genunchi cerând cruţare. 
Simţind moartea că o frânge 
Ceru milă!-n schimb îi dete 

Un înscris muiat în sânge, 

Ca dovadă şi... pecete. 


- Câţi voinici se-ncumetară 
Ca hotarele să-mi treacă, 
Nebunia lor bizară, 

Flori le-a pus la cap, sireacă! 
Dară calul-călăuză, 
Năzdrăvan cum văd că este, 
M-a „încoronat'... pe spuză, 
Iar pe tine, în poveste! 

Şi îl invită la dânsa, 

Cu onor şi mese-ntinse!... 
Nu vă spun ce tare plâns-a 
Coada când la loc şi-o prinse! 
Întărită, vindecată, 

De atâta bucurie, 

Îl pofti s-aleag-o fată — 

Din trei fete — ca soţie. 


Cum ar fi putut s-accepte 
Pe moşie să rămână, 

Când poveţele-nţelepte 

Îl trăgeau, arzând, de mână? 
Neavând cum să-l îmbune, 
Gazda îşi plăti uiumul 

Şi urându-i zile bune 

Îl lăsă să-şi cate drumul... 


Deci, la drum, cei doi porniră, 
Cal şi călăreț... vii umbre 

Pe drumeagul ce se-nşiră 
Printre dealurile sumbre. 
Şi-ar fi mers ei cale lungă, 
Tocind tălpile mândriei, 

Dacă n-ar fi fost s-ajungă 

La hotarele moşiei... 


Vremea trece... să revină 
ȘI... revine ca să treacă... 
Din senin, fără pricină, 
Vânturile, strânse-n clacă, 
Hoinărind pe căi antice, 
Împletiră lungi spirale, 
Şi-ncepură să ridice 

Tot ce întâlneau în cale. 


Duşi de vajnica urgie — 
Gură sumbră ce absoarbe 
Tot ce este urmă vie, 

Pe întinsurile oarbe — 

Se treziră „ca din vise”, 
Când se domoli taifunul 

Şi văzură, pare-mi-se, 

Sus pe cer, doi sori, nu unul. 





Ca o forţă ce desparte 

Ce e rece, de fierbinte — 
Verdele mijea departe; 

Iarba arsă, înainte. 

Până să se dumirească, 
Prinse calul gustul vorbii: 

- Nu-i sămânță să-ncolţească 
Pe tărâmul unei Scorpii! 

De prăpăd şi fierbinţeală 
N-aveai loc să pui piciorul: 
Aerul duhnea a smoală, 
Însetat era izvorul... 

- Făt-Frumos, în şa te ţine: 
Scorpiei nu-i ştiu pereche — 
Gheonoaia, pentru tine, 

A fost floare la ureche! 


Şi... abia, acestea... spuse — 
Crunt, un urlet sparse crugul... 
Singur, calul pricepuse 
Care este vicleşugul: 
Vărsând ură, foc şi pară, 
Zgripțuroaica cea bătrână, 
Năzuind să-i ţină-n gheară, 
Călărea... pe vânt stăpână. 


Dar ulciorul gol nu merge 
De prea multe ori la apă! 
Fulger, care-n cale şterge 
Orice urmă de hârtoapă, 

De pe cal, ţintind şerpoaica, 
Cu săgeți porni să plouă, 

De rămase Zgripţuroaica, 
Din trei capete, cu două. 

Sângerând, înspăimântată, 
Când văzu că Fătu'-nstrună 
Arcul, iar cu o săgeată, 

Un alt cap să îi răpună, 
Scorpia porni a plânge, 
Precum soră-sa, pe glie, 
Şi-i dădu înscris, cu sânge, 
Oaspete că-l... pe moşie. 


Făt-Frumos, fără regrete, 
După datina lumească, 
Capul retezat i-l dete, 
Înapoi să şi-l lipească... 
Răsplătit, peste măsură, 
Gândul îl purta departe, 
Dus de-a dorului arsură 
Către „viaţa fără moarte”... 


Pribegind pe alte drumuri, 

Prin ţinuturile- acele, 

Tot mai rar călcau prin scrumuri, 
Tot mai des printre vâlcele... 
Cine-ar fi putut să creadă 

Că ajunşi la cap de ţară, 

Pe câmpii şi în livadă 

Era veşnic primăvară?! 


Nici n-au pus bine piciorul, 
Când... un gol... ca de genune 
Le deschise viitorul 

Spre-o nouă dimensiune: 
Cer, cu fulgere-n risipă, 
Despletea lumini de astre... 
Ora se trăgea în clipă; 

Clipa cumpănea dezastre. 


Iar ei, prinşi ca de-o vâltoare 
Ce adună şi dezbină, 

— Două umbre călătoare 

Pe o rază de lumină — 
Lunecau prin tot frământul, 
Neavând ce să mai spună. 
Când atinseră pământul: 

Nu, tu, soare... nu, tu, lună! 


Doar un murmur vag... de muză 
Pe o stranie planetă, 

Le ţinea de călăuză 

Prin lumina violetă... 
Făt-Frumos, încă-n uimire, 
Gata-gata să se-avânte! 

Murgul însă-n presimţire, 
Grabnic, prinse să cuvânte: 

- Am călcat nişte hotare, 
Vieţii, strajă şi sorginte; 
O primejdie mai mare, 
Ne aşteaptă înainte!... 
Colo-n mijlocul naturii, 
Casa, care pare vie, 
Toate fiarele pădurii 

O păzesc cu străşnicie. 


N-ai cu ele cum te bate, 

Şi nici chip nu-i să te-apropii; 
Câţi cercară a răzbate, 

Toţi dădură ortul popii!... 

Dar de-om izbuti, cu trudă, 
Să sărim şi peste-aceste, 

— Nici să vadă, nici s-audă — 
Vom rămâne de poveste! 


După ce se hodiniră, 

Cât să fulgere-n putere, 
Strânşi de timpul ce înşiră-n 
Clipe vise efemere, 

Calu-a zis... ca pentru sine, 
Cu suflarea-ntretăiată: 
-Ţine-te, stăpâne, bine! 

Ori acum, ori niciodată! 

Cu picioarele- alipite, 
Strâns... pe lângă subsuoară, 
Fătul, vorbele şoptite 

Le urmă... şi... se-avântară 
Către slăvi, în săritură, 
Peste mitica pădure - 
Petrecând gândul... pe gură: 
„De noi, Domnul, să se-ndure!” 


Dăltuit în mii de feţe, 

- Soare născător de soare - 
Un palat le da bineţe 

Cu sclipiri îmbietoare. 

Dar ei, duşi ca pe-o aripă, 

- Legănaţi de acalmie - 
Nu uitară nici o clipă 

Că pădurea este vie. 


Şi, precum se- adevereşte 

Că tocmeala migăloasă 

De la târg nu se- nrudeşte 

Cu aceea de acasă, 

Murgul, când din slăvi descins-a 
În poiana mult visată, 

Vârful unui pom atins-a, 

Şi-a trezit pădurea toată. 


Foc de ar fi fost şi încă 

Nu s-ar fi trezit pe trepte, 
Ca statui bătute-n stâncă... 
Neştiind ce-o să-i aştepte. 
Şi de n-ar fi fost Stăpâna 
Peste marea de dihanii 

- Să le ia cu anasâna - 

Ce s-ar fi făcut, sărmanil? 


„Praf şi pulbere” - veţi spune, 
De s-ar duce-n lume vestea 
Că sperând într-o minune, 
Terminatu- s-a povestea. 
Să ne fie cu iertare!... 
Basmul altcum stă s-ateste! 
Rogu-vă, aveţi răbdare, 
Că- nainte mult mai este! 

x x * 
Prăvălească- se urgia, 
Ardă tot ce strâns în gând e, 
Numai nu stârni mânia 
Animalelor flămânde! 
Norocirea, din pruncie, 
Strajă-i sta cum se urzise: 
Zâna, dalbă și mlădie, 
Chip de om nu mai zărise! 

Dar nici lui — mladă crăiască — 
Nu-i fusese dat vreodată, 
Întregit, să se-oglindească 
Într-așa frumoasă fată, 

Ce strunea cu-a ei privire 
Lacomele dobitoace, 

Semn făcând — de ispitire — 
Ca să intre... dacă-i place... 


Trei surori - trei flori de nalbă - 
Drămuind a lumii soarte: 
"Tinere tea - joc de salbă, 

Viaţa - dar, fără de moarte", 
Cu nespusă bucurie 

Invitară feciorașul 

Oaspe drag ca să le fie, 

Iar palatul lor, lăcașul. 





Prevăzând, ca-n vis, izbava, 
Fătu-şi lepădă povara, 
Povestindu-le isprava 

Ce-l făcu să-şi lase ţara. 

Iară ele, buimăcite, 

Prinse de ce spune dânsul, 
Însoţeau cele grăite 

Când cu râsul, când cu plânsul... 

Cătinel, printre festine, 
Se deprinseră cu-ncetul: 
El, dorindu-le de bine; 
Ele, îndrăgind băietul; 

Şi nu-i loc pentru mirare, 
Nici nevoi să se prezică, 
Se ivi şi ziua-n care 
Se-nsoţi cu cea mai mică. 


Fără gândul de a-l prinde, 
Ca o pasăre-l lăsară, 

După poftă, să colinde 
Vasta-ntindere de ţară. 
Doar într-un cotlon anume, 
Îl rugară să ia seamă: 

Că de când e Lumea-lume, 
Valea Plângerii se cheamă. 


Petrecând vreme uitată 
Într-atâta frumuseţe, 
Faţa lui, înnobilată, 
Scânteia de tinereţe, 
Semn că timpului măsură 
Îi găsise... şi... dovadă 
Că-n râvnita aventură 

Îi fusese dat să şadă. 


Și se răsfăță-n palate, 
Răsplătit cu dărnicie, 

Lângă dragele cumnate 

Și mândreţea-i de soție, 

Până într-o zi când, iacă, 

— Unei prăzi ținându-i cale — 
Fără vrere-a fost să treacă 
Peste blestemata Vale. 


Nu știu dacă-i loc a spune, 
Dar trecând Văii hotarul, 
Plânsetele, din genune, 
Răscoliră călindarul, 

Dându-i clar a înţelege 

— Precum zânelor măiestre — 
Că acolo unde-i lege, 

Nu-i tocmeală, nici sechestre. 


Vânturile despletite, 
Se-mpliniră a-i reface 
Gândurile toropite 

De plăcerile rapace; 

Iar din vise spulberate, 
Deșteptă în el, deodată, 
Dorurile lumii toate: 

Dor de mamă, dor de tată. 

Nici n-atinse bine pragul 
La castel, că-ntr-o clipită 
Zânele-și văzură Dragul: 
O suflarea vlăguită... 
Și-ngrozite,-l implorară 
A se rumpe de vedenii 

Și de dorul lui de-o ţară 
Părăsită de milenii. 

Geaba prinseră tustrele 
Gustul lacrimii amare, 
Prefăcând în praf de stele 
Zilele din călindare... 

Că nimic nu-i dat să fie 

Ca durerea ce te cheamă, 
Mai presus de Veşnicie: 
Dor de tată, dor de mamă! 





Când văzură că nu-i cale 
Să-l reţină cu de-a sila, 

pe Semn lăsat că Nemurirea-i 
S Visul-viselor deşarte!... 

Dară, el, sfidând Tăria, 
Între plâns şi rugăminte, 
Îşi îmbrăţişă soţia 

Şi cumnatele, fierbinte, 
Promiţând că, orice-ar face, 
De pe unde doru-l mână, 
Înapoi se va-ntoarce, 

Pe vecie să rămână. 


Şi luându-şi „ziua bună”, 
Liberat ca de-o povară, 
Om şi roib — ca o furtună, 
Pe a veacurilor scară! — 
Dus de dorul ce domină 
Visul dat să se-nfiripe, 
Străbătu anii-lumină 

În făptura unei clipe! 


Revenit pe locu-n care 
Scorpia-şi avea moşia, 
Văzu sate-nfloritoare 

Şi păduri umbrind câmpia, 
Şi-ntrebându-i, ba pe unii, 
Ba pe alţii, ce-s acestea, 

Îl priveau mirati, căci bunii 


Din străbuni ştiau povestea... 


„Mai alaltăieri pe-aice 

Am trecut, deci nu se poate 
Din nimic să se ridice 

O asemenea cetate”, 

Le spunea, cuprins de teamă, 
Când râdeau de cele zise, 
Fără a băga de seamă 

Părul, barba că-i albise. 


Ce putea să înțeleagă, 

— Pe când murgul, ca văpaia, 
Parcursese-o ţară-ntreagă 

Să găsească Gheonoaia, — 
Dacă toți, având în față 

Un bătrân, în vechi veşminte, 
N-ar fi dat un cap de aţă 
Pentr-un cap fără de minte?! 


ȘI, strunindu-și, iară, calul, 
Cu privirea-nnegurată, 

Pas cu pas, trecu portalul 
Țării lui de altădată, 
Neputând nicicum să creadă 
Ce-a rămas din fosta glie 
Țărm de vis și de baladă, 
Leagăn de copilărie! 

Ostenit de căi umblate, 
Într-un colţ de văgăună 

Zări fostele palate — 
Surpături sub clar de lună. 
Prins de tremur, în tăcere, 
Dus, lăsă să-i scape frâul: 
Ieri, din vânt prindea putere, 
Astăzi, barba-i prindea brâul. 


- Pân' aici mi-a fost, stăpâne, 
Legământul dat; mă iartă 
Dacă-n doru-ţi de-a rămâne, 
Vorba mea pare deşartă: 
Lasă-n plata ei, mândria; 
Saltă-n şa, cât se mai poate, 
Căci te-aşteaptă veşnicia 
Lângă soaţă şi cumnate. 





- Du-te sănătos, răspunse 
Făt-Frumos, îmbrăţişându-l; 


pi 

z Intocmirilor ascunse, 

E Vrem, nu vrem, le vine rândul. 
ga Du-te sănătos, și zi-le 

sa Să nu-şi facă griji degeaba, 

z E ' . 

3 Că la dragile copile 

E Mă întorn cum mântui treaba... 

Rătăcit printre ruine, 
Stăruind să-şi amintească 
Zilele de viaţă pline 

Și iubirea părintească, 
După-o lungă căutare, 
Regăsi, din cele vrute, 

Doar gârliciul vechi — intrare 
Către pivnițele mute. 

E 

Dibuind, când într-o parte, 
Când în alta, pe-ndelete, 
Încurcat prin oale sparte 

Şi înscrisuri cu pecete, 

Din rărunchi porni a geme 
Un bătrân, ce se petrece 
Spre un tron bătut de vreme, 
Într-un colţ de hrubă rece. 


Ay] is OPT eFý 





Ca o umbră, ce desfide 
Îndoielile şi frica, 


Prinse tronul a-l deschide... z 
Inăuntru... mai... nimica... S 
Doar o voce slăbănoagă, Š 
Năzuind către lumină, E 
Răscoli vecia-ntreagă z 
Şi o viață făr' de vină: E 

„Bine ai venit, copile, 
Împreună cu norocu-ţi, Că 
de nu, nu aveam zile, 
Prăpădindu-mă în locu-ţi”. 
Şi-atingându-l cu o mână, 
Moartea, fără să clipească, 
Îl mută, pumn de ţărână, 
În ţărâna strămoşească... 


Punând capăt la poveste, 
Gândul, fremătând, ne duce 
Spre îndepărtări celeste, 
Unde altă stea străluce... 
Iar pe raza-i de lumină, 
Străjuind noaptea adâncă, 
Prințul mândru să revină, 
Trei zeiţe-aşteaptă încă! 


CI, x 


Ceasul, dat la jumătate 

De tările oculte, 

Suflul nopţii îl abate 

Peste cei ce stau s-asculte, 
Urmei să nu-i lase urme 

Şi nici semn c-„a fost odată” 
Un flăcău născut să curme 
O poveste-adevărată. 


Ca pe âripi de furtună, 
Jocul, Ielele şi-l poartă, 
Nelăsând a ști cum sună 
Juruirea prinsă-n soartă 
ȘI nicicum, de-i cu putinţă, 
A pătrunde și-nţelege 

De ce timpul e sentință 

De la vulg până la rege... 


Totuşi, cum în basm se-ntâmplă, 
Un unchiaş bătrân cât Veacul, 
Bătând toaca vremii-n tâmplă, 


Izvodeşte Zodiacul: 
„Vămuind căi neștiute, 
Timpu-i hărăzit să fie 


Pentru unii — cinci minute, 


Pentru alții — veșnicie!" 

Rescrierea - o formă de intertextualitate, Prefaţă la basmul 
apărut în volum la Editura Anamarol, Bucureşti, 2013; 
— revista Citadela, nr. 4-6 (54-56) Satu Mare, pag. 38-40 


Despre procedeul literar al rescrierii unei opere literare de către un alt 
autor m-am ocupat şi altădată, mai precis atunci când, în studiul monografic 
intitulat Şerban Codrin sau meditaţia unui poet occidental într-o grădină Zen, 
am analizat Tiganiada lui Ion Budai Deleanu, poem pe care părintele 
Baladierului îl transpusese în proză. Defineam, atunci, rescrierea ca formă, 
extremă poate, de intertextualitate şi arătam că „ea a fost practicată şi de alți 
scriitori atunci când limba respectivei lucrări începe să devină 
incomprehensibilă pentru cititorii altui orizont de aşteptare lingvistică, 
numindu-se adaptare, transpunere dintr-un canon versificațional mai greoi 
într-altul prozastic mai accesibil, ca şi dintr-un dialect periferic, devenit între 
timp arhaic, în limba literară curentă. Un exemplu evident îl constituie 
transpunerea Odiseei, din versuri în proză, de către Eugen Lovinescu, ori a 
Divinei Comedii de către Alexandru Marcu, sau, de pe alte meridiane, 
„translarea” în limbaj reactualizat, de către Italo Calvino, a poemului de 
strălucire renascentistă Orlando furioso de Ludovico Ariosto”. O formă de 
rescriere este şi abrevierea, povestirea pe scurt, rezumatul, ca şi parodia. S-ar 
putea adăuga, dându-i dreptate lui Călinescu, şi plagiatul care, când e vorba de 
basm, n-a scandalizat pe nimeni, în sensul că toate basmele lumii sunt, în fond, 
plagiate... pozitive şi constructive. Încercând să facă o distincţie între basm şi 
roman, divinul critic îl apropia pe cel dintâi mai mult de poezie decât de proză, 

pentru demonstraţia sa, truvabilă în Estetica basmului, pledând existența 
fabulosului şi a personajelor himerice. După el, în basm se suprapun, în 
principiu, două planuri: unul prozaic (prosastic), realist, care studiază 
„problemele cele mai acute ale vieţii individuale, familiei, societăţii”, şi un altul 
„hieroglific sau simbolic, mai limpede poematic”, care „se impune conştiinţei 
prin sugestii”. Când Adrian Erbiceanu, poet stabilit în Canada din 1979, 
propune o rescriere în versuri a basmului românesc atipic al lui Petre Ispirescu 
(1830-1887), Tinerețe fără bătrâneţe şi viaţă fără de moarte, el nu face altceva 
decât, printr-un demers destul de temerar, să pedaleze pe sugestia călinesciană 
a dimensiunii poematice a oricărui basm, cu atât mai mult a unuia încărcat de 
permanentă şi stringentă filozofie folclorică. Departe de patrie, poetul se 
identifică în mare măsură cu protagonistul pe care, odată cu înaintarea în 
vârstă, dorul îl răvăşeşte până la strigăt. Celebrul şi, totodată, tulburătorul basm 
citit în urmă cu doisprezece lustri l-a urmărit pe rescriptor toată viaţa, după cum 
o afirmă într-o confesiune recentă plină de duioşie. 

Basmul ispirescian, singurul fără happy end din câte se ştiu până acum, 
îşi are povestea lui. Celebrului culegător i-a fost povestit în copilărie de tatăl său, 
dar abia în 1862 a fost publicat în ziarul Țăranul Român, sub titlul Făt-Frumos 
sau tinereţe fără bătrâneţe. Sub numele care l-a consacrat peste vremuri, acest 
basm-meditaţie asupra condiţiei umane a apărut în volumul Legende sau 
Basmele românilor adunate din gura poporului de P. Ispirescu, culegător- 
tipograf (1882) bucurându-se de o introducere mai mult decât entuziastă a 
Bardului de la Mirceşti. 

Încadrat de două intervenţii metatextuale prin care se intră şi, respectiv, se 
iese din text, discursul acum în straiele croite impecabil ale prozodiei clasice, 
urmează firul narativ călăuzitor al basmului pe care îl esenţializează, îl 

modernizează şi-l împrospătează cu o nouă şi mult mai tranşantă forţă 
imagistică. Un accent parcă şi mai apăsat cade pe meditaţia asupra timpului 
care se relativizează imperceptibil. Încă de la bun început timpul e perceput 
diferit de muritori în funcţia de categoria socială căreia îi aparţin: „Vremea 
curge, cât e vreme.../ Numai noi, săracii parcă/ N-am avea de ce ne teme/ Când 
cu vreme ne încarcă”. Feciorul de împărat refuză să se nască la soroc, lăsând la o 
parte faptul că venirea lui pe lume fusese provocată pe cale magică, şi atunci 
tatăl său se vede nevoit să-i promită, dat fiind că „timpul nu-i făcut să ierte”, 
tinereţe fără bătrâneţe şi viaţă fără de moarte, adică lucruri imtruvabile, 
asumându-şi, fără să vrea o vină tragică pentru care va plăti prin aceea că la 
împlinirea vârstei de 15 ani fiul îl va părăsi pentru totdeauna, adică se va 
îndeplini ceea ce profeţise bătrânul unchiaş: „va aduce suferinţă/ bucurii şi 
întristare”. Timpul care postmerge naşterii e unul accelerat, ca şi cum n-ar mai 
avea răbdare. Prinţul creşte într-un an cât alţi copii în şapte. Pe de o parte, el 
viejo padre nu-şi mai încape în piele de bucurie că are o aşa odraslă de fecior 
dotată cu toate calitățile fizice şi intelectuale, dar, pe de altă parte, e ros de 
neliniştea că nu-i va putea oferi moştenitorului la tron ceea ce, într-o clipă de 
nesăbuinţă paternă, i-a făgăduit, întrucât „de viaţă fără moarte,/ nu e 
pământean să ştie”. La rându-i, micul protagonist intuieşte că nu-i deloc bine 
să-i dea vremii păsuire. Şase săptămâni se scurg cu pregătirile de plecare în 
marea aventură existenţială (lustruirea armelor de tinereţe ale tătânelui, 
întremarea gloabei jigărite până ce aceasta se transformă în cal năzdrăvan cu 
patru aripi, încărcarea proviziilor în carele ce urmează să-l însoţească şi de care 
el se va descotorosi pe drum, ca şi de ostaşii, tot unul şi unul, destinaţi să-l 
însoţească în insolita expediţie etc.). 

Itinerariul dintre timpul profan şi cel de dinainte ca omul edenic să fi 
muşcat din fructul interzis, e presărat de peripeții cu sens inițiatic, ca în orice 
scenariu basmic, dar nimic nu-i poate opri pe cei doi, călăreț şi cal, din expediţia 
lor către un ideal. Spaţiul traversat devine tot mai mult o funcţie a timpului. 
După ce se potoleşte tornada care i-a surprins în pădurea de Sibile, drumeţii 
zăresc pe cer „două luni în loc de una”. Calul, etern raisonneur avizat, îi 
conştientizează voinicului că se află pe tărâmul Gheonoaiei care se şi iveşte „cu 
trup de şarpe şi cap de broască”. I se taie coada (în basm i se tăia un picior) şi 
Spaima-Spaimelor se predă şi, în chip neaşteptat, îl invită pe învingător acasă 
şi-i propune ca soție pe una din cele trei fete ale sale, ca şi o treime din 
moşia care găzduia o câmpie enormă de oseminte de temerari ce se avântaseră 
pe teritoriul ei. Voinicul nu cedează tentaţiei şi-şi continuă drumul, mai bine zis 
se teleportează în alt topos malefic, căci „Vremea trece... să revină/ Şi revine ca 
să treacă”... După ce înfruntă şi aici vânturile răzvrătite, zăresc pe cer doi sori în 
loc de unul. Au ajuns pe tărâmul Scorpiei, sora şi mai malefică a Gheoanoiei cu 
care se afla în perpetuă dispută pentru pământurile pe care le pustiau ca-ntr-o 
adevărată apocalipsă ori de câte ori aveau chef. Nicio sămânță nu mai încolţea 
aici, aerul era fierbinte ca smoala clocotită, iar de izvoare de potolit setea nici 
pomeneală: „De prăpăd şi fierbinţeală/ N-aveai loc să pui piciorul:/ Aerul 
duhnea a smoală,/ Însetat era izvorul.../ — „Făt-Frumos, în şa te ţine:/ Scorpiei 
nu-i ştiu pereche —/ Gheonoaia, pentru tine,/ A fost floare la ureche!” 

Deposedată de unul din cele trei capete, Scorpia se predă. Biruitorul se 
arată mărinimos de fiecare dată şi le redă, în chip miraculos, integritatea 
corporală victimelor sale cărora le-a cruțat vieţile ticăloase. Dorul îl mână 
arzător spre „viaţa fără moarte” şi e atât de preocupat de expediţia sa încât 
pierde şirul zilelor şi al nopţilor. Aşa că ajung la cea de a treia probă iniţiatică, o 

pădure plină de fiare sălbatice. Acum pe cer nu mai există nici lună nici soare şi 
sorţi de izbândă nu mai sunt. Singura soluţie e survolarea „miticei păduri”, dar, 
la coborârea din slăvi, calul năzdrăvan atinge un copac şi tot codrul cu fiarele lui 
flămânde se trezeşte. Norocul vine din partea zânei care îşi calmează lighioanele 
şi pământeanul e îmbiat în palat. Ținutul e un topos edenic utopic: florile nu se 
ofilesc niciodată, frunzele nu cad, zefirul blând adie învigorator, animalele nu se 
sfâşie între ele etc. Şi ce-i mai important aici este că presiunea timpului a fost 
definitiv învinsă: „Petrecând vreme uitată/ Într-atâta frumuseţe,/ Faţa lui, 
înnobilată/ Scânteia de tinereţe,/ Semn că timpului măsură/ îi găsise... şi... 
dovadă / Că-n râvnita aventură/ Îi fusese dat să şadă” (p.58). Cele trei zâne, 
dintre care cea mai mică îi va deveni soţie, locuiau aici de la începutul lumii. E o 
oază unde uitarea îl face fericit. Fericirea însă, individuală sau colectivă, n-are 
însă istorie. Ea se este (vorba lui Nichita Stănescu) şi atât. Doar că, vorba 
şlagărului „se cere păzită/ de oarba ispită”, ispită care nu întârzie să se ivească. 
Are chipul unui iepure, nu întâmplător simbol al fricii de ceva care, conform 
proverbului, se întâmplă întotdeauna. Atras în ritualul vânătorii, act magic pe 
orice jarişte mitică, în interzisa Vale a Plângerii, adică acolo unde pot fi 
percepute „plânsetele din genune” şi unde vânturile despletite îi trezesc 
„gândurile toropite/ De plăcerile rapace” şi, mai ales, „Dorurile lumii toate:/ 
Dor de mamă, dor de tată”, fericitul cantonat de milenii în tinereţe veşnică 
redescoperă neliniştea muritorului revoltat de altădată. Cele trei zâne, văzându-l 
cum se topeşte pe picioare, conchid, în cele din urmă că „Nemurirea-i/ Visul 
viselor deşarte” şi-l lasă să plece. Cal şi călăreț, străbat în sens invers „ani- 
lumină/ În făptura unei clipe”. Natura sălbatecă şi ostilă de altădată a făcut loc 
civilizaţiei materiale moderne. Peste tot s-au înălțat sate şi oraşe, câmpiile s-au 
acoperit de holde. Scorpia şi sora sa Gheonoaia au devenit nişte legende de care 

foarte puţini locuitori îşi mai aduc, destul de vag, aminte. Şi-n timp ce fostul 
voinic stă, intrigat, de vorbă cu aceşti oameni care-l cred căzut de pe altă lume, 
îmbătrâneşte rapid, sub ochii lor. De-abia mai ţine frâul în mâini iar barba albă 
îi ajunge până la brâu. Calul face o ultimă încercare să-l determine să se întoarcă 
acolo unde „îl aşteaptă veşnicia/ lângă soaţă şi cumnate”, dar se vede nevoit să 
plece singur în timp ce stăpânul rămâne să rătăcească printre ruinele palatului 
părintesc unde, într-un tron colbuit din pivniţă, îl aştepta, în agonie, însăşi 
moartea. Bucuria ei e teribilă: „Bine ai venit, copile,/ Împreună cu norocu-ţi,/ 
Că de nu, nu aveam zile,/ Prăpădindu-mă în locu-ţi”. Rocada între cei doi se 
produce instantaneu. Dorinţa muritorului de a-şi exorciza inerenta extincţie 
apune subit şi irevocabil. El a cunoscut clipa faustică înveşnicită şi a evadat din 
ea, aşa cum a făcut, întru mântuirea-i, şi celebrul alchimist din perioada 
renascentistă. Feciorul de împărat din basmul care l-a fascinat pe Adrian 
Erbiceanu este şi el un arhetip al condiţiei umane, un etalon axiologic şi o 
expresie a subconştientului colectiv al umanităţii, cum ar spune Carl Gustav 
Jung. Referindu-se, într-o lucrare de doctorat coordonată de Profesorul Nicolae 
Constantinescu, la atipicul basm românesc, tânăra cercetătoare Mihaela 
Chiorean (Grigorescu) nota: „Lecţia basmului Tinerețe fără bătrâneţe şi viaţă 
fără de moarte ar fi următoarea: moartea acordă adevărata dimensiune vieţuirii 
umane, imprimând acesteia un sublim al existenţei. Prin existenţa ritualizată, 
individul accede la adevărata nemurire, prin intermediul devenirii. Suprimarea 
morţii ar deveni sinonimă cu suprimarea adevărului ontologic care constituie 
ființa umană”. 

Sub pana măiastră a lui Adrian Erbiceanu, arhicunoscutul basm popular 
auzit cu aproape două veacuri în urmă de bucureşteanul Petre Ispirescu, a 
devenit, puternic personalizat, un poem tragic, mustind de cele mai neaşteptate 

tâlcuri, despre destin, conflict între generaţii, revoltă împotriva condiţiei umane, 
ideal, rost al individului pe lume, căutare a paradisului pierdut, sacrificiu uman, 
durere, precum la daci, de a nu fi nemuritor ca zeii, testare a limitelor insului în 
încleştarea cu forţele stihinice ale naturii, pace, solidaritate, curmare a 
războaielor, omenie, comunicare, dragoste, singurătatea şi tristeţea omului într- 
un univers cel mai adesea ostil şi alienant, confruntare a binelui cu răul, evadare 
din increat şi întoarcere în el după un periplu existenţial misterios, dureros şi 
spectaculos şi, cu precădere, o meditaţie asupra timpului care nu iartă. Poemul e 
scris alert, implicarea lirică fiind vizibilă şi de bun augur: „Punând capăt la 
poveste,/ Gândul, fremătând, ne duce/ Spre îndepărtări celeste,/ Unde altă stea 
străluce.../ Iar pe raza-i de lumină,/ Străjuind noaptea adâncă,/ Prinţul mândru 
să revină,/ Trei zeiţe-aşteaptă încă!”. Legătura dintre emițătorul (omniscient) de 
text şi receptorii săi e frecvent controlată de cel dintâi: „Să ne fie cu iertare!.../ 
Basmul altcum stă s-ateste!/ Rogu-vă aveţi răbdare,/ Că-nainte mult mai 
este”. Rimele nu o dată ingenioase îşi au farmecul lor special: „Când văzură cu 
nu-i cale/ Să-l reţină cu de-a sila,/ Soţioara - cuib de jale,/ Împietrită -— 
plânsu-şi-l-a,/ Că pe fruntea sa Pieirea/ Sta înscrisă ca-ntr-o carte -/ Semn lăsat 
că Nemurirea-i/ Visul viselor deşarte!” Formulările gnomice învrâstează în chip 
plăcut discursul poetic. „Dar ulciorul gol nu merge/ De prea multe ori la apă”. 

Efortul poetului Adrian Erbiceanu de a transla un tip de discurs într-altul 
merită toate aplauzele şi toată recunoştinţa. 

Ion Roşioru 


Elena Buică 


ELENA BUICĂ 


O meditaţie profundă despre viaţă şi moarte, 
Adrian Erbiceanu, Un nou volum: Tinerețe fără bătrâneţe 
revista Confluenţe literare, 28.07.2013 


Am avut satisfacția să particip la lansarea volumului semnat de domnul 
Adrian Erbiceanu intitulat Tinerețe fără bătrâneţe. Volumul este o 
transpunere în versuri a îndrăgitului basm popular Tinerețe fără bătrâneţe 
şi viaţă fără de moarte publicat de Petre Ispirescu în urmă cu mai bine de 
150 de ani, basm transfigurat într-un poem care ne invită la o profundă 
meditaţie asupra temelor fundamentale ale vieţii. 

Evenimentul a avut loc la Biblioteca Metropolitană din Bucureşti, sala 
Mircea Eliade, în data de 27 mai 2013, în prezenţa unui numeros public alcătuit 
din personalităţi ale lumii literare şi admiratori ai cuvântului frumos aşezat în 
pagină. Cu o aleasă bucurie am participat la acest eveniment deoarece am avut o 
relaţie mai deosebită cu plămada acestui poem, la care am fost martoră în mai 
multe etape, datorită „micilor " indiscreţii telefonice ale autorului. 

De când mă ştiu, folclorul a constituit pentru mine o atracţie neobişnuită, 
aşa că i-am adresat poetului Adrian Erbiceanu un cuvânt de mulţumire că ne-a 
prilejuit întâlnirea cu una dintre comorile creaţiei noastre populare. Pentru că 
avalanşa informaţiilor şi tăvălugul tehnicii aduc prefaceri profunde în întreaga 
lume, desigur că nu va putea scăpa nici satul, cu zestrea lui din vechime, cu 
adevăratele sale comori, unice în lume, cum sunt căluşarii mei teleormăneni, 
care vor lua distanţă din ce în ce mai mare, împinse înapoi de marile prefaceri. 

Uităm din ce în ce mai des de existenţa întruchipată de satul străbun, de 
oamenii simpli care aparţin gliei cu tainele şi frumuseţile ei specifice, cu 
"cuminţenia pământului” românesc, ţăranii de la talpa ţării care mai poartă în ei 
adâncul strămoşesc, adevărul, lumina, pacea şi liniştea după voia Domnului. 

Poetului Adrian Erbiceanu i-a intrat în suflet această operă populară, de o 
construcţie cu totul aparte, şi nu a mai lăsat-o să plece decât după ce a trecut-o 
prin alambicul creaţiei sale şi a reîmprospătat-o cu puternica forță a recreerii 
într-un limbaj poetic autentic. Îmbrăţişând valorile secular-româneşti ale 
basmului şi transpunându-l în poezie, autorul ne oferă reîntâlnirea cu bucuria 
curată a copilăriei, concomitent cu prelevarea substraturilor basmul, cu o 
maturitate spirituală care presupune o experienţă de viaţă pentru a putea 
pătrunde înțelesurile ei adânci, dimensiuni prinse în plasa vieţii altfel 
interceptate decât cele filtrate prin ochii unui copil. 

Atât basmul popular, cât şi poemul poetului Adrian Erbiceanu, au mai 
multe motive epico-filozofice, motive străvechi, adevărate căutări menite să 
satisfacă nevoia de a pătrunde dincolo de limitele cunoaşterii. Este un basm- 
meditaţie asupra condiţiei umane, despre destin, ideal, rostul omului pe 
pământ, despre căutarea fericirii şi a nemuririi, despre timpul care nu iartă pe 
nimeni căci: „Nemurirea-i/ Visul viselor deşarte", un adevăr absolut, care trece 
peste adevărul nostru intim, dar mai ales, poemul este o profundă meditaţie 
asupra scurgerii timpului pe care o percepem fiecare în mod diferit: „ani- 
lumină/ În făptura unei clipe”, ori: "Vremea trece ... să revină/ Şi revine ca să 
treacă” ... sau: „Vremea curge, cât e vreme .../ Numai noi, săracii, parcă/ N-am 
avea de ce ne teme/ Când cu vreme ne încarcă”. 

Poemul ne invită la introspecţii, căci el priveşte dincolo de cuvinte, 
încercând să atingă starea cea înaltă, dar şi pe cea de jos a adâncimilor 

insondabile, dincolo de hotarele ştiute şi neştiute ale puterii de înţelegere a 
minţii omeneşti. El ne avertizează că viaţa şi moartea nu pot exista decât 
împreună. Oricât ar fi de dureros, trebuie să acceptăm ideea că sublimul vieţii îl 
dă moartea, că numai moartea este cea care dă sens vieţii: „Nu ştiu dacă-i loc a 
spune,/ Dar trecând Văii hotarul,  Plânsetele, din genune,/ Răscoliră 
călindarul,/ Dându-i clar a înţelege/ — Precum zânelor măiestre —/ Că acolo 
unde-i lege / Nu-i tocmeală, nici sechestre." 

Tulburătoarea temă a perceperii timpului, ne stârneşte o profundă 
admiraţie pentru omul nostru simplu, temă pusă în discuţie cu mult înainte ca 
marele fizician Albert Einstein să enunţe celebra teorie a relativităţii timpului. 
La fel de tulburătoare şi realizată cu deosebită artă este şi cea a dorului pentru 
că el a făcut parte din zestrea noastră de suflet şi a fost înstrăinat. Cel puţin noi, 
cei plecaţi din ţară, nu putem citi aceste stări sufleteşti fără să simţim o mare 
strângere de inimă sau chiar să păstrăm câte un strop de rouă în colţul ochilor 
cuprinşi de „Dorurile lumii toate:/ Dor de mamă, dor de tată". 

Bogăția de idei este pusă în valoare şi de frumuseţea versurilor în pur stil 
clasic, cu o deplină acuratețe a tehnicii poetice. Poemul străluceşte prin limbajul 
liric, prin ritmicitate şi muzicalitate. În timpul lecturii eşti însoţit, parcă, de o 
melodie psalmodică ce sugerează vechimea şi rezistenţa la modele trecătoare. 
Versurile par să se aştearnă singure pe hârtie, cu o mare uşurinţă sub presiunea 
unei stări de har. E o poezie care trăieşte prin sine. Versurile sunt bogate în 
sensuri, cu trimiteri spirituale şi au fantastica putere de a pune pecete pe fiinţa 
omului aflat singur în faţa marilor probleme ale lumii: „Şi, strunindu-şi, iară, 
calul,/ Cu privirea-nnegurată,/ Pas cu pas, trecu portalul/ "Ţării lui de altădată,/ 
Neputând nicicum să creadă/ Ce-a rămas din fosta glie / Țărm de vis şi de 
baladă,/ Leagăn de copilărie!" 

La lansare s-au spus alese cuvinte de apreciere şi la adresa remarcabilului 
critic literar Ion Roşioru pentru competenţa cu care a prezentat volumul în 
prefața care îl însoţeşte, talentatului pictor Adrian Popescu, pentru înălţimea la 
care s-a ridicat prin desenele care au ilustrat cartea şi neobositei şi inimoasei 
editoare, Elena Rodica Lupu, pentru ediţia de lux a acestui volum. Totul 
contribuie la o concluzie în final: cu siguranță, Istoria literaturii române care se 
va scrie în viitor, va avea câteva pagini de prezentare a creaţiei poetului Adrian 
Erbiceanu în care poemul Tinerețe fără bătrâneţe va ocupa un loc 
remarcabil şi durabil. Pulsul plin de viaţă al acestui poem ne îndreptăţeşte să 
credem că totuşi, pentru el s-ar putea să se împlinească preceptul care ne pare 
acum doar o iluzie — viaţă fără de moarte. 

Mihai Miron 


MIHAI MIRON 


Tinerete fără bătrâneţe, Reverenţe critice 
revista Zeit, nr. 53, Iulie 2013 


În avanpremieră pentru sărbătoarea Limbii Române de la 31 august, luni 
27 mai a.c. la Biblioteca Municipală din Bucureşti a fost lansat volumul de 
versuri Tinerețe fără bătrâneţe al unui scriitor canadian de origine română. 

Domnul Adrian FErbiceanu este membru fondator şi preşedinte al 
Asociaţiei Scriitorilor de Limbă Română din Québec, dar şi Director executiv al 
Editurii de limbă română (ASLRQ) din Montreal. Domnia sa s-a născut pe 6 
ianuarie 1941 în Bucureşti. A absolvit Liceul Militar din Breaza şi apoi 
Şcoala Militară de Ofiţeri din Piteşti. Ca filolog s-a pregătit mai târziu la 
Institutul Pedagogic din Bucureşti urmând cursurile Facultăţii de Limbă şi 
literatură română. A colaborat cu poezii şi articole în revistele Transilvania din 
Sibiu, Convorbiri Literare din Iaşi, ârnava din Târgu-Mureş, Bucovina Literară 
din Suceava, Sfera-Online, Gazeta de Transilvania din Braşov, Argeşul din 
Piteşti, Atheneum din Vancouver, Intermundus Media, Agero din Germania, 
Poezia din Iaşi, ca şi la publicaţiile româneşti din Montreal, acolo unde 
locuieşte din 1970 până în prezent. 

Adrian Erbiceanu a debutat relativ târziu, la 62 de ani, în 2003, la Editura 
Tribuna din Sibiu, cu volumul de versuri „Confesiuni pentru două generaţii”, pe 
care de asemeni l-am prezentat la timpul respectiv. A mai publicat până astăzi 
încă 6 volume de scrieri poetice, dintre care cel mai recent, Tinerețe fără 
bătrâneţe, la editura bucureşteana Anamarol chiar la începutul acestui an. Este 
o povestire în versuri după basmul Tinerete fără bătrâneţe şi viaţă fără 

de moarte cules cu mai bine de un secol şi jumătate în urmă de Petre 
Ispirescu, de la... tatăl său, publicat prima oară în jurnal la 1862 şi în volum 20 
de ani mai târziu. 

Avem de a face în această situaţie cu o poveste veche în haine noi, care 
respectă modelul scurt al versului popular, de 8 silabe de aceasta dată: „Tot 
cătând, din fapt de sară,/ Răspuns clar la întrebare,/ Negurile înhămară/ Stelele 
la Carul Mare —/ Peste timp şi peste lume/ — Cât a fost şi cât mai este —/ 
Punte arcuind, anume,/ 'Tâlcurilor din poveste”. 

În creaţia folclorică nimeni nu-şi asumă originalul, ştim de pildă că George 
Coşbuc a regăsit în strigăturile de la hora satului Hordou, versuri de ale 
sale, „folclorizate” de fratele său. Ne întâlnim acum cu un proces literar 
inversat: autorul preia o poveste cu formă oarecum fixă prin editare şi difuzare 
mai ales sub formă de carte. Primul editor nu şi-a asumat creaţia ci doar 
publicarea ei. Era o perioadă în care romantismul românesc se suprapunea în 
bună parte peste creaţia folclorică — adevăratul nostru clasicism. 

Autorul de faţă, contemporan nouă, nu-şi asumă nici el 
subiectul, „povestea, ci doar forma versificată pe care i-o dă. Trecerile din 
vers în proză şi invers nu sunt deloc străine modelului popular, după cum 
nici „semnarea" versurilor: întâlnim procedeul mai ales în scrisorile de cătănie 
folclorizate apoi în cântece, alteori în strigături cu adresă şi semnătură finală în 
vers, iar mai târziu în „caietele” de versuri culese sau compilate de „scriitorul” 
popular. 

Domnul Erbiceanu, poet cu studii filologice de specialitate şi operă poetică 
ce stă sub semnul lirismului autentic, dar şi cu o reală chemare către epopee, 
mânuieşte cu abilitate versul bine rimat, ritmurile ce se schimbă după nevoile 
de expresivitate, de la alexandrine la cel de esenţa folclorică — cum este cazul în 

opera de faţă . Pentru că este sigur ca avem de a face cu o operă personală, o 
creaţie valoroasă, o rescriere cum spunea criticul Ion Roşioru. Desigur că 
tuturor vă este cunoscut subiectul, toţi v-aţi bucurat de poveste în copilărie, sau 
mai târziu în citirea ei pentru copii şi nepoți. De aceea nu vă voi spune nimic 
despre subiect, decât căel este tratat prin sublinierea valenţelor tragice cu 
mijloace clasice apropiate autorului nostru şi în alte volume ale sale. 

Şi ca să revin la formă, de data aceasta îmbrăcând un „fond" bine cunoscut 
şi asumat, forma — deci - este plină de sensibilitate, de un lirism pur, profund 
românesc, ceea ce dovedeşte încă o dată că emigrația nu reprezintă în niciun caz 
o rupere ci - poate, doar — o plecare cu multe întoarceri şi mii de fire ce 
leagă „omul" de originea sa. Tocmai de aceea, Adrian Erbiceanu este şi rămâne 
în esență — român. Îmi susţin afirmaţia cu două citate din opera poetică a 
autorului nostru: 

Scrisoare către cititor (Din vol. Divina Tragedie): „Pe fiecare filă a cărții 
care-o scriu/ Las sufletu-mi să cearnă tăcere şi pustiu;/ In fiecare urmă, pe 
drumul ce-l străbat,/ Se-aşează praful vremii, precum un greu lăcat./ E-n toate- 
o-nlănțuire ce-ncerc să o dezleg/ Când vremea se încoardă şi mă cuprinde- 
ntreg/ Şi nu-mi dă nici răgazul nici mintea s-o adun/ De parc-ar vrea să spună 
ce n-aş voi să spun.” 

Dedicaţia volumului actual: „Fiilor și nepoților mei,/ și, nu în cele din 
urmă, / limbii române. " 

Volumul se bucură de o grafică excepţională semnată de sculptorul Adrian 
Popescu, dar şi de o tipărire foarte bună din partea Editurii ANAMAROL. 

După toate acestea, nu mai rămâne decât un lucru de făcut: citiţi cartea! 

ȘTEFAN DUMITRESCU 


Un mare poet român, dl. Adrian Erbiceanu, 
se întoarce acasă, în literatura română 


revista AŞII ROMÂNI, o1 Iulie 2013 


În bunătatea şi dărnicia Sa, Domnul ne dăruieşte surprize plăcute... O 
colegă de breaslă, scriitoarea Adriana Elena Răducan, ne-a trimis fotografii de 
la lansarea din Craiova a cărţii Tinerețe fără bătrâneţe, a domnului Adrian 
Erbiceanu, preşedintele Asociaţiei Scriitorilor de Limbă Română din Quebec 
(ASLRQ) — Canada. Apoi la rugămintea noastră, pentru că suntem foarte 
interesaţi de tot ce s-a scris şi se scrie în legătură cu basmul Tinerete fără de 
bătrâneţe, care, ca şi balada şi mitul Mioriţa, este actul de naştere al neamului 
traco-daco-român, ne trimite pe internet cartea domnului Adrian Erbiceanu, o 
carte aparent pentru copii, pentru că ea transpune în versuri basmul Tinerețe 
fără de bătrâneţe şi viaţă fără de moarte, basm pe care îl cunoaştem din 
cărțile de şcoală, dar pe care, vai, nici până acum nu am reuşit să-l descifrăm, 
să-i cunoaştem mesajul profund, „miezul epico-filozofic”, care zace de milenii în 
ultimul nivel semantic al lui. 

Cartea ne interesează pentru că motivul basmului Tinerete fără de 
bătrâneţe este unul dintre pilonii-memorie ai mitologiei neamului, una dintre 
lespezile mari din temelia culturii poporului daco-român, alături de mitul şi de 
balada Mioriţei. Amândouă aceste creaţii ale spiritualităţii daco-româneşti fiind 
culmi ale creaţiei universale stau cu cinste alături de cele mai mari, mai 
profunde şi strălucite creaţii ale umanităţii. Din păcate n-am avut cărturari care 

să ne reveleze şi să ne întărească acest adevăr, care ne face cinste înaintea 
tuturor popoarelor lumii, şi care ar trebui să ne ridice în conştiinţa şi în 
memoria noastră... Adevărul acesta ar trebui să-i facă pe guvernanţii noştri să 
nu ne umilească, să nu-şi bată joc, să nu distrugă acest neam care vine de foarte 
de departe din istorie, şi care este creatorul unei Mari Culturi. Şi Ţările mari ale 
istoriei contemporane ar trebui să ne respecte pentru aceasta, pentru că nici 
Franţa şi nici Anglia nu au dat asemenea capodopere ale creaţiei umane, aşa 
cum sunt Mioriţa, basmul Tinerețe fără de bătrâneţe, sau poemul 
Luceafărul, al lui Eminescu. 

Balada Mioriţa şi basmul Tinerete fără de bătrâneţe ne-au fascinat 
şi ne-au intrigat de când eram copil... Am citit Mioriţa şi basmul Tinerețe 
fără bătrâneţe şi viaţă fără de moarte de sute de ori, impresionați până 
la lacrimi, sperând de fiecare dată că vom afla adevărul... Mult mai târziu, în anii 
facultăţii, citind studiul lui Mircea Eliade despre Mănăstirea Argeşului, în care 
Manole îşi zideşte în trupul bisericii soţia, am avut impresia că începem să 
înțelegem mesajul pe care-l poartă de mii de ani, în nivelul profund al corpului 
ei, balada Mioriţa... Descoperirea lui Constantin Noica, precum că basmul 
Tinerete fără de bătrâneţe... conţine în structura sa informaţională Ideea 
relativităţii, idee fundamentală care se regăseşte şi în poemul La steaua, al lui 
Eminescu, ne-a întărit convingerea aceasta... Am stat ani întregi aplecaţi asupra 
acestor două mari capodopere ale creaţiei umane, uimiţi, fascinaţi, 
intrisaţi, încercând să ajungem la mesajul important, fundamental pe care îl 
conţin. Teoria noastră este că balada Mioriţa conţine în ea „corpusul filozofic 
şi al Mitului Mioriţei, al Mitului jertfei Mioarei", mit care în neolitic, în spaţiul 
carpato-danubiano-pontic, leagănul în care s-a născut Europa de azi, era 
Filozofia şi Religia oamenilor, a triburilor acelei perioade istorice. 

Prin Mit (gândirea mitică, despre care ne vorbeşte Mircea Eliade,) prin 
Filozofia şi Religia conţinute de Mit, oamenii neoliticului îşi explicau lumea, 
fenomenele naturii, viaţa, naşterea lumii, şi se „integrau" acestei lumi. În 
gândirea, în viziunea Omului mitic lumea s-a născut în urma 
unei mari „izbucniri”, „despicări”, a unui Început, a unei ieşiri, a unei naşteri 
din haos. Lumea cunoscută de ei reprezenta Ordinea. Ordinea ţinea atât cât 
cunoşteau ei; dincolo de margine ordinei se întindea haosul. Spiritele haosului 
agresau încontinuu Ordinea. Ca ordinea să existe, să reziste în faţa asaltului 
spiritelor haosului trebuiau făcut jertfe. Prin jertfă, Viaţa Omului jertfit, (a 
ființei, sau a animalului jertfit, după ce jertfa umană a fost înlocuită de jertfa 
animalelor) se transmitea trupului Ordinei, Organismului Ordinei, sau unei 
Creaţii importante din viaţa colectivităţii, care căpăta astfel viaţă, iar Ordinea se 
întărea şi mai mult. De aceea orice creaţie umană majoră, ca să reziste în timp, 
avea nevoie de jertfe. Acesta era funcţia primordială a jertfei, care s-a păstrat 
până târziu, chiar şi în religia creştină... În legenda Meşterului Manole zidurile 
Mănăstirii se tot dărâmă pentru că zidurile erau agresate permanent de spiritele 
haosului. Ca să nu se mai dărâme, şi ca Mănăstirea să poată fi ridicată, ca să 
dureze, era nevoie de o jertfă, de o mare jertfă, pe măsura dimensiunii Creaţiei... 
Meşterul Manole cunoaşte această taină, de aceea ia decizia de a jertfi şi 
incorpora în trupul Zidirii o fiinţă umană. Le spune meşterilor această taină şi 
aşa, după cum spune legenda, cad de acord ca prima soţioară care se va ivi să fie 
jertfită. Dar prima soţia care vine cu mâncare este chiar soţia lui. Manole, 
jertfind-o pe Ana, soţioara lui, se jertfeşte pe sine. După ce triburile pelasgo- 
tracice din spaţiul Carpato-istro-pontic au ajuns în neolitic la un înalt grad de 
civilizaţie, ele au început să se rupă din acest Trup social, din acest Mare 
Organism pelasgo-tracic. Înmulţindu-se peste măsură, populaţia din acest 

leagăn Carpatic al Civilizației europene, în urma revoluţiei agrare şi a revoluţiei 
demografice din neolitic, triburile, "culturile" (Cultura Gumelnița, Cucuteni, 
Vădastra, etc.) din acest Areal, au plecat în căutare de noi pământuri roditoare, 
care să le ofere turmelor şi oamenilor iarbă, şi hrană, condiţii mai bune de 
vieţuit. Rupându-se de marele trup pelasgo-tracic, ieşind din ordinea în care 
trăiseră atâtea milenii, ajung într-un pământ necunoscut, dar acest Nou spaţiu 
necunoscut trebuia transformat în ordine, reîncorporat în Ordine, ori lucrul 
acesta se făcea prin săvârşirea unei Jertfe... Era jertfit tânărul cel mai bun, cel 
mai curat, cel mai inteligent, aşa cum este tânărul Cioban din Balada Mioriţa. 
Era un simţ al datoriei, o mândrie pentru un tânăr să fie ales pentru a fi jertfit. 
Ritualul acesta s-a păstra până târziu la daci, care înainte de a porni la luptă, îl 
alegeau pe tânărul cel mai curat, cel mai destoinic, cel mai valoros, pe care îl 
jertfeau, aruncându-l în suliţi. In credinţa lor, tânărul era trimis la Zamolxe cu 
un mesaj... Dacă tânărul murea, era semn bun, însemna că zeul a primit Jertfa, 
mesajul. Dar şi acest ritual al dacilor venea tot din mitul Jertfei, din Ritualul 
jertfei din neolitic, făcut ca să îmbuneze şi să alunge spiritele haosului, 
ca ordinea să fie astfel întărită. Aşa se explică de ce Ciobanul din Mioriţa 
acceptă să fie jertfit de către tovarăşii lui... În Mioriţa este vorba de o jertfă, nu 
de un omor... Mult mai târziu, în perioada dacă, sau după înfrângerea lui 
Decebal, în primul mileniu, când s-au întâmplat multe omoruri în lumea 
ciobanilor, mitul jertfei a fost suprapus peste fapta omorului... Sau 
omorul, ca faptă, a conservat şi a luat cu el povestea jertfei din vechime. Astăzi 
ne este greu să înţelegem de ce ciobanul din Mioriţa acceptă cu atâta seninătate 
să fie omorât. Dar, în viziunea şi în gândirea mitică, prin această omorâre-jertfă 
spiritul lui se încorporează în Ordine... După cum se ştie, la naşterea unui copil 
dacii plângeau, (pentru că el coborând în lumea de jos, avea să trăiască în Valea 

Plângerii, care era lumea noastră, pământeană), şi cântau şi jucau atunci când 
murea, pentru că pleca din Valea Plângerii şi se întorcea în lumea de sus, lumea 
Tinereţi fără bătrâneţe şi a vieţii fără de moarte. 

Bine, dar de unde ştiau dacii că lumea aceasta este Valea Plângerii, şi 
că mai există o lume superioară, de unde venim când ne naştem şi care 
este lumea, sau Ţara Tinereţii fără de bătrâneţe, în care oamenii sunt 
nemuritori? Basmul Tinerețe fără de bătrâneţe tocmai lucrul aceste ni-l 
spune. Şi că acest Copil de Împărat, altfel decât ceilalţi copii, nu vrea să se nască 
în această lume. Noi cunoaştem două legende sau două Mituri care ne spun de 
unde ştiau dacii acest lucru...Este vorba despre Tara Hiperboreenilor, 
(Mitul Hiperboreenilor) care era o ţară a abundenței, dezvoltată (simbolizată de 
lâna de aur,) datorită cunoştinţelor şi a tehnologiilor, a uneltelor superioare pe 
care le foloseau hiperboreenii... Şi despre Mitul Ielelor, care la origine erau 
vestale, şi care în noaptea de Sânziene, urcau pe Vârful munţilor, unde jucau în 
Hora Ielelor. De fapt pe vârful munţilor ele îi aşteptau pe zei, să le spunem aşa, 
care coborau din carele lor de foc... Ipoteza noastră este că hiperboreenii au fost 
o populaţie pelasgă ce a rezultat din împerecherea fetelor băştinaşe, frumoase, 
cu zeii, cu bărbaţii unei Civilizaţii extraterestre... Din acest altoi genetic a 
rezultat o populaţie mult mai inteligentă, avansată...Aşa s-ar explica de exemplu 
apariţia scrisului pentru prima dată în istorie în acest spaţiu Carpato-istro- 
pontic, la o populaţie care a fost odată din Hiperboreea. Aşa ne spune Platon, 
aşa ştiau grecii, că Hiperboreea se întindea în ţinutul de la nord de Istru. 
Aşadar, peste spaţiul Daciei şi al României de azi. Autorul acestei Cronici 
literare crede cu tărie în Teoria care ne spune că specia umană s-a format în 
urma unor astfel de încrucișări ale „zeilor” cu pământencele... Informaţie 
conținută de Biblie şi de miturile mai tuturor popoarelor. 

Ştefan Dumitrescu 


Ştefan Dumitrescu 


Fi bine, credem noi, basmul Tinerețe fără de bătrâneţe ne vorbeşte 
tocmai despre acest Eveniment, al naşterii copiilor rezultați din încrucişarea 
zeilor cu pământencele... Copilul care trebuie să se nască este un astfel de 
copil, care are cunoştinţa şi memoria faptului că aparţine unei alte lumi, unde 
oamenii sunt nemuritori (zeii) şi că lumea noastră este o 
lume degradată, a suferinţei şi a neputinței, iar el refuză să se 
nască într-o asemenea lume. Avem, astfel, pentru prima dată în toată istoria 
umanităţii acest motiv epico-filozofic al refuzului Entităţii care vine dintr-o altă 
dimensiune, de a se naşte. Acceptă, totuşi, să se nască, doar după ce tatăl lui, 
Împăratul, îi promite Tinerețe fără bătrâneţe şi viaţă fără de moarte. 

Entitatea nu renunţă aşadar la atributul tinereţii şi al eternității, şi după ce 
creşte şi vede că nu i se dă ceea ce i s-a promis, pleacă el singur să caute Ţara 
tinereţii fără de bătrâneţe, ţară în care va ajunge după mai multe încercări. 
(Motivul iniţierii, nu ajungi într-un nivel superior decât după ce treci pragurile 
iniţiatice!) Bine ar fi fost să rămână în această Ţară a tinereţii fără de bătrâneţe, 
dar „natura lui umană", căci trăind în lumea de Jos, în Valea Plângeru, ela 
incorporat în el dorul de părinţi, de copilărie, de ţinuturile natale, îi schimbă 
gândurile. Nu poate rămâne, aşadar, în lumea lui de vis, eternă, şi se va întoarce 
la casa părintească unde îl aşteaptă... Moartea. Pentru prima dată vedem aşadar 
în literatura română şi universală motivul fiinţei care pendulează între cele două 
lumi, care nu poate accepta şi nu poate trăi în nici una din ele, motiv pe care îl 
întâlnim şi în poemul Luceafărul, al lui Eminescu, în care este vorba tot 
despre o fiinţă, Luceafărul, care aparţine lumii superioare, eterne, şi care 
îndrăgostindu-se de o pământeancă, va dori să se întrupeze pe pământ. Gest 
fatal, căci va fi dezamăgit şi atunci se va întoarce în lumea lui de sus, în care 
a dorit să ajungă Fiul de Împărat din basmul Tinerețe fără de bătrâneţe. 

Luceafărul este aşadar o ființă tragică, nefericită, ca şi Fiul de Împărat din 
basm, care pendulează între cele două lumi. El se va salva însă, spre deosebire 
de fiul de Împărat din basmul nostru, revenind în lumea lui de sus. De aceea 
spuneam noi că acest basm, Tinerete fără de bătrâneţe este una din marile 
Creaţii ale spiritului uman. 

Şi acum să revenim la cartea domnului Adrian Erbiceanu, pe care am 
citit-o, în format PDF, cu nesaţiu şi cu mare interes. Uimirea şi bucuria au fost 
cu atât mai mari cu cât am descoperit unul din basmele cele mai frumoase şi 
bine transpuse în versuri din literatura română... Marele merit al autorului este 
însă în primul rând gestul reactualizării Mitului, al aducerii la suprafaţă al unui 
conținut important şi vechi din substratul memoriei colective a neamului daco- 
român, al unor structuri informaţionale care „vin' din profunzimea 
subconştientului colectiv al acestui popor. De ce s-a apucat să versifice domnul 
Adrian Erbiceanu tocmai acest basm, tocmai acest motiv epico-filozofic, şi nu 
altul? Din cauză că structuri ale subconştientului domnului Erbiceanu „şi-au 
reamintit”, s-au „trezit”, şi au „readus la suprafață" aceste conţinuturi 
ancestrale, pe care toți credem că le avem în subconştientul nostru colectiv. 
A existat o comunicare subterană, o rezonanţă între conţinuturi şi structuri ale 
subconştientului colectiv al domnului Adrian Erbiceanu şi informaţia mitică, 
abisală din memoria colectivă a acestui neam...Este exact ceea ce a trăit, ceea ce 
s-a întâmplat cu dacismul la Eminescu, cu setea lui de a plonja în straturile 
adânci ale culturii dace, ale memoriei, ale universului cultural al poporului 
daco-român. Reactualizarea, re-potenţarea acestor conţinuturi ancestrale mitice 
credem că sunt caracteristica geniului. Basmul acesta conţine în corpusul său, în 
straturile profunde ale mesajului său informaţii extraordinare, motive epico- 
filozofice de mare importantă, care ar trebui descifrate, decodate, şi transpuse în 
opere literare, aduse la suprafaţă, şi puse în circulaţie. Iată de ce demersul 

domnului Adrian Erbiceanu este unul important în cultura română şi trebuie 
privit şi din această perspectivă. O a doua mare bucurie pe care ne-o face dl 
Adrian Erbiceanu este când descoperim valoarea şi frumuseţea poemului, a 
basmului versificat Tinerete fără de bătrâneţe... Dacă acest poem - care 
precizăm este transpunerea în versuri a basmului Tinerețe fără de 
bătrâneţe - aşa cum l-a scris Adrian Erbiceanu, ar fi fost scris de George 
Coşbuc (Poemul îți aminteşte, fără să copieze, Nunta Zamfirei, sau basmul 
Călin, file de poveste de Mihai Eminescu) şi ar face parte din opera lor, l-am 
aprecia cu toţii ca fiind un poem foarte realizat, produs al talentului lui George 
Coşbuc sau Eminescu. Sau, altfel spus, basmul acesta versificat de domnul 
Adrian Erbiceanu este la fel de bun, de valoros ca şi Nunta Zamfirei sau ca 
basmul în versuri al lui Eminescu. Rămânem uimiţi de talentul poetului Adrian 
Erbiceanu, de măiestria lui de a împerechea şi de a potrivi cuvintele, de simţul 
ritmului, al curgerii imaginilor, de varietatea, de muzicalitatea şi bogăţia 
rimelor, de imaginea proaspătă a tuşelor, de simţul limbii... Nu putem să 
spunem decât că domnul Adrian  Erbiceanu este unul dintre 
poeţii contemporani foarte talentaţi care a reuşit să ridice în limba şi literatura 
română o construcţie literară care va dăinui... Dar basmul Tinerete fără de 
bătrâneţe, al domnului Adrian FErbiceanu, transpus într-un poem de o 
frumuseţe rară, care emană perfecţiune, nu este numai o reactualizare şi o 
versificare în limba română vorbită, a basmului şi a motivului mitic al jertfei 
(căci fiul de Împărat se jertfeşte atunci când pleacă în căutarea Tinereţii fără de 
bătrâneţe) ci este şi o interpretare a basmului, a motivelor străvechi, mitologice, 
pe care basmul le conţine în corpusul său, pe care le-a conservat şi le-a 
transportat prin istorie până la noi. Dar despre aceasta în Cronica 
viitoare, când vom ilustra afirmaţiile noastre cu citate din poem. 


Cronici literare 


IONEL POPA 


Un poem ontologic, revista Spaţii culturale, nr. 30 / 2013, 
pag. 52-53) 


Intertextualitatea este de două feluri corespunzătoare la două modalităţi 
de practicare: ca joc, simplă demonstraţie de dexteritate, şi rescriere în ideea 
unor scopuri înalte şi nobile. În al doilea caz procedeul literar al rescrierii 
presupune muncă migăloasă şi efort creativ. 

Când Adrian FErbiceanu repovesteşte în versuri basmul românesc 
Tinerete fără bătrâneţe şi viaţă fără de moarte nu face numai rescriere, 
ci săvârşeşte şi un act de creaţie: Adrian Frbiceanu, Tinerete fără bătrâneţe, 
Ed. Anamarol, Bucureşti, 2013. În ce constă partea creativă a poetului Adrian 
Erbiceanu? 

În rescrierea basmului firul narativ este esenţializat, nu redus cum se mai 
întâmplă la alţii. Axul narativ rămâne drumul inițiatic. În acest basm românesc, 
mai mult ca în oricare altul, drumul nu este atât în spaţiu, cât în timp. Noul 
coautor al basmului va pune accent tocmai pe acest aspect reuşind astfel să 
aducă în prim-plan potenţialul filosofic al basmului. Autorul rescrierii nu se lasă 
prins în plăcerea descrierilor, el desfăşoară o meditaţie asupra timpului. 
Scenariul epic are în filigranul său sigla timpului: Împăratul şi Împărăteasa au 
ajuns la bătrâneţe şi nu au urmaş; moştenitorul va veni pe cale magică datorită 
uncheşului dibaci în toate; prinţul refuză să se nască la soroc; pentru a se naşte 
părintele îi făgăduieşte "tinereţe fără bătrâneţe şi viaţă fără de moarte"; feciorul 

creşte într-un an cât alţii în şapte; tânărul crai îşi părăseşte părinţii care nu-i pot 
da ceea ce i-au promis şi pleacă în lume, în căutarea nemuririi. 

În noul text basmic anumite lexeme şi sintagme care desemnează ideea de 
timp au o anumită frecvenţă. Lor li se adaugă formula mediană specifică 
basmului care împinge, duce înainte povestea: „Să ne fie cu iertare!.../ Basmul 
altcum stă s-ateste!/ Rogu-vă aveţi răbdare,/ Că-nainte mult mai este.” 

Sunt respectate cele trei etape ale iniţierii: 1. Trecând prin pădurea de 
sibile, prinţul şi calul său înaripat ajung pe tărâmul Gheonoaiei vegheat din cer 
de „două luni în loc de una”. Înfrântă în luptă, Gheonoaia se predă şi-i oferă 
viteazului ca soție pe una din fiice şi o parte din împărăție. Prinţul nu se lasă 
captiv în acest spaţiu apocaliptic, pleacă mai departe; 2. Fiul de împărat ajunge 
pe tărâmul Scorpiei, sora Gheonoaiei, mai malefică decât aceasta. Descrierea 
noului tărâm, este sumară, dar capabilă să sugereze caracterul ambiguu, de 
antegeneză şi de sfârşit de lume. Scorpia învinsă se supune tânărului crai. 
Biruitor, el, şi de data aceasta, este mărinimos, lasă pe cei doi monştri în viaţă. 
Prințul nu se lasă ispitit de promisiunile mărunte şi trecătoare ale Scorpiei. 
Stăpânit de dorul după „viaţa fără de moarte" pleacă mai departe; 3. Pierzând 
socoteala zilelor şi a nopţilor călăreţul şi calul ajung la pădurea animalelor 
sălbatice. Pe cer nu există nici soare, nici lună. E o noapte veşnică. Calul 
năzdrăvan cu călăreţul în şa survolează cu super viteză pădurea, dar la aterizare 
este lovit un copac. Lovitura trezeşte din somn pădurea şi animalele ei, 
ameninţându-i. Imaginile de planetă moartă a ținuturilor străbătute cu viteză 
astronomică, bestiarul parcă sunt dintr-un scenariu SF. Dar, ca în poveste, 
apare zâna salvatoare. Aceasta linişteşte stihiile trezite, iar pe prinţ şi pe calul 
său îi trece dincolo în palat |" Palat de nuntă şi cavou" — Ion Barbu]. Moment de 
răscruce pentru prinţ. El a ieşit din timp: „Petrecând vreme uitată/ Într-atâta 

frumuseţe,/ Faţa lui înnobilată/ Scânteia de tinereţe,/ semn că timpul măsură/ 
Îi găsise... şi... dovadă/ Că-n râvnita aventură/ Îi fuse dat să şadă.” 

Ieşind din timp, craiul cade sub puterea uitării. Zâna cea mică îi va fi soţie. 
Prinţul este liber să colinde în lung şi în lat ţinutul edenic având o singură 
interdicţie: să nu calce în Valea Plângerii. Ispita există. Plecat la vânătoare, act 
inițiatic, prinţul aleargă după un iepure, simbol complex străvechi, şi astfel 
încalcă porunca. Din acel moment uitarea începe să-şi piardă din putere 
şi „dorurile toate/ Dor de mamă, dor de tată" pun stăpânire pe feciorul de 
împărat. Acesta "se topeşte pe picioare” de dor. Cele trei zâne ştiind că 
"Nemurirea-i/ Visul viselor deşarte" îl eliberează fiind lăsat să le părăsească. 

Începe partea a doua a aventurii basmice. Prinţul şi calul său năzdrăvan 
străbat "ani lumină/ În făptura unei clipe" în sens invers drumul = timpul 
parcurs. În locul ținuturilor lunare de altădată întâlnesc oameni, sate şi oraşe 
minunate, pământuri pline de roade. Gheonoaia, Scorpia cu lumile lor au 
devenit ... basme. În timp ce străbate noile ţinuturi şi stă de vorbă cu oamenii, 
Feciorul de împărat îmbătrâneşte devenind un moşneag gârbovit şi îngândurat. 
Cu ultimele puteri ajunge în mijlocul unor ruine ce-i amintesc de casă, de 
părinţi, de un timp ce a trecut. Coborând "gârliciul vechi" intră într-o „hrubă 
rece” unde găseşte „un tron [ladă] bătut de vreme" pe care îl deschide. Ce 
găseşte moşneagul înăuntru? „Înăuntru... mai... nimica... / Doar o voce 
slăbănoagă,/ Năzuind către lumină,/ Răscoli vecia-ntreagă/ Şi o viaţă făr' de 
vină:// «Bine ai venit, copile,/ Împreună cu norocu-ţi,/ Că de nu, nu aveam 
zile,/ Prăpădindu-mă în locu-ţi.»/ Şi-atingându-l cu o mână,/ Moartea, fără să 
clipească,/ Îl mută, pumn de ţărână,/ În ţărâna strămoşească. " 

Nu cred că greşesc când afirm că, în structurarea rescrierii basmului, 
Adrian Erbiceanu urmează modelul lui Ion Barbu din Riga Crypto şi lapona 

Enigel: „introducere" în poveste; povestea; „ieşirea" din poveste. În cele patru 
octave ale „introducerii' remarcăm prezența vocabulelor, sintagmelor şi a 
imaginilor care alunecă de la concret spre abstract pentru a configura câmpul 
semantic al timpului. Vectorul lor este ieşirea din timp. În schimb, în cele patru 
octave ale „ieşirii” din poveste mişcarea este inversă, de la abstract spre concret, 
vectorul fiind spre reintrarea în timpul profan. 

Ca reuşite ale rescrierii basmului mai punctăm: mânuirea cu naturaleţe şi 
profesionalism a tot ceea ce înseamnă versificaţie clasică; echilibrul strofic între 
momentele epice; convieţuirea paşnică a limbajului popular (cu irizări regional- 
arhaice) cu cel neologic. 

Inspirat, poetul activează tâlcurile moral-filosofice latente ale basmului, 
referitoare la destin, ideal, curaj, demnitate, omenie, împlinire ş.a. După cum 
spuneam, toată meditaţia are ca centru gravitațional TIMPUL. În termeni 
mitico-poetici este vorba de ieşirea din increat şi reîntoarcerea în increat. 

În meditaţiile poetului şi în expresia lor lingvistico-poetică adie ecouri 
eminesciene. Remarca nu este un reproş, dimpotrivă, o subliniere a influenţei 
catalitice a poetului naţional. Afinitatea acestor ecouri cu cititorul ne scuteşte de 
exemplificări. 

Citirea poemului prin grila psihanalizei analitice a lui C. G. Yung nu are 
rost s-o dezvolt aici şi acum, deoarece frumuseţea şi sensurile (arhetip, 
inconştient colectiv etc.,) versurilor sunt uşor de perceput de cititor. 

Marea învăţătură a poveştii despre Feciorul de împărat pornit în căutarea 
nemuririi, frumos învăluită în versuri, este următoarea: omul este ființă tragică. 
Povestea, aşa cum o deapănă poetul Adrian FErbiceanu, ilustrează limpede şi 
simplu una din dimensiunile condiţiei tragice a fiinţei umane: dacă-ţi depăşeşti 

limita eşti pedepsit, dacă nu ţi-o depăşeşti nu eşti om (cf Gabriel Liiceanu, 
Tragicul... , 1975, p. 41). 

Povestea se repetă la nesfârşit, fiecare putând să-i fim 
protagonist: „Punând capăt la poveste,/ Gândul, fremătând, ne duce/ Spre 
îndepărtări celeste, / Unde altă stea străluce.../ Iar pe raza-i de lumină,/ 
Străjuind noaptea adâncă,/ Prinţul mândru să revină,/ Treizeiţe-aşteaptă încă!” 

Și, mereu va exista cineva care să asculte povestea: „Ceasul dat la 
jumătate/ De tăriile oculte,/ Suflul nopţii îl abate/ Peste cei ce stau s-asculte. " 

În noua înfăţişare dată de Adrian Erbiceanu, basmul poate fi citit ca 
alegorie a dorului poetului plecat în lume după mamă şi tată, după casă. 

Nu pot încheia fără să remarc ţinuta elegantă a volumului şi excepţionalele 
ilustraţii realizate de artistul Adrian Popescu. Ilustraţiile acestuia pe cât de 
apropiate sunt de pictura populară pe sticlă, pe atât de subtile sunt în 
simbolistica personajelor şi a culorilor. Mi-a rămas pe retină ilustraţia de la 
pagina 31: pe „cămaşa platoşă” a Feciorului de împărat se desenează un M 
(moartea=timpul?!) şi ultima ilustrație (pagina 73) care înfăţişează „tronul” 
împodobit cu rozete cu spiţe, peste care se apleacă gârbovit şi îngândurat un 
moşneag. 

ȘTEFAN DUMITRESCU 


Adrian Erbiceanu, Tinerețe fără bătrâneţe, 
Povestire în versuri după basmul Tinerețe fără bătrâneţe şi 
viaţă fără de moarte de Petre Ispirescu 
revista Spaţii culturale, nr. 31 / 2013, pag. 26-28 


În vara aceasta am trăit cu adevărat o întâlnire mirabilă cu textul cărţii 
domnului Adrian Erbiceanu Tinerețe fără bătrâneţe (Povestire în versuri 
după basmul Tinerețe fără bătrâneţe şi viaţă fără de moarte, de Petre 
Ispirescu) şi cu autorul cărţii, un creator cu vocaţia şi cu instinctul descifrării 
straturilor profunde ale subconştientului colectiv al poporului daco-român. 
Cartea ne-a interesat de la început, fascinat fiind încă din adolescenţă de 
studiul, de misterul acestui basm, cunoscând valoarea filozofică şi antropologică 
a acestei opere, Tinerețe fără bătrâneţe şi viaţă fără de moarte, una din 
marile creaţii ale spiritualităţii dacoromâne. Cum într-o primă cronică, un 
studiu de fapt, dedicat cărţii, ne-am ocupat de dimensiunea filozofică, 
ontologică a ei, în această a doua parte a cronicii ne vom ocupa cu precădere de 
dimensiunea ei literară, plastică. 

Este de mirare cum acest basm a interesat atât de puţin literatura română, 
filozofia şi pe filozofii români. Noica observă că Ideea relativităţii timpului 
(ideea centrală a Teoriei relativităţii, formulată în limbaj matematic de Einstein) 
o găsim în poezia La steaua, dar o găsim, lucru uimitor, şi în basmul Tinerețe 
fără de bătrâneţe şi viaţă fără de moarte, cules de Petre Ispirescu. Într-o 
revistă literară susțineam prin anii '70 Teoria că basmul acesta vine de la daci, şi 

mai de departe, de la pelasgi, şi că el conţine informaţii de mare valoare pe care 
încă nu putem să le decriptăm. 

Teoria noastră era că pelasgii boreeni, din zona Buzăului (Bozaios) şi a 
Moldovei, trăiseră în neolitic un contact cu o civilizaţia superioară (cu Îngerii, 
cum ni se spune în Biblie şi în Cartea lui Enoch) din care rezultase un trib mai 
evoluat, care deţineau informaţii şi tehnologii superioare, primite de 
la „îngerii', cu care au convieţuit un timp. Acest trib a fost tribul 
Hiperboreenilor, iar spaţiul locuit de ei s-a numit Hiperboreea, de care ne 
vorbesc mitologiile. De aici Mitul Hiperboreei, care se afla, cum ne spun istoricii 
greci, la nord de Istru. Aflăm din acest Mit că spiritul, informaţia care se induce 
în codul genetic al fătului, vine din alt spaţiu, din lumea de sus, care este o lume 
a eternității, a nesuferinţei. De aceea dacii când se năştea un copil plângeau, 
pentru că el „cădea" din lumea superioară, a inextricabilităţii şi a Binelui în 
valea Plângerii, a suferinţei. Iar când murea un om ei se bucurau pentru că 
sufletul se întorcea în lumea veşniciei, a binelui, a fericirii. Fi bine, dacii 
cunoşteau acest adevăr, pentru că Informaţiile Mitului Întoarcerii în Ţara 
tinereţii fără de bătrâneţe ajunseseră la ei pe calea acestui basm, pe cale orală şi 
prin tradiţii. Şi mai mult, aflăm astfel că dacii sunt urmaşii acelor hiperboreeni. 
Am încercat pe cât s-a putut să „stoarcem" de informaţii Mitul Ţării Tinerețe 
fără de bătrâneţe, şi al dorinţei Omului de a nu se naşte pe pământ, al Eroului 
basmului de a se întoarce în lumea din care a venit, după ce păcălit fiind de 
părinţi îşi dă seama că lumea aceasta nu-i place. Nu este lumea lui. Că există o 
incompatibilitate între el şi lumea în care a căzut. La vremea respectivă am fost 
ironizaţi, ne aducem aminte, şi din păcate nimeni nu a dat curs deschiderii, 
breşei pe care o făceam în interpretare acestui basm. 

La teatrul Ţăndărică, prin anii '80, s-a montat o dramatizare a acestui 
Basm, dar accentul cădea pe teatralitatea, pe spectaculosul basmului, fără să fie 
şi o încercare de a pătrunde în structura informaţională a mitului, aşa cum face 
domnul Erbiceanu, rescriind basmul, îmbrăcându-l în haina poeziei, dându-i un 
plus de farmec. Lucrul acesta, descifrarea basmului într-un text literar, a 
filozofiei lui, căci mitul „în vechime”, „la început", cum spune Mircea Eliade, 
era concepţia filozofică despre lume şi viață a oamenilor, am încercat să-l facem 
noi scriind un Basm-scenariu de teatru pentru copii, intitulat „Fir de viaţă”, în 
care încercam să le sugerăm micilor spectatori şi această viziune, ţinând 
bineînţeles cont de capacitatea lor de înţelegere şi de asimilare. Ei bine, lucrul 
acesta îl face, cum spuneam, în cartea dumnealui (Tinerete fără bătrâneţe. 
Povestire în versuri după un basm de Petre Ispirescu) Adrian Frbiceanu, 
scriitor român stabilit în Canada. Şi nu întâmplător. Ipoteza noastră, deja 
enunțată, este că subconştientul autorului a rezonat, a avut acces, deschidere 
către adâncimile şi orizontul mitului, iar norocul lui a fost că Domnul l-a dăruit 
cu talent literar, cu aptitudinea de a da substanţă, plasticitate şi culoare 
cuvântului, de a face versul să cânte şi să vibreze. La noi Eminescu, dar şi alţi 
scriitori, a avut în mod covârșitor această deschidere către abisurile mitologice 
ale culturii daco-române, de aici „dacismul" lui Eminescu, setea lui de a plonja 
în universul mitologic al traco-dacilor. De altfel observăm şi la Erbiceanu 
intuiţia, dar şi dorinţa expresă de a prinde în versuri clare acea „sămânță 
epistemologică", acea informaţie-esenţă legată de timp şi de Teoria relativităţii. 

Iată cât de limpede este Ideea, aşa cum o exprimă domnul Erbiceanu, în 
strofa pusă, desigur nu întâmplător la sfârşitul poemului, ca o concluzie şi ca o 
deschidere care să ducă mai departe demersul cognitiv: „Vămuind căi neştiute,/ 
Timpu-i hărăzit să fie/ Pentru unii — cinci minute,/ Pentru alţii — veşnicie!” 

Poemul, căci este un poem de mari dimensiuni care transpune în versuri basmul 
Tinerețe fără bătrâneţe şi viaţă fără de moarte, creează veridic 
atmosfera de vremuri străvechi, învăluite în ceţuri şi în noapte, cuprinzând totul 
într-o imagine perspectivală plină de mister, ca şi cum lumea ar fi văzută de 
undeva de sus: „„Noaptea-nvălui pământul/ Cu pas rar ca de felină:/ Strecură 
prin streşini vântul,/ Stinse urma de lumină/ Şi-n caznă diluviană,/ Din 
cotloane abisale,/ Ridică spre slăvi, vicleană,/ Umbrele Măriei- Sale. // Cu glas 
doar pe jumătate/ — Însă, fără cinci minute, —/ Vechea toacă prinse-a bate/ 
Ritmuri din vechimi născute"... 

Parcă ne-am afla la începuturile genezei, când apele se despart de uscat. 
Legea este, pe parcursul derulării poemului, factorul divin care desparte faptele 
bune de cele rele, lumina de întuneric... Suntem în străvechime, în mitologie, 
când ielele intervin în curgerea vieţii. Impresionantă este capacitatea poetului 
de a plasticiza pictural imaginile, creaţia lor fiind susţinută, însufleţită de ritmul 
sacadat al povestitorului mitic: „Ca pe âripi de furtună,/ Jocul Ielele şi-l 
poartă:/ Morților le cer arvună,/ Viilor — scrisele-n soartă./ Fapte bune, fapte 
rele —/ Cine poate a-nţelege/ De ce-i vai, de ce e jele,/ De ce legea nu e Lege?!... 

Şi abia după ce este pregătită scena cosmică şi mitică şi timpul nebulos, 
apar personajele principale ale basmului, Femeia şi Bărbatul, Adam şi Eva, 
Împăratul şi Împărăteasa, de data aceasta în spaţiul terestru, dar într-o ţară 
îndepărtată, şi pe un tărâm de vis, ferice: „Zice-se c-a fost odată,/ — Că de nu, 
nu s-ar mai zice —/ Într-o ţară-ndepărtată,/ Pe-un tărâm de vis, ferice,/ Tineri, 
doi. Şi pe moşie/-— Însorită, norocoasă—/ Împărat, el fu să fie,/ Iară ea 
Împărăteasă." 

Timpul în scurgerea lui ameţitoare, ca în poemul Luceafărul, este tărâmul 
şi este universul în care se petrece scurgerea anilor (și personaj principal al 

poemului, deşi rămâne mereu în plan secund). Timpul este cel care se 
interpătrunde şi devine duşmanul Împăratului şi al Împărătesei, căci trecerea 
lui este resimţită, odată ce se văd condamnaţi a trece în lumea de dincolo fără să 
lase nici un urmaş: „Şi au prins a curge anii/ Ca nisipul printre deşte.../ Numai 
că, sub zodii stranii,/ Omul soarta-şi împlineşte!/ Chibzuit-au cu măsură,/ 
Tălmăcind scrisele-n carte.../ Dar... n-a fost, în bătătură,/ De copii să aive 
parte." 

Dl. Adrian Erbiceanu are aptitudinea versificaţiei, care curge asemenea 
unui pârâiaş limpede, încărcat de sonurile dulci ale limbii române. Poetul este 
atent şi redă detalii care sunt deschideri către nivelul semantic mai profund, şi 
care au o semnificaţie mai mare decât ne-am închipui. De aceea poemul nu este 
numai un basm versificat, ci o deschidere către profunzimea basmului. Prin 
detaliile pe care le iluminează, poetul trimite la înţelesuri mult mai adânci. Cum 
să interpretăm apariţia Unchiașului, care în basmul românesc semnifică 
tradiţia, înţelepciunea populară? Dar faptul că el nu este crezut de Împărat şi 
de împărăteasă? Nu cumva personajul trimite la existenţa în neolitic, în timpul 
mitic, a unor Cunoscători, a unor Clarvăzători a căror ştiinţă descifra viitorul? Şi 
de ce Unchiaşul-clarvăzător nu este crezut de Împărat? 

Un răspuns ar fi acesta, pentru că ei aparţin unor planuri, unor „timpuri” 
diferite. Iată cât de limpede ne spune lucrul acesta poetul: „Totuşi, cum în basm 
se-ntâmplă,/ Un unchiaş dibaci la toate,/ Proptind mâna grea la tâmplă,/ Le-a 
prezis, cu pietate:/ „Ce vă mână e-o dorinţă/ Pentr-un prunc... Dar, din 
născare,/ Va aduce suferinţă,/ Bucurii şi întristare!" Cuprinşi de bucuria că vor 
avea un prunc, Împăratul şi Împărăteasa — aşa este psihologia umană, (ei 
aparțin planului terestru, de aceea ei au altă psihologie, logica lor ţine de nivelul 
uman, de jos,) — se pun fericiţi pe benchetuit şi răspândesc veste în toată 

lumea: „Însă cine să asculte/ De-un unchiaş, bătrân cât veacul,/ Când dorinţele 
oculte/ Îşi găsiră-n fine leacul?/ Şi, cuprinşi de veselie,/ S-au întors să ducă 
veste/ La întreaga-mpărăţie/ Şi de-acolo... până peste." Iată că vine şi fericitul 
moment când Împărăteasca rămâne însărcinată, şi când pruncul nu dă semne că 
vrea să se nască. Scena este antologică, refăcând atmosfera de basm a lumii, cu 
personaje de un comic plin de naturaleţe ţărănească. Parcă-i vedem în faţa 
ochilor pe bătrânii sfetnici: „Firul prins să se deşire/ Fete-i rotunji mijlocul.../ 
Vracii-n tainică unire/ Au decis că e sorocul.// Dar văzând ei că băietul/ Nu da 
semne să se nască,/ Încheiară zaiafetul/ De la Curtea-mpărătească,/ Şi, buluc, 
cu mic cu mare,/ Forfotind în pragul porţii/ Se rugau fără-ncetare/ Năzuind să 
schimbe sorții!” 

Marea reuşită a autorului este că redă admirabil, într-un mod epic şi 
teatral, scenele filmului (căci poemul poate fi privit ca un film învăluit în aburii 
legendei) pe care le colorează cu expresii vechi, neaoşe, caracteristice timpurilor 
medievale: „Îţi dăm ce-i mai bun pe lume:/ Pe Sânzeana, de soţie;/ Sfetnici 
drepţi, să te îndrume,/ Şi întreaga-mpărăţie,/ Numai, naşte-te, odată!.../ 
Timpul nu-i făcut să ierte!'.../ Pustiit, învinsul tată,/ Prinse lacrimi să deşerte.// 
Vanităţi!... Dar când să-ncheie,/ — Făr'a şti de poartă vină, —/ Din adâncu-i o 
idee/ Fulgeră, stârnind lumină:/ „Taci, şi îţi promit să fie/ Darul nostru scris în 
carte:/ Tinerețe pe vecie,/ Cum și viaţă fără moarte!" Nu poţi să nu te amuzi 
citind strofele de mai sus, imaginându-ţi-i pe sfetnici, întreaga Împărăţie, care 
pe lângă pântecele Împărătesei se roagă de prinţ să se nască. Întrebarea este, de 
unde ştiau sfetnicii de Ideea aceasta, a tinereţii fără de bătrâneţe? Cum de le-a 
venit în minte ideea aceasta? O ştiau pentru că o aveau în subconştientul lor, 
odată ce erau cu toţii veniţi din lumea de sus, şi acum şi-o reamintesc, (potrivit 
Teoriei reamintirii, a lui Platon,) dintr-o viaţă anterioară, din lumea ideilor, din 

care se pare că venim. La auzul promisiunii făcute, de „tinereţe fără de 
bătrâneţe", fiul acceptă să se nască. Spre deosebire de părinţii lui, de sfetnici, de 
pământeni, care „au uitat” Ideea aceasta, Fiul vine cu ea, în lume. Împăratul îi 
pune dascăli filozofi, iar copilul creştea ca în basme, cât alţii în şapte ani. Şi cu 
toate acestea, cu toată învăţătura, cu toate promisiunile care i se fac şi bunătăţile 
acestei lumi care i se dau, între el şi lumea terestră este o incompatibilitate care 
ţine de esenţă lui. Pe el nu-l satisface Învățătura lumească. La el memoria „lumii 
de sus" este vie. El este de fapt un „nemuritor"” care ajuns în lumea aceasta, fiind 
ameninţat de lumea trecătoare, stricabilă, în care trăieşte, îmbolnăvită de 
moarte, vrea să se reîntoarcă în lumea de sus: ,„- Fiule, Făgăduiala-i/ Geamănă 
cu Ghinionul!/ Îs bătrân, mă-ncearcă boala!/ ie i rămâne tronul'/ Aprig 
încercat de soarte,/ Vrui să-ţi fac o bucurie,/ Dar de viaţă fără moarte,/ Nu e 
pământean să ştie! // - De greşesc, tată, mă iartă:/ Vorba ta îmi este lege,/ Dar 
făgăduiala dată, / Nu-i putere s-o dezlege"... În această cheie filozofică trebuie 
citit tot poemul de la început până la sfârșit, subsolul lui semantic fiind unul 
filozofic şi antropologic. Se întâlnesc aici două calităţi ale autorului, 
comunicarea, empatia subconştientului lui cu memoria colectivă a poporului 
daco-român (pe care o conţine basmul, aşa cum ne-a venit el de la pelasgi şi de 
la daci, povestit din gură în gură) şi talentul lui de poet, căci poemul este unul 
bine construit, scris cu acribie, pictat cu iglița, cum se spune, versurile au ritm şi 
rimă, sunt sprintene, împănate cu arhaisme şi cu expresii neaoşe care ţin de 
frumuseţea limbii române, de poeticul ei, ca la Creangă, (de poesis), de 
conţinutul filozofic, de farmecul epicului, ca în strofele: „Vânturile, defrânate,/ 
Îşi dezlănţuiră jocul;/ Prinşi între fatalitate/ Şi noroc (bată-i norocul!)/ Strânşi 
în braţele ei hoaţe,/ Nu tu şansă de izbavă,/ Nu tu fir, să se agaţe!/ Noaptea-i 
înghiţi hulpavă.// Istoviţi peste măsură, / Când se domoli furtuna,/ Printre nori, 


Cronici literare 


pe cer văzură/ Două luni, în loc de una./ Zise calul, dând s-adaste,/ Cu copita în 
ţărână:/ - Pe tărâmurile aste, / Gheonoaia e stăpână." 

Muzicalitatea versurilor, susținută de energia sprinţară a ritmului 
(seamănă cu valurile unui pârâu jucând peste pietre) care se topeşte în 
grandoarea peisajului şi în cosmologia spectaculoasă, constituite o dimensiune 
impresionantă a poemului. Nu putem să nu subliniem bogăţia de mijloace 
poetice, de la comparaţie şi metaforă, la parabola cu semnificaţie filozofică şi 
pedagogică. Ca şi tuşa caldă de acuarelă îmbinată cu grotescul întunecat, capabil 
să emoţioneze şi să înspăimânte. 

Fabulosul vine să întregească şi să aducă mai aproape de noi acea 
atmosferă mitică şi terifiantă, pe care basmele noastre aproape că au 
pierdut-o: „De prăpăd şi fierbinţeală/ N-aveai loc să pui piciorul: / Aerul 
duhnea a smoală,/ Însetat era izvorul... / - Făt-Frumos, în şa te ţine:/ Scorpiei 
nu-i ştiu pereche —/ Gheonoaia, pentru tine,/ A fost floare la ureche !// ŞI... 
abia, acestea... spuse —/ Crunt, un urlet sparse crugul.../ Singur, calul 
pricepuse/ Care este vicleşugul:/ Vărsând ură, foc şi pară,/ Zgripţuroaica cea 
bătrână,/ Năzuind să-i ţină-n gheară,/ Călărea... pe vânt stăpână”. 

Foarte impresionant, şi bine redat, bine construit ca versificaţie şi 
teatralitate este finalul basmului. Acel amestec de înţelepciune, de meditaţie 
asupra vieţii şi a morţii, acea lumină a deşertăciunii care pluteşte peste lumea 
aceasta, mirosul de putred şi de suferinţă mută, toate proiectate pe fondul 
albastru întunecat al timpului şi al universului sunt redate admirabil de 
poet: „Revenit pe locu-n care/ Scorpia-și avea moșia,/ Văzu sate-nfloritoare/ Și 
păduri umbrind câmpia,/ Și-ntrebându-i, ba pe unii,/ Ba pe alţii, ce-s acestea,/ 
Îl priveau miraţi, căci bunii/ Din străbuni știau povestea...// „Mai alaltăieri 
pe-aice/ Am trecut, deci nu se poate/ Din nimic să se ridice/ O asemenea 

cetate”, / Le spunea, cuprins de teamă,/ Când râdeau de cele zise,/ Fără a băga 
de seamă/ Părul, barba că-i albise!" 

Lecturând de mai multe ori basmul în versuri al d-lui Adrian Erbiceanu, 
care cu fiecare nouă lectură îşi dezvăluie noi frumuseți, îţi dai seama că 
realizarea lui este o reuşită şi că el îmbogățește şi poezia şi cultura română. Dar 
mai ales are meritul de a aduce în atenţia omului de cultură român valoarea 
spirituală şi filozofică a acestui basm pe care ni-l apropie şi pe care încearcă să-l 
ilumineze de sensurile lui. 

Ar fi putut să eşueze pentru că recrearea celui mai important basm, a unei 
dintre cele mai mari creaţii a poporului daco-român (alături de Mioriţa şi de 
poemul Luceafărul al lui Mihai Eminescu, cu care dezbate teme comune, 
basmul acesta este una dintre marile creaţii ale culturii universale) şi 
îmbrăcarea lui în straiele versului, ale poeziei românești este un lucru foarte 
greu, şi cere multă gândire şi măiestrie. Nu s-a întâmplat lucrul acesta. 
Dimpotrivă, datorită talentului său, redării frumuseţii neaoşe a limbii române 
(poetul este un fin cunoscător al expresiilor vechi, pitoreşti, care dau suculență 
şi farmec limbii) basmul în versuri al d-lui Erbiceanu este o operă care îşi cere 
drepturile ei în cultura română. 

A doua tinereţe a unui basm, Adrian Erbiceanu, 
Tinerete fără bătrâneţe, Editura Anamarol, 2013, 
revista Noul Literator, nr. 13, Decembrie 2013 


În organizarea Consiliului Judeţean Dolj şi a Bibliotecii Judeţene Aristia şi 
Alexandru Aman din Craiova, în ziua de 14 iunie 2013 a avut loc o frumoasă 
festivitate de primire cu ocazia vizitei la Craiova a distinsului oaspete, poetul 
Adrian Erbiceanu, preşedinte al Asociaţiei Scriitorilor de Limba Română din 
Quebec — Canada. Cu acest prilej, domnia sa, a lansat cartea de poezie Tinerețe 
fără bătrâneţe, o transpunere în versuri meşteşugit alcătuite, a cunoscutului 
basm al lui Petre Ispirescu, carte apărută într-o prezentare grafică de excepţie, 
la editura Anamarol din Bucureşti în anul 2013. 

Sala Nicolae Romanescu a susnumitei biblioteci a fost neîncăpătoare 
pentru iubitorii de poezie din urbea olteană, majoritatea fiind alcătuită din 
tineri. Au vorbit despre personalitatea autorului şi despre cartea sa de poezie, 
cunoscute personalităţi ale scrisului şi culturii naţionale şi locale dintre care 
amintim: D-na Mihaela Albu, prof.univ.dr. la Facultatea de Litere din Craiova 
cu stagii la New York în SUA şi Canada, membră a Uniunii Scriitorilor din 
România şi a Asociaţiei Carmina Balcanica şi redactor şef al revistei Carmina 
Balcanica, care a deschis seria de vorbitori. D-l Dan Anghelescu, prof. univ. dr. 
al Facultăţii de Litere din Bucureşti, membru al Uniunii Scriitorilor din 
România şi al Uniunii Ziariştilor Profesionişti din România, preşedinte al 
Asociaţiei Carmina Balcanica şi director al revistei Carmina Balcanica. D-na 

Gabriela Rusu Păsărin, prof.univ.dr. la Facultatea de Litere din Craiova, 
redactor responsabil la Radio Oltenia din Craiova, care a realizat şi un interviu 
radio — difuzat cu poetul Adrian Erbiceanu. D-na Maria Tronea, cunoscută 
profesoară şi colaboratoare la mai multe reviste literare din Craiova. Prof. univ. 
dr. Nicu Vintilă — Sigibida, avocat, autor a numeroase cărți de literatură şi de 
specialitate juridică, membru al Ligii Scriitorilor Români, al Cenaclului 
Epigramiştilor Olteni şi al Asociaţiei Scriitorilor de Limba Română din Quebec, 
Canada. Fiecare din cei care au conferenţiat au avut frumoase cuvinte de 
apreciere față de arta poetică a autorului, în general, şi despre ultima creaţie în 
versuri a basmului Tinerete fără bătrâneţe şi viaţă fără de moarte al lui 
Petre Ispirescu, apreciind că pentru Craiova a fost un eveniment deosebit şi o 
onoare să-l aibă ca oaspete pe un poet de talia lui Adrian Erbiceanu cunoscut 
atât în ţară cât şi în alte ţări ale lumii. 

În final, autorul a vorbit despre geneza acestei cărţi, despre faptul că ideea 
l-a ţinut într-un interes crescând încă din copilărie şi că a considerat necesar să 
aducă în atenţia cititorului faptul că acest basm nu este neapărat pentru copii, 
cum de altfel s-a considerat mulţi ani, ci că este, de fapt, o creaţie cultă cu 
ascunse conotaţii ontologice şi gnoseologice iar în unele pasaje interferând cu 
zona crepusculară, cu irealul pe care noi nu-l percepem, dar care există. 

Toate aceste aspecte prezentate, şi pe care oricare dintre cititori le poate 
descoperi lecturând scrierea lui Adrian Erbiceanu, au condus la aprecierea că se 
află în prezenţa unei creaţii literare de excepţie... 


Intrebarea pe care trebuie s-o punem şi azi, pentru acei care stăruie în 


anume erori: scrierile lui Petre Ispirescu, basmele cel puţin, sunt oare folclor şi 
au valoare ca atare sau sunt scrieri literare ? Putem răspunde dinainte: Petre 

Ispirescu este în acelaşi timp şi prozator şi numai cititorul de mare rafinament 
artistic îl gustă cum se cuvine. 

Un foarte merituos orientalist francez, Jean Boutiere, s-a străduit să 
descopere tipurile tuturor basmelor, luând ca punct de plecare clasificarea pe 
cicluri propusă de Lazăr Şăineanu, considerând că basmul lui Ispirescu este un 
tablou antropologic şi etnografic desăvârşit deoarece folclorul nu uzează de 
atâta culoare locală şi minuţiozitate realistică. 

Toate aceste aspecte l-au determinat şi l-au inspirat pe Adrian Erbiceanu 
să recompună, în versuri, un basm care se deosebeşte profund de restul 
basmelor populare şi care se termină neobișnuit prin moartea eroului, în 
opoziţie cu triumful tradiţional al binelui asupra răului. 

Pentru a pune în evidenţă printr-un procedeu nemaiintâlnit până acum — 
versuri — elementul particular şi oral al basmului care dă viață unor scheme, 
Adrian Erbiceanu încearcă să ne demonstreze realismul basmului pe care îl 
ridică la stadiul de creaţie cultică, făcându-ne pe noi să înlocuim cuvântul 
schemă cu „simbol fantastic”. Acest simbol creat de autorul versurilor cuprinde 
în sine o observaţie milenară, fiind dinainte constituit. 

Lazăr Şăineanu a împărţit basmele pe cicluri şi a clasificat Tinerete fără 
bătrâneţe şi viaţă fără de moarte în ciclul faptelor excepţionale, a faptelor 
fantastice. 

Măiestria lui Adrian Erbiceanu constă în faptul că nu se abate de la şirul 
epic al basmului, păstrând intactă substanţa sa, dar prezentată în formă cultă, în 
versuri, dă o cu totul altă conotaţie substratului fantastic al basmului, făcându-l 
credibil şi inteligibil pentru oricine citeşte poemul. 

În general, la basme întâlnim ideea stereotipiei narative, chiar ipoteza că 
un basm se alcătuieşte din câteva situaţii — şabloane, un fel de elemente 

prefabricate, scutind pe narator de efortul invenţiei. Bineînţeles că şabloanele se 
desfăşoară urmărind un ţel final, cum s-ar zice, o idee morală. În cazul de faţă, 
tema este atipică pentru basm, lupta nu se dă între forţele binelui şi cele 
malefice, ci relevă dreptul înnăscut al omului la fericire şi refuzul de a accepta o 
viaţă banală, mărginită între limitele umanului. 

Formula general valabilă pentru a intra în lumea fantasticului este cea care 
începe cu „a fost odată ca niciodată” completată cu expresii care pun în situaţii 
nefireşti realităţile umane, ale regnului animal sau vegetal. Nici măcar Petre 
Ispirescu nu s-a putut abate de la această schemă deoarece ar fi scăzut mult din 
valoarea basmului său şi de aceea foloseşte ca introducere: „a fost odată ca 
niciodată, că de n-ar fi, nu s-ar povesti; de când făcea plopşorul pere şi răchita 
micşunele; de când se băteau urşii în coade"... etc. 

Adrian FErbiceanu, folosind poezia cu tot ce ţine de ea de la rimă la 
conţinut, îşi începe basmul cu: „Zice-se c-a fost odată,/ - Că de nu, nu s-ar mai 
zice,-/ Într-o ţară-ndepărtată,/ Pe-un tărâm de vis, ferice,/ Tineri, doi. Şi pe 
moşie/ - Însorită norocoasă - Împărat el fu să fie,/ Iară ea împărăteasă. " 

Trecând de introducere, Petre Ispirescu ne conduce în obiectul basmului, 
punându-ne în temă că cei doi, împărat şi împărăteasă, deşi tineri, nu puteau 
avea copii, apelând la toate metodele, umblând şi pe la vraci sau filozofi, ca să 
caute la stele şi să le ghicească dacă vor avea sau nu urmaşi. 

Adrian Erbiceanu descrie această stare de fapt prin versurile: „Şi au prins 
a curge anii/ Ca nisipul printre deşte.../ Numai că, sub zodii stranii,/ Omul 
soarta-şi împlineşte!/ Chibzuit-au cu măsură,/ Tălmăcind scrisele-n carte.../ 
Dar... n-a fost în bătătură,/ De copii să aive parte." 

În basm Ispirescu ne încunoştințează, prin procedeul folcloric bine 
cunoscut, că cei doi au aflat despre existenţa în împărăţia lor a unui unchiaş 

dibaci pe care l-au consultat şi care i-a prevenit că vor putea avea copil dar nu 
vor avea parte de el fiind hărăzit să-şi caute singur adevărata lui fericire. 

Prin procedeul poetic propriu, Erbiceanu redă episodul respectiv prin 
versurile: „Totuşi, cum în basm se-ntâmplă,/ Un unchiaş dibaci la toate,/ 
Proptind mâna grea la tâmplă,/ Le-a prezis cu pietate:/ „Ce vă mână e-o 
dorinţă,/ Pentr-un prunc... Dar din născare,/ Va aduce suferinţă,/ Bucurii şi 
întristare!” 

Bucuroşi că vor avea un copil, împăratul şi împărăteasa au luat leacurile de 
la unchiaş şi s-au întors veseli la curte, urmând ca împărăteasa să poarte sarcina 
mult dorită până la vremea hărăzită, bucurie împărtăşită de tot norodul 
împărăției. Episodul respectiv este narat de Adrian Erbiceanu astfel: „Însă cine 
să asculte,/ De-un unchiaş, bătrân cât veacul,/ Când dorinţele oculte,/ Îşi 
găsiră-n fine leacul?/ Şi cuprinşi de veselie,/ S-au întors să ducă veste,/ La 
întreaga-mpărăţie,/ Şi de-acolo... până peste...// Vremea curge, cât e vreme.../ 
Numai noi, săracii, parcă,/ N-am avea de ce ne teme,/ Când cu vreme ne 
încarcă.../ Firul prins să se deşire,/ Fete-i rotunji mijlocul.../ Vracii-n tainică 
unire/ Au decis că e sorocul." 

De aici spusele bătrânului vraci încep să se adeverească şi bucuria 
încercată, fără rezerve, de cei doi - împărat şi împărăteasă - tinde să capete 
umbre de amărăciune întrucât, deşi ajuns la sorocul de a se naşte, fiul de 
împărat se împotriveşte, forțându-l pe tatăl său să-i promită multe şi 
neasemuite daruri, însă copilul nu acceptă nimic decât atunci când împăratul îi 
făgăduieşte că-i va da „tinereţe fără bătrâneţe şi viaţă fără de moarte", lucru 
imposibil de realizat dar promis de Împărat ca o soluţie salvatoare pentru a-l 
face pe fecior să vină în lumea pământeană, acolo unde va creşte aşa cum cresc 
toţi feciorii de împărați, într-o zi cât alţii în trei, ş.a.m.d. 

Adrian FErbiceanu deşiră în continuare firul basmului: „Dar văzând ei că 
băietul/ Nu da semne să se nască,/ Încheiară zaiafetul/ De la Curtea- 
mpărătească,/ Şi, buluc, cu mic cu mare,/ Forfotind în pragul porţii/ Se rugau 
fără-ncetare / Năzuind să schimbe sorții! // „Îţi dăm ce-i mai bun pe lume: / Pe 
Sânziana, de soţie,/ Sfetnici drepţi să te îndrume,/ Şi întreaga-mpărăţie,/ 
Numai naşte-te odată!.../ Timpul nu-i făcut să ierte!"/ ... Pustiit, învinsul tată, / 
Prinse lacrimi să deşerte.// Vanităţi!.. Dar când să-ncheie,/ - Făr' a şti de poartă 
vină,- / Din adâncu-i o idee/ Fulgeră, stârnind lumină: / MMTaci, şi îţi promit să 
fie / Darul nostru scris în carte:/ Tinerețe pe vecie,/ Cum şi viaţă fără moarte!" 

De aici epopeea fiului de împărat începe să curgă cu tot arsenalul cunoscut 
din basm. Ajuns la vârsta de 15 ani pretinde de la tatăl său să-şi ţină făgăduiala. 
Cererea îi uluieşte pe toţi şi deşi i se explică faptul că această promisiune nu este 
posibil de îndeplinit, arătându-i-se că mai bine ar accepta să preia conducerea 
împărăției cu toate avantajele spirituale şi materiale demne de un tânăr 
împărat, Fiul nu acceptă. 

În cele din urmă, primind încuviințarea tatălui său, se pregăteşte de 
plecare în lumea largă, alegându-şi, ca în basme, un cal năzdrăvan ce trăia retras 
şi slăbănog, pe care îl hrăneşte cu orz fiert în lapte, nu cu jăratec cum se 
întâmplă în celelalte basme, iar ce se va întâmpla pe parcursul basmului ţine de 
domeniul fantasticului. Calul năzdrăvan îi va fi sfetnic bun, îl va ajuta să învingă 
toate obstacolele şi să biruie ghionoaiele vrăjmaşe. 

Şi Homer ne oferă exemple de asemenea cai în Iliada, unde caii lui Ahile 
aveau astfel de daruri: "Şi caii lui Ahile care proroceau, Negreşit că au fost, de 
vreme ce-l trăgeau. " Trebuie să avem în vedere chestiunea semnificației magice 
a calului la popoarele primitive unde, de obicei, calul lua un aspect mizerabil ca 
să se ascundă. În fond, calul năzdrăvan este, sub o latură, un aparat de zbor, şi, 

în O mie şi una de nopţi, un indian arată regelui Persiei un cal artificial ce 
zboară la atingerea unei manivele. Aparatul a trecut sub numele de „el famoso 
caballo Clavileno” în Don Quijote al lui Cervantes şi putem afirma că, atunci 
când e nevoie, calul năzdrăvan are două viteze: ca vântul şi ca gândul. 

Revenind la basmul lui Adrian Erbiceanu, pentru că am fi îndreptățiţi să-l 
atribuim acestuia după ce l-a recreat în versuri, desfăşurarea evenimentelor este 
descrisă astfel: "- Fiule, Făgăduiala-i/ Geamănă cu Ghinionul!/ Îs bătrân, mă- 
ncearcă boala!/ Tie îţi rămâne tronul!/ Aprig încercat de soarte,/ Vrui să-ţi fac o 
bucurie,/ Dar de viaţă fără moarte,/ Nu e pământean să ştie! // - De greşesc, 
tată, mă iartă:/ Vorba ta îmi este lege,/ Dar făgăduiala dată,/ Nu-i putere s-o 
dezlege.../ Când văzu cât e de dornic/ Să-şi împlinească visul,/ Împăratul către 
Vornic,/ Făcu semn să-i dea Zapisul.// - Ia copile!... Ia cu tine/ Şi-un cal brav şi 
arme bune!/ Că prin cele zări străine/ Nu e loc de iertăciune!/ Îndârjit plecă 
feciorul/ Cal să-şi afle pe măsură,/ Tocmai bun de plinit dorul/ Într-a vieţii 
aventură.// Dându-i hergheliei roată/ Nu găsi un cal în stare,/ Prins de greabăn, 
tras de coadă,/ Să rămână în picioare./ Istovit,decis să plece/ Doar cu vântul în 
desagă,/ Ochii lui, în hruba rece,/ Se opriră pe-o mârţoagă.// Puteţi crede toate- 
aceste!/ Că-i minune, poate spuneţi!/ Răpciugosul din poveste,/ Nu era ce 
presupuneţi./ Renăscut (de cum zărise,/ Cine-anume va să-l mâne),/ Se propti 
în prag şi zise:/ "Ce îmi porunceşti, stăpâne?" 

Cu un asemenea tovarăş de drum, Făt-Frumos al nostru, purcede la 
împlinirea visului său, biruind, rând pe rând, toate obstacolele întâlnite, reuşind 
să-şi împlinească voia de a avea tinereţe fără bătrâneţe şi viață fără de moarte. 
Ar fi fost prea frumos ca basmul să se încheie aici, fără acel deznodământ 
specific poveştilor, când încercările vieţii duc la umbrirea fericirii eroului, aşa 
cum se întâmplă şi aici când Făt-Frumos ajunge în Valea Plângerii de unde îl 

cuprinde dorul de casă şi este nevoit să renunţe la starea lui eternă de fericire 
numai şi numai să se întoarcă pentru a-şi vedea părinţii şi împărăţia. La fel ca la 
naştere, este rugat de soaţa sa şi de cele două cumnate să nu se întoarcă acasă 
pentru că va pieri, pentru că va pierde ceea ce obținuse cu atâta greutate. 

Hotărât cum îl ştim, Făt-Frumos se întoarce pe acelaşi drum pe care 
pornise în căutarea tinereţii fără bătrâneţe. Dar nu mai întâlneşte nimic 
cunoscut, ba chiar este luat în derâdere când întreabă de Gheonoaie, de Scorpie, 
şi de părinţii săi. Ajuns acasă nu mai găseşte decât ruine şi într-un colţ subteran 
un cufăr pe care-l deschide şi unde moartea, care era ea însăși aproape moartă, 
aşteptându-l, îi dă o palmă şi-l preface în ţărână spunându-i: "- Bine ai venit, că 
de mai întârziai, şi eu mă prăpădeam." 

Iată cum îşi încheie FErbiceanu basmul: "Rătăcit printre ruine,/ Stăruind 
să-şi amintească/ Zilele de viaţă pline/ Şi iubirea părintească,/ După-o lungă 
căutare,/ Regăsi din cele vrute,/ Doar gârliciul vechi - intrare/ Către pivnițele 
mute.// Dibuind, când într-o parte,/ Când în alta, pe-ndelete,/ Încurcat prin 
oale sparte/ Şi înscrisuri cu pecete,/ Din rărunchi porni a geme/ Un bătrân, ce 
se petrece,/ Spre un tron bătut de vreme,/ Într-un colţ de hrubă rece.// Ca o 
umbră, ce desfide / Îndoielile şi frica,/ Prinse tronul a-l deschide.../ Înăuntru... 
mai... nimica.../ Doar o voce slăbănoagă,/ Năzuind către lumină,/ Răscoli vecia- 
ntreagă/ Şi o viaţă făr' de vină:// "Bine ai venit, copile,/ Împreună cu norocu- 
ţi,/ Că de nu, nu aveam zile,/ Prăpădindu-mă în locu-ţi'./ Şi-atingându-l cu o 
mână, / Moartea, fără să clipească,/ Îl mută, pumn de ţărână,/ În ţărâna 
strămoşească.// ... Punând capăt la poveste,/ Gândul, fremătând, ne duce/ Spre 
îndepărtări celeste,/ Unde altă stea străluce.../ Iar pe raza-i de lumină,/ 
Străjuind noaptea adâncă,/ Prinţul mândru să revină,/ Trei zeiţe-aşteaptă încă! 
//... Ceasul, dat la jumătate/ De tările oculte,/ Suflul nopţii îl abate/ Peste cei ce 


Cronici literare 


stau s-asculte,/ Urmei să nu-i lase urme/ Şi nici semn c-'a fost odată'/ Un 
flăcău născut să curme/ O poveste-adevărată.// Ca pe âripi de furtună,/ Jocul, 
lelele şi-l poartă,/ Nelăsând a şti cum sună / Juruirea prinsă-n soartă/ Şi 
nicicum, de-i cu putinţă,/ A pătrunde şi-nţelege/ De ce timpul e sentinţă / De la 
vulg până la rege...// Totuşi, cum în basm se-ntâmplă,/ Un unchiaş bătrân cât 
Veacul,/ Bătând toaca vremii-n tâmplă,/ Izvodeşte Zodiacul: / „Vămuind căi 
neştiute,/ Timpu-i hărăzit să fie,/ Pentru unii - cinci minte,/ Pentru alţii - 
veşnicie!". 

Meritul incontestabil al lui Adrian Erbiceanu constă în aranjarea versurilor 
ca un râu care curge şi te duce pe firul basmului, încântat de uşurinţa lecturării 
poveşti, făcându-te să nu întrerupi naraţiunea de teama să nu îţi scape ce 
urmează şi ce este mai interesant. 

Talentul său poetic dă măsura poziţiei sale în lumea literară din ţară şi din 
Canada, lăsând literaturii române un basm cu totul şi cu totul inedit, deschizând 
drumuri pentru cei ce vor urma după el. 


* * * 


Realismul rezultat din cultivarea detaliului şi din punerea în evidență a 
unei individualități stilistice nu aparține la Erbiceanu oralităţii sau scrisului în 
versuri, ci artei sale de scriitor, de poet. 

Întâi, Erbiceanu fixează odată pentru totdeauna textul poetic, făcând 
imposibilă o altă ediţie improvizată. 

Totul e aşa de meticulos studiat într-o versiune definitivă, încât din acest 
punct de vedere, basmul a ieşit din circuitul folcloric şi a devenit opera lui 
Erbiceanu. 

O schimbare oricât de mică a construcţiei dăunează întregului şi n-am mai 
avea de a face cu un basm de Erbiceanu traductibil şi legibil, oriunde şi oricând. 

Evident, o culoare personalizată "a la Erbiceanu” constă mai ales în acele 
manifestări etnografice, în care limbajul îşi are partea sa de originalitate, 
neglijabilă în oricare alt basm curat folcloric, ceea ce nu este cazul în opera cultă 
prezentă. 

Conţinutistic, povestea Fătului- Frumos, fiu de împărat, dornic să-şi caute 
tinereţea veşnică şi nemurirea, se petrece într-un spaţiu geografic şi sociologic 
convenţional, având de-a face cu împărați, curteni, monştri, nimic particular, 
nimic care să aducă aminte de orânduirea noastră istorică, de peisajul nostru. 

Basmul lui Erbiceanu converge spre un realism, în sensul limitat al 
cuvântului, şi aceasta este latura prin care a început să devină cunoscut autorul 
care va deveni universal ca Perrault, Fraţii Grimm şi Andersen. De ce nu? 

Adrian Erbiceanu şi reţeta tinereţii fără bătrâneţe, 
revista Oglinda literară, anul XII, nr. 144, dec. 2013 


După aproape 40 de ani, ţin din nou în mână cartea Tinerete fără 
bătrâneţe, încărcată de aceleaşi emoţii, curiozitate şi magie ca atunci când, 
copil fiind, citeam basmul în culegerea de poveşti întocmită de Petre Ispirescu. 
Tinerete fără bătrâneţe, povestire rescrisă în versuri de Adrian Erbiceanu, 
are acelaşi efect asupra mea ca atunci când aveam 7 ani, însă, în plus, înseamnă 
mult mai mult, făcându-mă să simt, pe neaşteptate, sensurile profunde ale 
rădăcinilor culturii romaneşti dăltuite în plină modernitate. Înnoirea acestui 
basm ne regăseşte acum la vârsta adultă şi responsabilă, putând, astfel, accepta 
cu surprindere să fim martori la această îmbinare fericită a trecutului cu 
prezentul. Limbajul, încărcat cu metafore şi expresii caracteristice graiului 
popular al basmelor, se mlădie sub pana poetului, împletindu-se cum nu se 
poate mai bine cu expresiile şi ideile filosofice ale timpului nostru. 

Desigur, ne va lua timp pentru a putea pătrunde şi percepe, în totalitatea 
lor, sensurile ticluite ale acestei neobişnuite povestiri, dacă vreodată se va putea 
ajunge până acolo, aşa cum ne-a lăsat-o iscusitul culegător de basme Petre 
Ispirescu. 

Scria Constantin Noica în Sentimentul românesc al fiinţei (Editura 
Humanitas, 1996): „În faţa basmului acestuia nu poţi fi decât uimit. Este o atât 
de reuşită cumpănire între extremi, în el, este apoi o atât de riguroasă afirmare 
ontologică - şi cum se va vedea, o afirmare a fiinţei adevărate, nu a celei 
instituite într-o vană zonă de veşnicie -, este, în sfârşit, o atât de fericită 

expresie, încât o clipă rămâi, în faţa lui, ca în faţa unui dar nesperat al culturii 
noastre folclorice adus umanităţii." 

Lecturând cele spuse de Noica, trebuie să ai curaj, un mare curaj, să te 
aventurezi într-o rescriere a acestui basm „fără pereche". Ţinând îndeaproape 
firul povestirii originale, atât de aproape încât pare că se contopeşte cu el, 
Adrian Erbiceanu izbuteşte nu numai să rescrie basmul într-un poem a cărui 
muzicalitate curge fără de cusur, ci să-l şi modeleze după perceptele filosofice 
moderne ale corelaţiei dintre spaţiu şi timp. Oricât de surprinzătoare ar pare 
această afirmaţie, o privire mai atentă ne poate dezvălui (poate nu în totalitate) 
secretele acestei indubitabile metamorfoze. 

Eroul nostru, supus unor probe iniţiatice specifice basmelor de o asemenea 
anvergură, trebuie să treacă de pe o moşie pe alta, obligat fiind, de fiecare dată, 
să-şi dovedească capacitatea de a se opune forţelor potrivnice, ca semn al 
maturității şi al dorinţei sale neclintite de aş atinge idealul. Erbiceanu, aproape 
imperceptibil, intuind că pentru a ajunge la destinaţia făgăduită, la acea iluzorie 
tinereţe fără bătrâneţe, nu este suficient să treci doar nişte simple praguri de 
moşie, ne poartă prin adâncimi stelare, pragurile sale fiind treceri către alte 
tărâmuri, către alte lumi. 

Părăsind ţinutul natal, Făt-Frumos şi calul său năzdrăvan ajung, după trei 
zile şi trei nopţi, pe moşia unei Gheonoaie. Câmpia întinsă, plină de oase, pare a 
fi un capăt de lume, un alt tărâm sau cine ştie ce altă 
inimaginabilă „dimensiune”. Poetul, iniţial, pentru a ne introduce în această 
lume sinistră, dezlănţuie o primă tornadă: „Vânturile, defrânate,/ Îşi 
dezlănţuiră jocul;/ Prinşi între fatalitate/ Şi noroc (bată-i norocul!)/ Strânşi în 
braţele ei hoaţe,/ Nu tu şansă de izbavă, / Nu tu fir, să se agaţe!, / Noaptea-i 


MS 


înghiţi hulpavă.' Vorbim aici de teleportare? Nu ştim. Ştim, doar, că locul 

regăsirii lor, după trecerea furtunii, nu mai avea nimic comun cu ceea ce 
cunoaştem noi: „Istoviţi peste măsură,/ Când se domoli furtuna,/ Printre nori, 
pe cer văzură/ Două luni, în loc de una." 

Spre deosebire de lumea Gheonoaiei, o lume rece şi întunecată, cea a 
Scorpiei este cuprinsă parcă de focurile Gheenei. Vrăjmăşia dintre cele două 
surori (căci surori erau!) e groaznică. Când Scorpia era necăjită, vărsa foc şi 
smoală. Descrierea peisajului, concisă şi dramatică, capătă nuanţe de 
apocalips: „De prăpăd şi fierbinţeală/ N-aveai loc să pui piciorul:/ Aerul duhnea 
a smoală,/ Însetat era izvorul.../ - „Făt-Frumosa, în şa te ţine:/ Scorpiei nu-i ştiu 
pereche —/ Gheonoaia, pentru tine,/ A fost floare la ureche!" Şi de această dată, 
ca şi în cazul trecerii primei probe iniţiatice, forţele naturii intervin, 
dezlănţuindu-se: „Duşi de vajnica urgie —/ Gură sumbră ce absoarbe/ Tot ce 
este urmă vie,/ Pe întinsurile oarbe —/ Se treziră "ca din vise',/ Când se domoli 
taifunul/ Şi văzură, pare-mi-se,/ Sus pe cer, doi sori, nu unul. lată dar că 
tărâmul Scorpiei avea „doi sori, nu unul"! Cu o mânuire minuţios calibrată, 
poetul ne dezvăluie secretul "moşiei", coroborând asocierea pământului ars cu 
existenţa celor doi sori şi lăsându-ne să percepem, în acelaşi timp, că transferul 
eroului nostru s-a făcut, fără echivoc, printr-o „Gură sumbră ce absoarbe/ Tot 
ce este urmă vie,/ Pe întinsurile oarbe —", adică, nici mai mult, nici mai puţin, 
printr-un „wormhole" sau, pe româneşte zis, printr-o "gaură de vierme". 

Dacă până aici relaţia spaţiu-timp se lasă întrevăzută, intercalată printre 
metafore - cu scopul determinat de a stârni curiozitatea cititorului - călătoria 
feciorului de împărat, spre ultima şi cea mai primejdioasă parte a iniţierii sale, 
cade, vădit, sub incidenţa fenomenelor fizice ale relativităţii: „Nici n-au pus bine 
piciorul,/ Când... un gol... ca de genune/ Le deschise viitorul/ Spre-o nouă 
dimensiune: / Cer, cu fulgere-n risipă,/ Despletea lumini de astre.../ Ora se 

trăgea în clipă;/ Clipa cumpănea dezastre.// Iar ei, prinşi ca de-o vâltoare/ Ce 
adună şi dezbină,/ — Două umbre călătoare/ Pe o rază de lumină —/ Lunecau 
prin tot frământul,/ Neavând ce să mai spună./ Când atinseră pământul:/ Nu, 
tu, soare... nu, tu, lună!... " Suntem, cum s-ar spune, la capătul lumilor, acolo 
unde se pare că însuşi timpul se naşte, fără a-şi fi găsit încă măsurătoarea. 

Figurile mitologice, Gheonoaia şi Scorpia, învinse de forţele binelui, sunt 
contrabalansate de Zânele tărâmului Tinereţii fără bătrâneţe, acolo unde Făt- 
Frumos, odată ajuns pare că şi-a găsit fericirea. Însă pe acest tărâm se mai afla 
şi o vale: Valea Plângerii! Fără ea, credem noi, întreaga poveste nu şi-ar mai fi 
găsit sensul. Şi aşa cum se întâmplă numai în poveşti, Fătul nostru, trecându-i 
hotarele, se regăseşte pe sine: „Vânturile despletite,/ Se-mpliniră a-i reface/ 
Gândurile toropite/ De plăcerile rapace;/ Iar din vise spulberate,/ Deşteptă în 
el, deodată,/ Dorurile lumii toate:/ Dor de mamă, dor de tată". 

Determinat să-şi revadă cu orice chip casa părintească, Făt-Frumos refuză 
orice compromis, implicându-se în ultima şi, de fapt, cea mai dramatică 
aventură a vieţii sale. Drumul de întoarcere este descris fulgurant, într-o singură 
strofă, ca o întărire şi confirmare a teoriei generale a relativităţii a lui Einstein, 
aplicate la acest basm: „Şi luându-şi "ziua bună'",/ Liberat ca de-o povară,/ Om 
şi roib — ca o furtună,/ Pe a veacurilor scară! —/ Dus de dorul ce domină/ Visul 
dat să se-nfiripe,/ Străbătu anii-lumină/ În făptura unei clipe!... " 

Una dintre marile calităţi ale basmului rescris de Adrian Erbiceanu constă 
tocmai în reliefarea acestui fenomen, a modalităţii în care eroul, condus şi 
sfătuit magistral de năzdrăvanul său companion înaripat, stăpâneşte dualitatea 
spaţiu-timp. 

Petre Ispirescu, preluând o versiune populară, auzită de la tatăl său cu 
aproape două secole în urmă, a făcut începutul, punând această unică poveste 
pe hârtie. Adrian Erbiceanu, contemporan nouă, o duce, magistral, mai departe. 

Desigur că vom descoperi, odată cu citirea şi recitirea cărţii, şi alte 
elemente surprinzătoare ale acestui basm care, prin măiestria cu care a fost 
versificat, readuce în actualitate unul dintre cele mai importante mituri ale 
literaturii noastre. 

Într-un articol anterior, având la bază o carte de poeme traduse în limba 
franceză, intitulat „LA FONTAINE DE CE SIÈCLE - fântâna vieţii în viziunea 
poetului Adrian Erbiceanu", afirmam: „Dacă am fi să asociem o artă plastică 
poemelor lui Erbiceanu, aceasta ar fi, fără îndoială, sculptura, prin frecventele 
referiri la eternitate; referiri care propun diverse unghiuri şi ipostaze ă propos 
de timp şi de scurgerea lui, exact ca şi un sculptor care dăltuieşte şi produce 
forme şi unghiuri care dau viaţă eternei marmuri într-o formă umană”. Cartea 
de faţă întăreşte afirmaţia. Şi, revenind la Tinerete fără bătrâneţe, nu se 
poate să nu remarcăm, măcar în treacăt, aspectele filosofice al basmului, trecute 
toate prin filosofia proprie a poetului. Pe la început, printre strofele de 
introducere a basmului, dl. Erbiceanu scrie: „Cu glas doar pe jumătate/ — Însă 
fără cinci minute, —/ Vechea toacă prinse-a bate/ Ritmuri din vechimi născute." 
Am să vă rog să reţineţi versul: "Însă fără cinci minute”, pentru că de aici, de 
unde începe poemul, şi până la sfârşitul lui, timpul e cel care 
guvernează: „Ceasul, dat la jumătate/ De tăriile oculte,/ Suflul nopţii îl abate/ 
Peste cei ce stau s-asculte,/ Urmei să nu-i lase urme/ Şi nici semn c-"a fost 
odată'"/ Un flăcău născut să curme/ O poveste-adevărată." 

Dar, ajunşi la acest punct, să vedem ce ne dezvăluie autorul: „Vămuind căi 
neştiute,/ Timpu-i hărăzit să fie/ Pentru unii — cinci minute,/ Pentru alţii — 

veşnicie!" Se pare că în această ultimă strofă stă ascunsă, pentru noi toţi, 
reţeta „tinereţii fără bătrâneţe". 


Eva Halus 

Despre o poveste în versuri şi un basm numit Tinerețe fără 
bătrâneţe semnat de Adrian Erbiceanu, Editura ANAMAROL 
Bucureşti, 2013 
Revista Antipozi Australia (306) 
şi Confluenţe literare, ediţia nr. 1233 din 17 mai 2014 


Un om, după trei decenii de străinătăţi, simte că nu se poate dezbrăca de 
haina sufletească românească, cu care, probabil, una dintre Ursitoare l-a 
înveşmântat. A simţit că a trecut în „Cealaltă parte a vieţii”, că l-au ajuns din 
urmă amintirile şi că trăieşte ciudata senzaţie că lui îi este menită "datoria" de a 
repovesti basmul adus nouă de Petre Ispirescu. 

- Doamne, şi-o fi zis, asta e culmea! Basmul acesta a fost scris şi pentru 
mine, ca de altfel pentru toţi cei care au plecat de acasă, şi călare pe visul că 
undeva, în Lumea asta mare există o ţară, un loc unde să găsească acea 
Tinerețe fără bătrâneţe, s-a oprit tocmai în Canada. În această ţară, a 
Tinereţii, se pare că anii nu se numără. Ei trec. 

Şi într-o bună zi, nu se ştie de unde, l-a nimerit o săgeată, cea numită la 
noi a „dorului de acasă", a aducerii aminte de mamă şi de tată, de copilărie şi 
tinereţe, de acele zile când eram fericiţi fără a fi ştiut asta! Lovitura asta ne 
obligă să ne privim în oglinda realităţii, iar mintea, cu voie sau fără voie, ne 
întoarce îndărăt! Adrian Erbiceanu, mergând pe urmele eroului povestirii, 
povestire care se pare că nu l-a părăsit niciodată, a simţit că îl macină un dor, 

dorul de a se întoarce spre începuturi. Neputând face acest lucru în sensul 
propriu, s-a născut dorinţa de a repovesti basmul, dar altfel, aşa cum îl simte! 

Şi-a retrăit propriul drum prin viaţă, tinereţea zbuciumată, visele — mai 
mult sau mai puţin împlinite — oamenii şi locurile. Timpul ne marchează. 
Adrian Erbiceanu, omul, a înţeles că orice monedă are două feţe. Şi cu Timpul, 
neiertător cum este, nu te poţi juca. De aici şi acea senzaţie românească că- 
„mănâncă degetele". Nu de frică. Nici de entuziasm. S-au dus şi „Zilele Babei" şi 
multe nopţi de priveghere. Şi anii. 

Noi credem că şi-a spus: „Voi rescrie basmul în felul meu, în limba de 
acasă, pe care am purtat-o totdeauna cu mine pe unde m-au dus paşii vieţii. 
Căci, recunoaşte poetul în poeziile dumnealui că de multe s-a lepădat, dar de 
cuvântul moştenit, niciodată. 

- Am senzaţia că e cea mai originală poveste a neamului meu, că este 
caierul din care voi toarce basmul, prilej de a mă întoarce în timp şi spre 
locurile natale, reamintindu-mi de „streşini şi cotloane", de clopote şi toacă, 
păstrate în coarda destrunată a viorii mele sufleteşti, mi-am lăsat anii mei ce 
tineri, rămaşi doar în amintiri şi versurile mele, de serile cu împărați şi 
împărătese, fericiţi sau trişti, fiindcă aveau sau nu aveau „urmaşi pe bătătură”. 

Scrise în Cartea vremii şi în basmele noastre au rămas şi vracii şi nunțile 
care ţineau 99 de zile... Şi acei Feţi-logofeţi, care creşteau într-un an, cât ceilalți 
în şapte. Şi... respectând legile basmului, autorul ne-a mai purtat odată prin 
minunata lume a poveştilor noastre, numai că de data aceasta a făcut-o în 
versuri, cu metafore uluitoare, născute poate şi din dorul înstrăinatului de 
plaiurile lăsate undeva, în cealaltă parte a pământului, "pe celălalt tărâm"! 

Calul şi armele tatălui, probele prin care, asemenea lui Harap Alb, tânărul 
fecior de împărat se maturizează, capătă experienţă şi înţelepciunea celui care 

va conduce împărăţia, toate acestea şi multe altele sunt păstrate în această 
rescriere. Real şi fantastic, tărâmuri cu alte vietăţi şi cu o vegetaţie deosebită sau 
pustiuri, cu două Luni, în loc de una, cu doi Sori, cu balauri sau Scorpii şi 
Ghionoaie, „trup de şarpe, cap de broască, spaima spaimelor”, întuneric sau 
lumină violetă, Zgripţuroaica decapitată, creaturi de basm pe care, după legile 
basmului feciorul le va învinge şi supune. El trebuie să învingă, pentru că 
reprezintă binele! 

Ispita şi dragostea, Fericirea şi din nou Ispita. Sau interdicţia. Lângă ţara 
unde lege este Tinerețe fără bătrâneţe şi viaţă fără de moarte se află şi 
o Vale a Plângerii! Loc unde eroul basmului nostru ajunge nu din propria 
voinţă, ci fiindcă îi este menit şi această "probă". Ultima de care nu scapă nici un 
om... Motivația autorului este în consens cu cea a basmului: „Unde-i lege, nu-i 
tocmeală". Lege a fost să greşească? Sau să suporte legea care domneşte peste 
zisa „Vale a Plângerii"? 

Feciorul de împărat simte că i se spulberă visele, retrăieşte dureros 
sentimentul dorului de părinţi, „dor care de piept îl apucă", devenind „dorul de 
ducă", numit metaforic prin „Nemurirea, visul — viselor deşarte”. 

Impresionează modalitatea prin care autorul sugerează trecerea 
timpului, „Vanitas vanitatum et omnia vanitas". Nu numai împărații ci şi 
Scorpiile sau Ghionoaiele devin poveşti". Făt Frumos îmbătrâneşte. Basmul, 
după cum e firesc, ia sfârşit. 

Timpul, hărăzit pentru fiecare, ne măsoară pe toţi. Dar dacă palatele şi 
împărăţiile se vor ruina, dacă oamenii vor deveni ţărână, urmând legile firii, 
sigur este că această carte va dăinui peste veacuri, atât timp cât omul va naşte 
copii, cărora să le citească poveşti... 

Eveniment literar la Windsor - Prezentarea cărţii poetului 
Adrian Erbiceanu, Tinerețe fără bătrâneţe 
Revista Observatorul, Toronto, 
pag. 14, 16 iunie 2014 


În sala de festivități a Catedralei Ortodoxe Sfântul Gheorghe din Windsor 
a avut loc sâmbătă, 24 mai 2014, prezentarea cărţii poetului Adrian Erbiceanu, 
Tinerețe fără bătrâneţe, povestire în versuri după un basm de Petre 
Ispirescu, apărută la Editura Anamarol, Bucureşti, 2013, cu o prefaţă scrisă de 
Ion Roşioru. 

La invitația domnului Herman Victorov, poetul Adrian Erbiceanu, 
împreună cu soţia, doamna Adela FErbiceanu, au petrecut o seară frumoasă în 
mijlocul românilor din oraşul de pe malul râului Detroit. A fost un privilegiu, 
apreciat cum se cuvine, de cei prezenţi la eveniment, de a-l asculta pe poet 
vorbind despre procesul rescrierii acestui basm, unic în literatura română şi 
europeană, şi recitând, în paralel cu prezentarea basmului, minunatele versuri 
ale poemului. 

Au vorbit despre poet şi opera lui doamna Mihaela Ignat, doamna Doina 
Popa, domnul Herman Victorov. Vorbitorii au evidenţiat activitatea literară a 
poetului Adrian Erbiceanu, bogăţia tematică a basmului popular, frumuseţea 
rescrierii în versuri a basmului, importanţa apariţiei acestui volum în literatura 
română. 

După o carieră militară şi filologică în ţară, în 1979 Adrian Erbiceanu, 
emigrează în Canada, împreună cu familia. Prins în iureşul vieţii, în munca de zi 
cu zi pentru câştigarea existenţei, păstrează în stare latentă vocaţia şi talentul 
poetic şi plăteşte prinosul de muncă necesar împlinirii personale - copiii sunt 
fiecare la casele lor şi lucrurile sunt aşezate în ordinea lor bună. În acel moment, 
scoate la iveală pasiunea pentru literatură, şi mai ales poezie, care au fost o 
constantă în viaţa Domniei Sale. Debutează în 2003 cu volumul de poezie 
Confesiuni pentru doua generații, urmat de Divina Tragedie, Editura 
Tribuna, Sibiu, 2004, De la Anna la Caiafa, Editura Ardealul, Sibiu, 2007, 
La fontaine de ce siècle, Editura ASLRQ, Montreal, 20009, poezii în limba 
franceză traduse de Constantin Frosin, Printre silabe, Editura Singur, 2011. 

Aflat la vârsta când mintea omenească este preocupată să reflecteze la 
marile probleme ale existenţei, Adrian Erbiceanu îşi îndreaptă atenţia asupra 
basmului, care l-a urmărit încă din copilărie, Tinerețe fără bătrâneţe şi 
viaţă fără de moarte, publicat în 1862 de Petre Ispirescu, pe care-l rescrie în 
versuri. 

Apreciat de Constantin Noica ca un „dar nesperat al culturii noastre 
folclorice adus umanității” şi considerat de Lazăr Şăineanu unic în literatura 
folclorică europeană prin subiectul abordat şi prin viziune, basmul Tinerete fără 
bătrâneţe şi viaţă fără de moarte reprezintă o profundă meditaţie asupra 
temelor fundamentale ale vieţii : condiţia umană (Ce este omul? Care este rostul 
omului în lume?) destinul ( această constrângere supranaturală pe care omul, 
în ciuda încercărilor sale disperate, nu o poate eluda, motiv filosofic în cultura 
greco-romană, mai ales in tragediile lui Eschil, Sofocle şi Euripide - mitul lui 
Oedip), căutarea fericirii şi a nemuririi (Ce altceva este călătoria lui Făt-Frumos 

spre ţara tinereţii fără bătrâneţe; poate omul fi fericit? Este fericirea tinereţea 
veşnică şi nemurirea?), scurgerea implacabilă a timpului, moartea ca lege a firii. 

Dând măsura talentului său, Adrian Erbiceanu rescrie basmul popular în 
versuri de o rară frumuseţe şi măiestrie, în care motivele epico-filosofice 
dobândesc o şi mai mare profunzime. Deşi păstrează firul basmului, poetul îl 
personalizează, dându-i o puternică încărcătură emoţională, care-i sporeşte 
tragismul. Este impresionant dramatismul creat de poet în descrierea drumului 
de întoarcere „acasă şi regăsirea ruinelor casei părinteşti: „Ostenit de căi 
umblate/ Într-un colţ de văgăună/ Zări fostele palate -/ surpături sub clar de 
lună./ Prins de tremur, în tăcere,/ Dus, lăsă să-i scape frâul:/ Ieri din vânt 
prindea putere,/ Astăzi, barba-i prindea brâul. " 

Pentru a reda cât mai fidel atmosfera basmului popular, poetul foloseşte 
expresii arhaice, dar şi proverbe şi zicători populare: „Dar ulciorul gol nu 
merge/ De prea multe ori la apă"; „Şi, precum se-adevereşte/ Că tocmeala 
migăloasă/ de la târg nu se-nrudeşte/ Cu aceea de acasă /". 

În cuvinte emoţionante doamna profesoară, poetă şi publicistă, Doina 
Popa a evidenţiat alegoria „dorului” şi a întoarcerii lui Făt-Frumos pe „moşia 
strămoşească'". Poetul emigrează căutând o viaţă mai bună, dar poartă în el 
dorul de părinţi şi locurile natale. Extrapolând, noi, toţi cei care-am ales calea 
emigrării, trăim în suflet cu acest dor. 

Domnul Herman Victorov a arătat că prin complexitatea motivelor epico 
-filosofice şi a temelor tratate, dar şi prin frumuseţea şi profunzimea versurilor, 
poemul Tinerețe fără bătrâneţe poate fi comparat cu marile creaţii populare 
şi culte ale românilor: Mioriţa şi Legenda Meşterului Manole, Nunta 
Zamfirei de George Coşbuc sau Călin, file din poveste de Mihai Eminescu. 


Cronici literare 


În încheiere, părintele Gheorghe Săndulescu, parohul Catedralei Ortodoxe 
Sfântul Gheorghe a mulţumit domnului Erbiceanu pentru vizita la Windsor şi 
pentru darul minunat pe care ni l-a făcut scriind acest poem, domnului Herman 
Victorov pentru organizarea evenimentului şi celor prezenţi pentru participare. 

Apariţia acestei cărţi este o sărbătoare în literatura română, un moment de 
referință pe care trebuie să ne socotim norocoşi că-l trăim. Să o păstrăm în 
rafturile bibliotecilor noastre şi să o transmitem mai departe copiilor noştri. 
Aşteptăm momentul în care poemul Tinerete fără bătrâneţe va fi introdus 
în manualele şcolare şi studiat de cei care învaţă limba şi literatură română, 
oriunde s-ar afla - în România sau în diaspora românească. Să preţuim cum se 
cuvine privilegiul de a lua parte la acest eveniment de excepţie în literatura şi 
cultura română şi de a fi contemporani cu poetul Adrian Erbiceanu. 

Mihaela Ignat 


Doina Popa 


DOINA POPA -— Dexter, Michigan 


Tinerete fără bătrâneţe 
revista ALTERNATIVA online, 
rubrica: O carte pe lună 


Ziua de 24 Mai 2014 rămâne înscrisă cu litere vii pe lunga listă de activități 
memorabile din calendarul cultural al Bisericii Ortodoxe Române Sfântul 
Gheorghe din Windsor, Ontario. Din nou, comunitatea de români de pe aceste 
meleaguri este martora inițiativei de suflet pe care domnul inginer Herman 
Victorov, personalitate marcantă desprinsă din ramura nobilă a seminției 
noastre naționale, ne-o oferă cu generozitatea şi nonşalanţa caracteristică din 
drag de drag față de valorile culturale remarcabile din cultura şi spiritul nostru 
românesc. 

La invitația domniei sale, soseşte la Windsor familia Adrian Erbiceanu din 
Montreal. Domnul Adrian Erbiceanu, profesor - scriitor, este Preşedintele 
Asociaţiei Scriitorilor de Limbă Română din Quebec şi semnatar a mai multor 
volume poezie dintre care se remarcă: Confesiuni pentru două genera ţii 
(2003, Editura Tipotrib — Sibiu), Divina Tragedie (2004, Editura Tipotrib — 
Sibiu); De la Ana la Caiafa (Editura Ardealul — Tg. Mureş, 2007), La 
Fontaine de ce siècle, poeme, 2009- Editura ALSQR, Montreal — 2009), 
Printre silabe, Editura Singur, Târgovişte, 2011; Tinerețe fără bătrâneţe - 
povestire în versuri după basmul lui Petre Ispirescu, Editura Anamarol — 
Bucureşti, 2013. Colaborează la diverse publicaţii din ţară şi peste hotare, este 
inclus în antologii şi dicționare, prezent în situri de poezie online. 


Cronici literare 


Adrian Erbiceanu, stabilit în Canada din anul 1979, rescrie în versuri 
basmul Tinerețe fără bătrânețe şi viață fără de moarte aparținând lui 
Petre Ispirescu, scriitor care a trăit între anii 1830 - 1887. Basmul este unul 
dintre cele mai frumoase, încărcat cu o profundă filozofie folclorică, care l-a 
urmărit pe poet de-a lungul existenţei sale. Procedeul rescrierii unei opere 
literare de către un alt autor este o formă de intertextualitate, practicat atunci 
când limba tinde să devină mai accesibilă. 

Fugen Lovinescu a transpus Odiseea din versuri în proză, Alexandru 
Marcu rescrie Divina Comedie, Italo Calvino reactualizează intertextual poemul 
renascentist Orlando Furioso de Lodovico Ariosto. Acestea sunt doar câteva 
exemple de astfel de translații lingvistice. 

Cartea apare la Editura Anamarol — Bucureşti în anul 2013 cu o prefaţă 
semnată de Ion Roşioru. Coperta şi grafica interioară, foarte inspirate şi 
atrăgătoare aparțin graficianului Adrian Popescu. 

Regăsim în cuprinsul cărții îndrăgitul basm al copilăriei noastre transpus 
în cele mai frumoase versuri, omagiu adus limbii române dar şi fiilor şi 
nepoților autorului, cărora le este dedicată cartea. 

Mergând pe firul narativ, poetul esențializează basmul intr-o imagine 
modernă, directă cu motive străvechi şi mitologice, realizând un poem despre 
viaţă, sacrificiul uman, durere, moarte, luptă, dragoste, într-o continuă mirare 
privind scurgerea necruțătoare a timpului. 

Doamna profesoară Mihaela Ignat a prezentat viaţa şi activitatea poetului 
apoi poemul, cucerind audiența prin modul profesional abordat. Împreună cu 
autorul a ales o manieră tandemică, prezentând basmul în cele două variante: 
proză şi versuri. Prezentarea realizată de către cei doi interpreți talentaţi, ne-a 

Doina Popa 


Doina Popa 


dezvăluit momente de farmec interpretativ, dar şi de revenire în planul 
basmului copilăriei noastre. 

Domnul Herman Victorov a vorbit despre poet şi frumuseţea poemului, 
recitând versuri simbolice în tonuri artistice, stârnind aplauze din partea 
publicului. 

Invitații au pus întrebări la care scriitorul a răspuns cu sinceritate, 
dezvăluind auditoriului detali privind translatarea basmului în versuri şi 
motivele care l-au determinat să creeze unul din cele mai frumoase poeme 
româneşti. S-a urmărit cu interes prezentarea firului narativ: naşterea prințului 
moştenitor dorit atât de mult de împărat şi împărăteasă, predestinarea — ursirea 
acestuia de a se naşte doar dacă va găsi împărăția tinereții fără bătrâneţe şi vieții 
fără de moarte, promisiunea împăratului , scurgerea timpului de la naşterea 
până la maturitatea tânărului care se pregăteşte să pornească spre împlinirea 
destinului, lupta împotriva răului, atingerea scopului şi însoţirea lui cu fata cea 
mai MICĂ. 

Timpul îşi duce rostul — traiul veşnic tânăr — până când, prinţul intră pe 
tărâmul interzis şi îl atinge dorul, acea coardă sensibilă cu trimitere la ramuri 
ancestrale. Nu rezistă rugăminţilor soaței şi supus dorului alege calea de 
întoarcere spre plaiurile natale. Pe măsură ce se apropie de împărăție, e tot mai 
bătrân, locurile sunt schimbate, de nerecunoscut, iar în scaunul tronului îl 
aşteaptă moartea necruțătoare. 

Extrapolând, urmărim până la un punct firul destinului poetului însuşi, 
sau al nostru, al tuturor celor ce ne-am părăsit ţara natală. Împărtăşim o 
chemare din adâncurile ființei noastre, din glasul pământului, al iubirii de neam 
şi plaiuri strămoşeşti. Se reiau elementele primordiale gândirii filozofice: viaţa, 
moartea, spaţiul, timpul, momente cheie ale poemului. Invocarea zodiacului, ca 

o predestinare în soarta omului, se desprinde din înțelepciunea populară: ,...Un 
unchiaş bătrân cât Veacul,/ Bătând toaca vremii-n tâmplă,/ Izvodeşte 
Zodiacul:/ Vămuind căi neştiute,/ Timpu-i hărăzit să fie/ Pentru unii cinci 
minute,/ Pentru alții, veşnicie”. Ielele sunt prinse-n soartă chiar dacă nici ele nu 
lasă să se înţeleagă „De ce timpul e sentință/ De la vulg până la rege”. Timpul 
este acela care abate suflul nopţii nelăsând urme „c-ar fi fost odată/ un flăcău 
născut să curme/ o poveste-adevărată'”. Ritmul scurgerii inexorabile a timpului 
este relevant...„,Şi au prins a curge ani / Ca nisipul printre deşte... ; „Vremea 
trece... să revină/ Şi..revine ca să treacă... ;,„,Vremea curge, cât e 
vreme.../ Numai noi, săracii, parcă/ N-am avea de ce ne teme/ Când cu vreme 
ne încarcă..." 

În finalul întâlnirii, autorul a recitat din volumele sale de versuri. Părintele 
parohiei, George Săndulescu, a adus cuvinte de mulțumire poetului, 
organizatorilor, domnului Herman Victorov şi doamnei profesoare Mihaela 
Ignat, tuturor celor care au dat curs invitaţiei. O agapă frățească oferită de 
domnul Victorov a reținut în mod plăcut participanții la discuții amiabile, 
schimb de opinii, impresii. Vinul din strugurii tămâioşi de pe podgoriile 
româneşti a însoțit vorbele, dar şi recitalul de versuri interpretate de domnul 
Victorov. 

Ne-am despărțit cu impresii proaspete şi de recunoştinţă pentru gazde şi 
pentru gândul poetului Adrian Erbiceanu de a translata basmul nostru îndrăgit 
într-un poem de excepţie, care străluceşte prin ritmicitatea şi muzicalitatea 
limbajului: duios, subtil, inteligent, subliniind dulceaţa graiului nostru 
românesc. 

Carmen Doreal 


CARMEN DOREAL 


Tinerețe fără bătrâneţe. Povestire în versuri după un basm 
de Petre Ispirescu — poem filozofic, semnat de 
poetul Adrian Erbiceanu 
Revista Constelații Diamantine, nr. 55, 2015 


George Călinescu afirma că „Basmul este oglindirea vieţii în moduri 
fabuloase." Fabulos este şi poemul Tinerețe fără bătrâneţe semnat de 
poetul Adrian Erbiceanu, în volumul cu acelaşi nume, apărut la Editura 
Anamarol, Bucureşti. 

„Din adâncu-i o idee/ Fulgeră, stârnind lumină:/ „Taci, şi îţi promit să 
fie/ Darul nostru scris în carte:/ Tinerețe pe vecie,/ Cum şi viaţă fără moarte!" 
(Adrian Erbiceanu). 

Autorul ridica la eşalon înalt literar-filozofic doua planuri interferente, 
miraculosul şi narativul supranatural, preluate din basmul ispirescian cu acelaşi 
nume, singurul basm din literatura româna, fără un <happy end>: „Ceasul, dat 
la jumătate/ De tăriile oculte,/ Suflul nopţii îl abate/ Peste cei ce stau s-asculte,/ 
Urmei să nu-i lase urme/ Şi nici semn c-„a fost odată” / Un flăcău născut să 
curme/ O poveste-adevărată." 

Poetul ştie să incite de la început gustul cititorului, aducând în atenţie 
tentaţia umana de a descoperi piatra filozofală a nemuririi, a tinereţii 
veşnice: „Vremea curge, cât e vreme.../ Numai noi, săracii, parcă/ N-am avea de 
ce ne teme/ Când cu vreme ne încarcă..." 

Tema universală raportată la condiţia fiinţei umane, în căutarea 
paradisului pierdut, este testată fără răgaz de luptele date între bine şi rău 
conjugate în versuri încărcate cu rezonanţe misterioase şi înțelesuri 
profunde: „Duşi de vajnica urgie —/ Gură sumbră ce absoarbe/ Tot ce este urmă 
vie,/ Pe întinsurile oarbe —/ Se treziră „ca din vise”/ Când se domoli taifunul/ Şi 
văzură, pare-mi-se,/ Sus pe cer, doi sori, nu unul.// Ca o forţă ce desparte/ Ce e 
rece, de fierbinte —/ Verdele mijea departe;/ Iarba arsă, înainte." 

Perisabilitatea destinului omenesc în faţa timpului nemilos este confirmată 
de dimensiunea tragică a existenţei umane, veşnicită prin această continuă 
devenire, de luptă supraomenească a personajului donquijotesc, Făt-Frumos, ce 
refuză să se resemneze în faţa destinului irevocabil, vânând sublimul nemuririi 
în universuri fantastice: „Nici n-au pus bine piciorul,/ Când... un gol... ca de 
genune/ Le deschise viitorul/ Spre-o nouă dimensiune:/ Cer, cu fulgere-n 
risipă,/ Despletea lumini de astre.../ Ora se trăgea în clipă;/ Clipa cumpănea 
dezastre.// Iar ei, prinşi ca de-o vâltoare/ Ce adună şi dezbină,/ — Două umbre 
călătoare/ Pe o rază de lumină —/ Lunecau prin tot frământul,/ Neavând ce să 
mai spună./ Când atinseră pământul:/ Nu, tu, soare... nu, tu, lună!" 

Refuzând să abdice de la speranţa promisă, chiar daca aceasta uneori 
poate fi înşelătoare, lecţia poemului Tinerețe fără bătrâneţe ritualizează 
nemurirea în destinul devenirii umane printr-o promisiune înşelătoare, făcută 
eroului, de regăsire a timpului pierdut, în schimbul sacrificiilor personale: „Şi 
cătându-şi idealul,/ Prin câmpiile deşarte,/ În galop îşi mâna calul/ Visând 
„viața făr' de moarte". 

Alternând persoana a treia cu întâia şi a doua, autorul demonstrează 
aceeaşi măiestrie iniţiată în metafore şi simboluri cu grijă concepute, să 
secondeze armonia versurilor în curgerea lor liberă, muzicală. 

Metamorfoze, purtătoare de acțiuni şi valori simbolice, 
negociază regăsirea înşelătoare a paradisului pierdut de Fat-Frumos şi a 
tinereții fără bătrâneţe, într-o viață fără de moarte, în schimbul sacrificiilor 
făcute. Renunţând la trăirea liniştită a clipelor prezente, cât şi la confortul unei 
vieţi obişnuite, condimentată cu sentimente şi bucurii omeneşti, de iubire, 
familie, dor de pământ şi de părinţii dragi, sacrificate în numele unui destin 
înşelător, personajul principal luptă cu viaţa şi capcanele ei, pe tărâmuri 
străine: „Când se revărsară zorii,/ Se porni din slāvi un vaier/ Vălmăşind în 
trombă norii,/ Fulgerând - trăsnind prin aer.../ În urgia hăbăucă,/ Zarea stând 
s-o vămuiască,/ Gheonoaia-n zbor... nălucă:/ Trup de şarpe - cap de broască!// 
- Saltă iute-n şa, stăpâne,/ Şi loveşte fără teamă,/ Că de nu, nu-i ce rămâne,/ lar 
de e, cui vei da seamă?/ Şi se ridicară-n slavă.../ Făt-Frumos — una cu spada —,/ 
Dârz şi fără de zăbavă,/ Se-avântă, scurtându-i coada." 

Confruntarea dintre bine şi rău în acest periplu misterios al lui Făt- 
Frumos, demonstrează interpătrunderea fabulosului în tiparul poemului, 
preluând subiectul condiţiei umane raportată la erou şi lupta lui, împotriva 
condiţiei perisabilităţii umane, în faţa timpului neiertător: „Deci, la drum, cei 
doi porniră,/ Cal şi călăreț... vii umbre/ Pe drumeagul ce se-nşiră/ Printre 
dealurile sumbre./ Şi-ar fi mers ei cale lungă,/ 'Tocind tălpile mândriei,/ Dacă 
n-ar fi fost s-ajungă / La hotarele moşiei...// Vremea trece... să revină/ ŞI... 
revine ca să treacă.../ Din senin, fără pricină,/ Vânturile, strânse-n clacă,/ 
Hoinărind pe căi antice,/ Împletiră lungi spirale,/ Şi-ncepură să ridice/ Tot ce 
întâlneau în cale." 

Întrebările filozofice dezvăluiesc un întreg conflict, în care se testează 
limitele individului proporţional cu sacrificiile făcute eroic în drumul luptei cu 

viaţa pentru recuperarea valorilor ei de neîntrecut, precum iubirea, familia, 
pământul strămoşesc, idealuri transmise din tată în fiu, toate acestea laolaltă, 
adăugând poemului, semnificaţii profunde: „Geaba prinseră tustrele/ Gustul 
lacrimii amare,/ Prefăcând în praf de stele/ Zilele din călindare.../ Că nimic nu-i 
dat să fie/ Ca durerea ce te cheamă,/ Mai presus de Veşnicie:/ Dor de tată, dor 
de mamă!// Când văzură că nu-i cale/ Să-l reţină cu de-a sila,/ Soţioara — cuib 
de jale,/ Împietrită — plânsu-şi-l-a,/ Că pe fruntea sa Pieirea/ Sta înscrisă ca- 
ntr-o carte —/ Semn lăsat că Nemurirea-i/ Visul-viselor deşarte!... " 

Acceptarea din start a supranaturalului, în cazul de faţă adaugă poemului 
un mister răsplătit cu restabilirea unui echilibru autentificat: „Totuşi, cum în 
basm se-ntâmplă,/ Un unchiaş bătrân cât Veacul/ Bătând toaca vremii-n 
tâmplă,/ Izvodeşte Zodiacul:/ „Vămuind căi neştiute,/Timpu-i hărăzit să fie/ 
Pentru unii — cinci minute,/ Pentru alţii — veşnicie!" 

Volumul elaborat poetic, dar si intens filozofic, semnat de Adrian 
Erbiceanu, autentifică certificatul de naştere al unui autor de succes, a cărui stea 
se înalţă convingător, pe cerul istoriei literare! 

Ionuț Caragea 


IONUŢ CARAGEA 
ȘŞamanul timpului 
Revista Pro Saeculum, 7-8 / 2016, pag. 226 


Adrian Erbiceanu a aşteptat pană la 62 de ani pentru a debuta editorial cu 
volumul de poeme Confesiuni pentru două generaţii (2003), urmat de 
Divina Tragedie (2004) şi De la Anna la Caiafa (2007). În iulie 2008 
înfiinţează Asociaţia Scriitorilor de Limbă Romană din Quebec, ocupându-se, în 
calitate de preşedinte, de destinul acestei asociaţii. Devine, totodată, director al 
editurii ASLRQ, contribuind prin antologiile ASLRQ (ediţiile din 2009 şi 2015) 
şi prin celelalte apariţii editoriale la promovarea literaturii române în provincia 
Quebec. Cele mai recente dintre volumele sale de poeme sunt La fontaine de 
ce siècle, 2009; Printre silabe, 2011; Tinerețe fără bătrâneţe", Ed. 
Anamarol, 2013; "Însemnele nopţii”, 2016. 

In toate cărţile pe care le-a scris, Adrian Erbiceanu a rămas fidel 
versificaţiei clasice, cu rimă şi ritm, aşa cum le şade bine unor poeţi aflaţi la 
vârsta sedimentării ideatice şi a investigaţiei dincolo de banalitatea pe care o 
oferă palpabilul. Depărtarea de ţară şi vorbirea curentă a unei limbi străine 
(engleza) l-au izolat în sanctuarul poetic, dar nu l-au făcut să renunţe la ce este 
mai frumos şi mai preţios din panoplia cuvintelor care i-au împodobit cămările 
inimii. Poezia sa este ca un costum milităresc la patru ace, pe care l-a ţinut zeci 
de ani la naftalina cuvintelor bacoviene, minulesciene, coşbuciene sau 
eminesciene, așteptând pentru a fi purtat pe drumurile marilor taine şi in 
luptele inegale cu timpul. 

O luptă inegală cu timpul este şi volumul Tinerețe fără bătrâneţe, o 
povestire în versuri după celebrul basm publicat de Petre Ispirescu, Tinerete 
fără bătrâneţe şi viaţă fără de moarte. 

Acest volum nu este numai o transpunere impecabilă în versuri clasice a 
cunoscutului basm, ci şi o adaptare a lui la dramele şi întâmplările care au 
marcat viaţa lui Adrian FErbiceanu. Despre rescriere, ca formă de 
intertextualitate, nu voi intra în detaliu, deoarece Ion Roşioru, autorul prefeţei, 
face o excelentă analiză a acestui procedeu literar şi dă şi câteva exemple de 
opere literare în care a mai fost folosit (Tiganiada lui Ion Budai Deleanu; 
transpunerea Odiseei, din versuri în proză, de către Eugen Lovinescu, şi a 
Divinei Comedii de către Alexandru Marcu). Voi vorbi în special despre 
tragismul acestui basm în versuri, despre revolta omului împotriva destinului 
implacabil şi căutarea paradisului pierdut. 

Cu versurile sale melodioase (ce amintesc de Eminescu şi cu minunatele 
cuvinte arhaice bine intarsiate în registrul liric, Adrian Erbiceanu reconstruieşte 
paradisul basmului fără happy-end, dorind ca temelia acestui paradis să reziste 
în continuare. La limita dintre deznădejde şi disperare, dintre strigăt şi scâncet, 
autorul, precum un şaman al timpului, își face culcuş în pântecul clepsidrei, 
privind cum nisipul înalţă piramida ineluctabilului: „Şi au prins a curge anii/ Ca 
nisipul printre deşte.../ Numai că, sub zodii stranii,/ Omul soarta-şi 
împlineşte!". 

Timpul îl priveşte cu ochi de piatră pe feciorul de împărat (dar şi pe autor), 
cerându-i dobândă pentru fiecare moment de admiraţie a frumuseţii din 
tărâmul dorului şi al tinereţii fără bătrâneţe: „Totuşi, cum în basm se-ntâmplă,/ 
Un unchiaş bătrân cât Veacul,/ Bătând toaca vremii-n tâmplă,/ Izvodeşte 

Zodiacul:/ Vămuind căi neştiute/ Timpu-i hărăzit să fie/ Pentru unii — cinci 
minute,/ Pentru alţii — veşnicie!" 

Interesant este şi faptul că prin meditaţia asupra timpului şi a depărtării, 
Adrian Erbiceanu „cosmografiază” nu numai universul ispirescian, ci şi pe cel 
eminescian (La steaua), ceea ce demonstrează capacitatea poetului de a folosi 
metoda intertextualităţii cu sublimă eleganţă, fără a se abate de la ideea de bază 
a basmului: „Punând capăt la poveste/ Gândul, fremătând, ne duce/ Spre 
îndepărtări celeste,/ Unde altă stea străluce...' De altfel, şi teoria facerii 
universului din Scrisoarea I de Eminescu (Pe când totul era lipsă de viaţă şi 
voinţă,/ Când nu s-ascundea nimica, deşi tot era ascuns.../ Când pătruns de sine 
însuşi odihnea cel nepătruns./ Fu prăpastie? genune? Fu noian întins de apă?/ 
N-a fost lume pricepută şi nici minte s-o priceapă...) o găsim şi în versurile lui 
Adrian Erbiceanu sub o altă formă, adaptată basmului ispirescian: „Nici n-au 
pus bine piciorul,/ Când... un gol... ca de genune/ Le deschise viitorul/ Spre-o 
nouă dimensiune: / Cer, cu fulgsere-n risipă,/ Despletea lumini de astre.../ Ora se 
trăgea din clipă;/ Clipa cumpănea dezastre." 

Iată, deci, un poet care nu doar translează un tip de discurs într-altul, ci şi 
foloseşte fondul tragic al existenţei sale şi intertextualitatea pentru a ne face 
martorii periplului său lirico-transcendental. Basmul publicat de Petre Ispirescu 
a fost o sursă bogată de inspiraţie pentru autor, un fel de obsesie la care acesta 
s-a întors pentru a-şi recalibra armele cuvintelor, singurele cu care poate lupta 
împotriva uitării şi trecerii timpului. 

REMUS FOLTOŞ 


Tinerete fără bătrâneţe. Omul între pământesc şi imortalitate, 
fragment din volumul Mari idei în poezia lui Adrian Erbiceanu, 
pag. 33-45, Editura Fides, laşi, 2016 


Basmul prescurtat. 

Într-un tărâm dintr-o vreme fără de vreme, un Împărat şi o Împărăteasă 
îşi doresc un prunc deşi nu-l pot avea. A trece peste această imposibilitate se 
face doar printr-o promisiune a Împăratului că-i va da fiului său - tinereţe fără 
bătrâneţe şi viaţă fără de moarte. Numai în urma acestei promisiuni fătul ia 
hotărârea să se nască. Aflat sub o zodie a neobişnuitului, Făt-Frumos creşte 
într-un an cât alţii în şapte, parcă pregătindu-se pentru un destin de excepţie. 
Căci, la vremea potrivită, la sorocul îndeplinirii promisiunii, atunci când 
Împăratul se declară neputincios, Făt-Frumos decide să caute singur ceea ce i-a 
fost promis. Înveşmântat în straiele tatălui său, purtând armele acestuia, şi 
alegându-şi pe cel mai răpciugos cal (căci cel mai năzdrăvan — excepţia de la 
regulă e prezentă şi în această alegere), Făt-Frumos se va înscrie în lupta pentru 
depăşirea condiției existențiale fireşti. Trecând prin lupte aproape 
insurmontabile cu factorii destinali (Gheonoaia, Scorpia), semnul sub care 
fiinţează apare din nou unul aparte. Astfel, ajutat de calul său, iarăşi — simbol al 
unei mobilități speciale în ordinea temporală şi spaţială - el câştigă 
imortalitatea, ajungând într-un tărâm al zânelor (Paradisul) şi căsătorindu-se cu 
cea mică dintre ele. Însă, printr-un accident — aşa cum de altfel a şi venit pe 
lume — Făt-Frumos depăşeşte o limită prohibitorie (Valea Plângerii) şi este 

secerat de „dor de mamă, dor de tată”. Drept urmare se întoarce din Eternitate 
iarăşi sub Timp, confirmând parcă faptul că Ordinea poate fi eludată, dar numai 
pentru o perioadă scurtă. Se poate să existe un paralelism între Eternitate şi 
Timp, căci eternitatea este varianta prescurtată a timpului, iar timpul este 
varianta dilatată a eternității (când se întoarce în timp, Făt-Frumos constată un 
decalaj temporal substanţial — trecuse foarte multă vreme în raport cu durata pe 
care el a petrecut-o în Paradis). Şi se poate să existe, aşadar, un scurt-circuit 
între cele două lumi. Dar Ordinea e ordine, şi "comerțul" între cele două lumi 
este anihilat. Revenirea la firesc se soldează cu prefacerea lui Făt-Frumos 
într-un „pumn de ţărână'. Eternitatea este dislocată de către Timp; Tinereţea 
fără bătrâneţe este dislocată de către Moarte. 


Tinerețe fără bătrâneţe. Povestire în versuri după un basm de 
Petre Ispirescu — Adrian Erbiceanu, Editura ANAMAROL, Bucureşti, 
2013 — un comentariu. 

Atmosfera de basm ne cucereşte spontan cu o descriere a nopţii - cel mai 
fecund motiv din care izvorăşte misterul de totdeauna al existenţei omeneşti. 

Noaptea este prefigurată ca o „stăpână' peste Univers. Prezenţa «ei, 
aproape concretă, se materializează abrupt prin sunetele de toacă. Însă acestea 
se pornesc nu la oră fixă, ci la oră „fără cinci minute” — semn că imperfecţiunea 
din lumea sublunară este nu numai recunoscută, dar şi aducătoare de simptome 
nefaste în miezul intrigii din basm. 

Căci noaptea este „captată” de povestitor sub numele de „„vicleană". Inima 
însuşi povestitorului, dar şi a receptorului, la auzul toacei, prinde să bată „în 
destrunare"”. Căci în această lume imperfectă „legea nu e Lege", iar „faptele 

bune sau rele" nu au rostul lor propriu-zis, ci unul aleatoriu — şi de aceea „cine 
poate a-nţelege? " atât rostul faptelor, cât şi al legilor. 

De fapt se deschide, cu această sentinţă, problema nesisuranţei de pe 
terenul aspru al Ordinii lumeşti; faptul că poate exista excepţie de la regula 
regăsită în Lege; faptul că oamenii nu au întotdeauna reperele necesare 
discriminării binelui de rău. Toate acestea neliniştesc lectorul şi-l pregătesc 
pentru cea mai mare excepţie de la regulă: năzuinţa către nemurire, care este, de 
fapt, şi tema centrală a poemului nostru. Iar faptul negativităţii ce însoţeşte 
această temă anticipează tragismul şi non-happy-endul poveşti. 

Până să cauţi răspuns la această problemă (a nemuririi), eşti depăşit de un 
timp care nu stă pe loc. Gândind la Eternitate, te ajunge din urmă Timpul 
(neiertător): „Tot cătând, din fapt de sară,/ Răspuns clar la întrebare,/ Negurile 
înhămară/ Stelele la Carul Mare". Iar povestea care se naşte din această căutare 
a Eternităţii e însăşi povestea despre care facem vorbire, împreună cu autorul ei, 
şi care îşi aruncă „puntea'...„peste timp şi peste lume", tocmai pentru a 
găsi „tâlcurile”. 

Povestea se auto-fundează (,„Zice-se c-a fost odată,/ — Că de nu, nu s-ar 
mai zice —") tocmai pe veracitatea ei simbolică. Nu se vrea o poveste realistă, ci 
una care are un rost tocmai prin ceea ce ea însăşi va vehicula cu titlu de tâlc. Iar 
legătura cu adevărata dificultate pe care o avem de surmontat în fața noastră, 
este plasarea poveştii undeva „într-o ţară-ndepărtată”. Este vorba despre o 
depărtare atât de mare, încât acest tărâm este sinonim cu „visul'”. Şi depărtarea 
ne inspiră, nouă, oamenilor, o dorinţă şi un dor — concrete — de a „atinge”, de 
a „parcurge" distanţa care separă, căci departele reprezintă pentru noi ceea ce 
nu avem, ceea ce visăm să avem. Fericirea noastră nu poate fi decât proiectată 
undeva, la linia orizontului, căci n-o putem deţine, sau, cel puţin, n-o putem 

deţine pe de-a-ntregul. La ea putem, însă, visa. Şi putem visa, cum spune 
autorul, „ferice”. Departele tărâmului poveştii, unde stăpânesc Împăratul şi 
Împărăteasa, va fi dublat de un alt departe: acela unde va cunoaşte Făt-Frumos 
nemurirea, tinereţea fără de bătrâneţe. 

Aşadar, actorii secundari ai basmului, Împăratul şi Împărăteasa, atunci 
când îşi caută rostul şi când — după cum ei bine ştiu — rostul lor este 
perpetuarea „reuşită” sub forma unui „destin împlinit” (urmaşul), ei nu au 
parte de această împlinire, căci „soarta" este „sub zodii stranii”. Ei îşi doresc un 
fecior, dar nu-l pot avea. 

Intriga poveştii este adusă de un — să-i spunem -— „ursitor": un „unchiaş 
bătrân cât veacul", care pare să înţeleagă dintotdeauna rosturile oamenilor şi ale 
lumii. Ceea ce acesta le urseşte Împăratului şi Împărătesei este că vor avea parte 
de un „prunc', dar el le va aduce „suferinţă/ Bucurii şi întristare”. Aşadar el se 
va naşte, însă el va deborda ordinea firească a destinului: căci el deţine în sine o 
ambivalenţă neliniştitoare (va aduce şi bucurie dar şi întristare). Nefirescul este 
chiar zodia sub care acest Făt-Frumos va evolua în întreaga poveste: se va naşte 
doar în urma unui legământ prin care i se făgăduia tinereţea fără bătrâneţe şi 
viaţa fără de moarte; va creşte într-un an cât alţii în şapte; va explora limitele 
umane inerente (întâlnirile cu Gheonoaia şi Scorpia); va deveni imortal; şi apoi 
se va întoarce la condiţia de muritor. Iată un parcurs ce expune o situaţie de 
excepţie. 

Dar n-ar fi un lucru atât de neobişnuit ca acest Făt-Frumos să aibă un alt 
parcurs destinal, din moment ce, practic, se naşte cu o preeminenţă ce frizează 
imposibilitatea. Naşterea lui este aproape un accident (filosofic vorbind), căci 
Ordinea naturală este încălcată. Promisiunea din momentul naşterii, anume că 
va căpăta nemurirea, este un act prin care Ordinea este eludată, violată, forţată, 

înşelată. Autorul spune că dorinţele Împăratului şi Împărătesei (de a avea un 
prunc) sunt — textual — „oculte", iar ele se realizează ca o „găsire a leacului" 
(deci oarecum magic). 

Apare presimţirea unei Eternităţi care ne împlineşte rosturile noastre 
omeneşti — prin totalizarea unei existenţe care nu se poate şterge de pe răbojul 
duratei din care facem parte: „Vremea curge, cât e vreme.../ Numai noi, săracii, 
parcă/ N-am avea de ce ne teme/ Când cu vreme ne încarcă”. 

Această presimţire este fundalul pe care se proiectează imposibilitatea 
pruncului de a se naşte. Împăratul promite pruncului aflat în sânul matern tot 
ceea ce el deţine, fără precupeţire: „Numai, naşte-te, odată!... " Ba chiar îl 
atenționează pe făt că: „Timpul nu-i făcut să ierte". Ca şi cum ar avea intenţia de 
a-l speria că nu se va mai putea naşte dacă nu se va naşte imediat, Împăratul, 
degeaba: este „învins", „pustiit” şi „prinse lacrimi să deşerte". Se subinţelege că 
pruncul este hotărât să nu se mai nască, este oarecum „sigur pe sine" — căci a 
intra în Lume înseamnă a intra tocmai în acel Timp „care nu-i făcut să ierte". 
Fătul preferă Eternitatea — adică tocmai ceea ce tatăl, într-un moment de 
inspiraţie, îi promite: „Din adâncu-i o idee/ Fulgeră, stârnind lumină:/ „Taci, şi 
îți promit să fie/ Darul nostru scris în carte:/ Tinerețe pe vecie,/ Cum şi viaţă 
fără moarte!". 

Când tatăl înţelege că pruncul se va naşte până la urmă, chiar în urma 
acestei promisiuni, el înţelege de fapt că a făcut un legământ cu Destinul (poate 
cu Dumnezeu însuşi) — cu toate că va uita parţial acest lucru. De fapt a făcut un 
pact cu Eternitatea pentru a „insera" în ea o viaţă de om, parcă ştiind dinainte 
că, până la urmă, aceasta îşi va cere drepturile. Cum este firesc, Eternitatea, la 
timpul potrivit, îi va lua Împăratului acest dar pe care ea i l-a făcut. 

Cu toate acestea, Făt-Frumos va recuza destinul „scris în stele" şi se va 
întoarce — chiar dacă doar la nişte ruine (ale Împărăției) şi la nişte morminte 
(ale părinţilor) -, mânat de un mare „dor de mamă, dor de tată". Căci nimic nu 
este mai puternic decât acest dor — nici chiar „privilegiile” Eternităţii. Fericirea 
pământească pare să fie cu mult mai „dulce” şi mai puternică decât orice 
experienţă „siderală”. Chiar dacă Ordinea a fost pentru puţin timp dislocată, ea 
se va impune din nou, corectând tot ceea ce este nefiresc. Omul nu se poate 
împlini cu adevărat decât în mijlocul acestei Ordini şi la „comandamentele" ei. 

Venind vremea să primească ceea ce i s-a promis, şi considerând că n-ar fi 
tocmai imposibil să găsească ceea ce caută (nemurirea), Făt-Frumos se 
hotărăşte să dobândească el însuşi acel tărâm fericit. Numai că va întâmpina 
greutăţi, aşa cum este şi firesc. Parabola luptelor lui Făt-Frumos cu Gheonoaia 
şi Scorpia îşi are înţelesul în dificultatea atingerii idealului omenesc. 

Iar atunci când aspiraţiile şi „dorul de ducă" îşi spun cuvântul — paradisul 
e aproape. lar acesta, deşi e aproape din punct de vedere aspiraţional, el este 
foarte departe din punct de vedere real. Însă nu imposibil de atins. Ne este 
descris undeva la „capătul lumii", unde este „veşnic primăvară". 

Imediat apar şi alte determinaţii, de data aceasta mai abstracte: „Nici n-au 
pus bine piciorul,/ Când... un gol... ca de genune/ Le deschise viitorul/ Spre-o 
nouă dimensiune: / Cer, cu fulgere-n risipă,/ Despletea lumini de astre.../ Ora se 
trăgea în clipă;/ Clipa cumpănea dezastre”. 

Dacă ora era cât clipa — înţelegem prezenţa „„mediului” Eternităţii, dar, 
atunci când „Clipa cumpănea dezastre”, înţelegem că „locul' Eternităţii este 
unul bine păzit şi imaccesibil — aşa cum de fapt şi ni se prezintă sau ni se 
manifestă în orice experienţă omenească posibilă. Locul Paradisului (respectiv 
al Eternităţii) este un loc unde însăşi Viaţa este "conservată" de nişte "hotare" 

care sunt şi (de) „strajă, dar şi sorginte". Originea şi paza Vieții sunt 
determinațiile care se mai adaugă, deci. 

Pe lângă aceste determinații mai apar şi altele, mai plastice, din 
nou: „„Dăltuit în mii de fețe,/ — Soare născător de soare —/ Un palat le da bineţe/ 
Cu sclipiri îmbietoare". Atât de răspândită, metafora luminii, dar şi a Soarelui - 
pentru a localiza Paradisul -, devine un fel de perpetuum mobile sau un fel de 
causa sui, căci ea se alimentează din sine, ea nu suferă de maladia lanțului 
cauzalității, există undeva într-o exterioritate pe care o putem numi Infinit, dar 
pe care n-o putem cuprinde cu mintea. Inaccesibilitatea ia forma rudimentară 
sau „populară" a unui palat, unde vulgul nu are de obicei acces. „Miile de fețe" 
ale palatului reprezintă diversitatea infinită, poate chiar o formă de labirint 
paradisiac, în care perspectivele frumosului şi ale binelui — resimţite — sunt 
nesfârşite, şi tocmai de aceea atât de dezirabile. 

Altă înfăţişare a Paradisului — şi cum putea să nu fie aşa?! — este „eternul 
feminin" reprezentat de cele trei zâne surori ce stăpânesc fericitul tărâm, unde 
Făt-Frumos ajunge şi unde, căsătorindu-se cu cea mică, gustă din negrăita 
tinereţe fără bătrâneţe. 


Numai că, tot printr-un fel de accident, calitatea vieţii eterne a lui Făt- 
Frumos este viciată. Trecând hotarele Văii Plângerii, mânat astfel în timpul unei 
vânători (e vorba de vânătoarea unui iepure — simbol nu neapărat al fricii, în 
cazul de faţă, cât al grijii - element fundamental al vieţii omeneşti sublunare, 
element care nu poate fi prezent în existenţa paradisiacă), el va încălca un 
consemn despre care îl avertizaseră cele trei zâne. 

Această experienţă a trecerii de hotarul Văii Plângerii îi deşteaptă lui Făt- 
Frumos „Dorurile lumii toate:/ Dor de mamă, dor de tată". Este evident că toate 

dorurile lumii izvorăsc — dacă stăm să ne gândim bine — din cele două 
fundamentale. Căci toată istoria noastră, ca oameni, este legată de imaginea 
faptelor, lucrurilor, năzuinţelor, speranţelor, evenimentelor, gândurilor sau 
amintirilor ce le au în mijlocul lor pe părinţii noştri. 

Acest dor neţărmurit îl marchează subit pe Făt-Frumos şi îl va determina 
să părăsească Paradisul. Iar în momentul următor tinereţea lui este deteriorată 
şi pulverizată. Făt-Frumos devine „o suflare vlăguită". 

Faptul că există ceva mai puternic decât gustul Eternităţii şi al Paradisului 
este de necrezut şi pare de neacceptat. Cu toate acestea: „Că nimic nu-i dat să 
fie/ Ca durerea ce te cheamă,/ Mai presus de Veşnicie:/ Dor de tată, dor de 
mamă!" Iar „Nemurirea-i/ Visul-viselor deşarte..." 

„Sfidând Tăria", Făt-Frumos pleacă din Paradis cu promisiunea că „orice- 
ar face,/ De pe unde doru-l mână,/ Înapoi se va întoarce, / Pe vecie să rămână”. 
Luându-şi această promisiune, el anticipează de fapt că, întorcându-se sub 
Timp, părăsind Eternitatea, el se înscrie în cealaltă formă a Eternităţii: - şi asta 
deoarece Timpul este forma „desfăşurată" a unei Clipe „instantanee”. 

Între mişcare şi repaos nu există decât o diferenţă de „modalitate de 
apariţie”. Cele două feluri de existenţă, deşi sunt paralele, ele există una ca 
variantă  inversată a celeilalte. Clipa  „condensează'  Devenirea, 
Devenirea „dezvoltă" Clipa. Eternitatea este „,prescurtarea" Timpului, iar 
Timpul este "naraţiunea" Eternităţii. 

Ajuns în lumea din care a plecat, Făt-Frumos constată că ceea ce lui i s-a 
părut o durată oarecare de timp, o durată pe care a petrecut-o în Paradis, în 
ceastălaltă lume, acea durată a echivalat cu o veşnicie. (Desigur, după cum este 
lesne de înţeles, avem condensată aici povestea einsteiniană a relativităţii 
duratei.) 

Palatele părinteşti le găseşte în ruină, iar el însuşi îmbătrâneşte pe dată. 
Scormonind după vreo urmă a timpurilor de dinainte, ce altceva să găsească 
Făt-Frumos decât pe însăşi moartea lui, ce, atingându-l, îl transformă 
într-un „pumn de ţărână'. Aici apare iarăşi atoatestăpânitoarea noapte sub 
oblăduirea căreia „tăriile oculte” au dat „ceasul la jumătate” — semn că timpul 
nu lasă să fie devoalată „juruirea prinsă-n soartă”. 

O MINUNARE CONTINUĂ: STUDIU ASUPRA UNEI 
CAPODOPERE, reproducere din volumul Adrian Erbiceanu - În 
căutarea tinereţii fără bătrâneţe, 

pag. 45-61, Editura Anamarol, Bucureşti, 2016 


Cândva, odinioară, am citit o carte încântătoare scrisă de Charles şi Mary 
Lamb, Povestiri după piesele lui Shakespeare. Fra un fel de transcriere în 
proză, sub formă de basme, a principalelor piese shakespeariene. Aşa am 
început să-l înţeleg, să-l caut şi să-l aprofundez pe marele Will. Prin poveşti 
respectând toate legile basmului. Era, pentru vârsta mea de atunci, cea mai 
bună modalitate de a-l înţelege. Mai târziu, văzând majoritatea pieselor, aveam 
deja în minte povestea, personajele, atmosfera, ceea ce-mi sporea curiozitatea 
de a afla dacă se potrivesc cu imaginea mea de atunci. 

De altfel, şi poemul Luceafărul expresia geniului eminescian, a fost 
inspirat dintr-un basm: „Poemul LUCEAFĂRUL are ca punct de plecare un 
basm românesc, Fata în gradina de aur, cules de călătorul german Richard 
Kunisch, basm pe care Eminescu l-a versificat într-o prima versiune, chiar sub 
acest titlu. Apoi, trecându-l printr-o serie de alte variante, marele poet l-a filtrat, 
restructurându-l mereu şi dându-i sensuri noi, până ce a devenit Luceafărul”. 
(cf. Enciclopedia WIKIPEDIA). 

Un alt râvnitor la clipa veşnică este Faust care-şi vinde sufletul pentru 
întoarcerea la tinereţe, temă oarecum apropiată de cea a basmului cules de 
Petre Ispirescu. 

Oricum, basmul în general are multe elemente poetice transpuse epic. 
Această dimensiune poematică este subliniată de Adrian Erbiceanu în 
transpunerea basmului Tinerețe fără bătrâneţe şi viaţă fără de moarte, 
apărut pe hârtie cu un secol şi jumătate în urmă, după ce a circulat oral, cine ştie 
câte veacuri. Însuşi titlul este filozofico-poetic. Dar mai poate însemna ceva: 
proiectarea unei iluzii a omului de a deveni nemuritor. Pedalând pe aceste 
concepte fundamentale, Naştere şi Moarte (intrare în lume, ieşire din lume) 
basmul este o strălucită meditaţie filozofică asupra existenţei umane. 

Adrian Erbiceanu a întreprins un asemenea demers, de transpunere în 
vers a unui basm cules de Petre Ispirescu, unul din cele mai populare basme 
româneşti, expresia genului popular, pentru a-l face mai uşor accesibil, a-i 
descifra toate sensurile, a-i sublinia mesajul, într-un cuvânt, a-l esenţializa și 
readuce în actualitate, dând strălucire scrierii printr-o limbă de o acuratețe fără 
cusur. 

Canoanele prozodiei clasice încadrează această frumoasă poveste, ca pe un 
tablou minunat într-o ramă de aur. Rezultatul este o nouă reuşită a genului care 
s-a bucurat de o foarte bună primire din partea cititorilor de toate vârstele, o 
foarte bună apreciere pe care criticii zilei au acordat-o acestei scrieri inedite şi 
foarte gustate de public. Şi dacă basmul în sine, cules de tipograful Petre 
Ispirescu şi publicat în 1862 în ziarul Țăranul român, apoi în 1882 în volumul 
Legende sau Basmele românilor adunate din gura poporului de P. Ispirescu, 
volum prefaţat de însuşi Vasile Alecsandri, care şi el a scris legende şi basme, a 
întrunit toate datele unei capodopere, rescrierea lui versificată acum de Adrian 
Erbiceanu, nu e mai puţin apreciată. 

Această întreprindere, foarte îndrăzneață, a necesitat însă, multe strădanii 
şi o muncă asiduă de a aduna în vers, ceea ce vocea poporului a purtat sute de 

ani, din gură în gură, ca pildă de înţelepciune a neamului, ca aspirație spre 
dăinuire eternă, ca expresie a sufletului românesc şi a frumuseții limbii 
populare, încărcată de înţelepciune, de pilde, proverbe şi zicători. 

Forţa de expresie a poeziei este biruitoare, ea cucereşte prin muzicalitate, 
prin expresivitate, prin mulțimea de nuanţe la care se pretează, prin culoare şi 
imagistică. 

Dacă adăugăm şi desenul de pe copertă şi ilustrațiile policrome din 
interior, realizate artistic de mâna lui Adrian Popescu, avem imaginea unei cărți 
pe care orice om şi-ar dori să o aibă în casă. Ca şi Micul Prinţ al lui Antoine de 
Saint-Exupery, cartea se adresează tuturor vârstelor pentru că fiecare va găsi în 
ea un strop de înţelepciune care să-i limpezească mintea şi să-i picure în suflet 
dulceaţa Cuvântului de poveste şi a atmosferei feerice în care pot intra, doar cu 
un gest. 

Toate categoriile filozofiei se întrunesc aici: Timpul, Spaţiul, Viaţa, 
Moartea, Adevărul ş.a. 

Dimensiunea relativă a Timpului este subliniată în mai multe rânduri. El 
este când condensat, când dilatat, în funcţie de cum îl percep protagoniștii, dar 
şi mulțimea de rând. 

Întreaga poveste, fie că este epică, fie lirică este aventura existenţială a 
omului născut, purtător al păcatului primordial săvârşit de protopărinţii noştri, 
după care, omului i s-au pus anumite interdicții: să trăiască doar un anumit 
număr de ani, să-i fie permise un număr limitat de acţiuni. Pierderea acestui 
bun preţios, cum e timpul, va fi, îndeobşte, sancţionată. 

De fapt, timpul tinereţii fără bătrâneţe şi al vieţii fără de moarte este cel 
edenic, de dinainte de căderea omului. 

Fiecare ne naştem cu amintirea Paradisului, cu acel timp ferice, 
hiperboreic, fără minute şi fără secunde, la care vom reveni doar după ce vom 
păşi în eternitate. 

Prin zidul impenetrabil pe care îl trage moartea în cele din urmă, dă 
adevărata dimensiune a vieţii pe care o şi defineşte. Acest tandem e obligatoriu 
să rămână de nedezlipit, una fără cealaltă negăsindu-şi dimensiunile. 

Într-un fel este şi drama lui Hyperion care, din nemurirea lui, vrea să 
coboare în lume pentru a trăi, alături de „preafrumoasa fată”, cel puţin „o oră de 
iubire”. Cererea tânărului Luceafăr este respinsă de Demiurg şi el se întoarce în 
lumea lui „nemuritor şi rece”. 

Fie că e o prelucrare de folclor, fie a unei creaţii clasice, cu autor, 
transcrierea unui text şi transpunerea lui în actualitate, îmbrăcat în haină nouă, 
este o lucrare de sine stătătoare care merită atenţie, nu numai pentru că 
reamintește de textul original, dar poate scoate în evidenţă nuanţe nebănuite, 
sporindu-i valoarea şi readucându-l sub ochii privitorului. E un experiment, o 
provocare şi societatea actuală se nutreşte din ce în ce mai mult cu provocări. 

Fenomene cosmice extraordinare specifice basmului, apar adeseori, 
încărcate de simboluri: două luni pe cer, doi sori în loc de unul ş.a. 

În general, Adrian Erbiceanu respectă firul narativ, dar adaugă, ca un plus 
de frumuseţe, propria imaginaţie şi reflecţie în desfăşurarea poemului. 

De reţinut: cartea este dedicată „fiilor şi nepoților mei, şi, nu în cele din 
urmă, limbii române”. Un gest salutar de reverență limbii materne a cărei 
dulceaţă a simţit-o, o dată cu laptele mamei şi pe care nu a uitat-o, dimpotrivă, 
cu fiecare carte, o îmbogăţeşte cu sufletul său delicat şi de a cărei acuratețe are 
întotdeauna maximă preocupare. 

Lumea basmelor este cea a castelelor strălucitoare locuite de împărați, 
împărătese, prinți, prințese, curteni care dovedesc un comportament comun cu 
locuitorii de rând, au aceleaşi dorinţe, înscrise în legile firii, de a avea copii și de- 
a avea ce să le lase moştenire. Nu e de mirare că Împăratul îşi doreşte cu 
ardoare un moştenitor, dar care, chiar înainte de a veni pe lume, dovedeşte că 
are personalitate şi pune condiţii ca să se ivească. Constrâns de această 
împrejurare ciudată, tatăl său îl îmbie cu fel de fel de bunătăţi, dar toate par a fi 
în zadar. 

Intrăm aici în adevărata lume magică specifică poveştii. Elemente 
supranaturale (pruncul vorbeşte cu tatăl încă înainte de a se fi născut), creşte 
într-o zi cât alţii în şapte, fiul porneşte singur în căutarea acelei himere, 
imposibil de atins, tinereţea fără bătrâneţe, decis să nu-i dea vremii „păsuire”. 
Ori, e o dovadă de trufie nemaiîntâlnită să doreşti să supui Timpul, după 
propria-i voinţă. El curge implacabil, indiferent de dorințele oamenilor. 

Se dovedeşte însă, că tânărul Făt-Frumos, o dată ajuns pe tărâmul tinereţii 
fără bătrâneţe şi al vieţii fără de moarte, uitând de părinţii săi care-l aşteptau, de 
împărăţia rămasă fără tron, datorită firii sale, încalcă interdicțiile şi are parte de 
acelaşi regim cu al muritorilor de rând, ca urmare a acestei trufii. El doreşte 
acum să se reîntoarcă la ceea ce părăsise cu milenii în urmă, dar, vai! nimic nu 
mai rămăsese din cei vii, locurile îi erau total necunoscute. Se dovedeşte astfel, 
că nemurirea nu-i pentru muritori, chiar dacă pentru o vreme şi pentru mai 
multe vremi, prinţul gustase din ea pe deplin. Forţa dorului de casă nu i-a 
îngăduit, să rămână, însă, pe meleagul veşnic. Reîntoarcerea este destul de 
tristă, iar pe măsura drumului, prinţul îmbătrâneşte într-atât, încât anevoie se 
mai putea ţine pe picioare. Odată ajuns, mai are de înfruntat o singură 
încercare: întâlnirea printre ruinele palatului cu Moartea, cea de care se temuse 

şi fugise în anii tinereţii, și care, de atât de multă așteptarea, se zbătea și ea în 
agonie. 

Morala care se desprinde din basmul ispirescian este: nu poţi suprima 
moartea decât prin intermediul propriei deveniri istorice. Iar Nemurirea este 
„visul viselor deşarte! , 

Aceasta e desfăşurarea basmului clasic. Să ne oprim acum la realizarea de 
excepţie, la forţa imagistică remarcabilă a poetului Adrian Erbiceanu, pentru a 
reda în vers, un basm smuls din colbul vremurilor. 

Nu întâmplător, povestea începe noaptea, când umbrele cresc înfricoşător, 
când toate se întâmplă, când se încinge „Jocul Ielelor”, cele prevestitoare de rău, 
atunci când spiritele se agită că nu mai au vreme să dispară în lumea lor. 

Aşadar, noaptea e în toi. Autorul pune preţ mare pe Timp şi-i marchează 
obsesiv trecerea ca să justifice dorinţa pruncului ce se va naşte de a anihila 
Timpul. Însă Timpul măsoară ora, minutul, secunda, cu „vechea toacă”, după 
„ritmuri din vechimi născute”. Şi pentru ca oamenii să se liniştească şi să 
găsească răspunsuri la întrebările lor, încă „din fapt de sară”, „Negurile 
îmhămară/ Stelele la Carul Mare/ Peste timp şi peste lume”. 

Poemul păstrează formele clasice ale începutului poveştilor şi basmelor: 
„Zice-se c-a fost odată,/ — Că de nu, nu s-ar mai zice —/ Într-o ţară-ndepărtată, 
/ Pe-un tărâm de vis, ferice,/ Tineri doi. Şi pe moşie/ — Însorită, norocoasă — / 
Împărat el fu să fie, / Iară ea, Împărăteasă.” 

Avem aici, cadrul: „Într-o ţară-ndepărtată,/ Pe-un tărâm de vis, ferice”, 
mai mult decât atât, specificarea cu precizie a locului: „ ...pe moşie / — însorită, 
norocoasă —” Timpul nedefinit: odată, şi cei doi protagonişti: Împăratul şi 
Împărăteasa, care, aşa cum se întâmplă în basm, nu aveau moştenitori. 

Autorul face din nou referire la timp, care, alături de Prinţ, este personajul 
principal în poveste: „Şi au prins a curge anii / Ca nisipul printre deşte... „ 

Aici, intervine vocea auctorială ce explică prevestirea unchiașului „dibaci 
în toate” — care a luat aici locul ursitoarelor: „Totuşi, cum în basm se-ntâmplă,/ 
Un unchiaş dibaci la toate,/ Proptind mâna grea la tâmplă,/ Le-a prezis, cu 
pietate:/ „Ce vă mână e-o dorinţă/ Pentr-un prunc... Dar, din născare,/ Va 
aduce suferinţă,/ Bucurii şi întristare!” 

Asemenea predicţie are darul de a-i pune pe gânduri pe cei doi părinţi, dar 
aceştia nu ţin cont de prevestirile unchiaşului: „Însă cine să ascult/ De-un 
unchiaș, bătrân cât veacul/ Când dorinţele oculte/ Îşi găsiră-n fine leacul?” 

Astfel că, aşa cum se întâmplă, dădură sfoară în ţară despre bucuria lor, a 
naşterii viitorului prunc împărătesc. 

Adrian Erbiceanu, foloseşte toate formulele basmului clasic: „a fost odată”; 
„ca-n datina bătrână”; „că-nainte mult mai este” ş.a. 

Faptul că Timpul fizic e perceput în funcţie de condiţia socială a 
locuitorilor este şi acest lucru firesc, până la un punct: „Vremea curge, cât e 
vreme.../ Numai noi, săracii, parcă/ N-am avea de ce ne teme/ Când cu vreme 
ne încarcă...” 

Şi iată că sorocul naşterii veni şi pruncul nu dădea semne că ar vrea să se 
nască. A fost nevoie de multe rugăciuni, şi până și locuitorii, „cu mic cu mare”, 
au început să se roage pentru naşterea pruncului, prin acestea „Năzuind să 
schimbe sorții” şi prezicerea unchiaşului. 

Pentru că „Timpul nu-i făcut să ierte!... „ (mare adevăr!) — Împăratul-tată 
începu „lacrimi să deşerte” şi să roage pruncul să se nască, îmbiindu-l cu fel de 
fel de tentaţii. În cele din urmă, ostenit, îi promite ceea ce nu se poate realiza: 
„Tinerețe pe vecie,/ Cum şi viaţă fără moarte!” 

Cum asemenea lucru nu se mai pomenise vreodată, sau poate că tocmai la 
asta se aștepta, copilul se supune. 

O formulare inedită este aceea când: „Clipa de înţelepciune/ Sta spăşită 
între Iele:/ „Linişte!...Te rog adu-ne/ Hărăzitele în stele!” 

E aici o încercare de a măslui, de a schimba destinul pruncului? Orice s-ar 
spune, vorbele tatălui erau deja spulberate de vânt şi nu le mai putea întoarce: 
„Viu, pe vânt, s-a dus cuvântul!/ Şi... ca-n datina bătrână.../ Dănţui, sub paşi, 
pământul/ O întreagă săptămână...” 

lată ce importanţă are cuvântul, o dată rostit! Autorul dă de înţeles că, 
pierderea lui este covârşitoare. 

Faptul că voinicul devansează Timpul şi creşte într-un an cât alţii în şapte, 
demonstrează destinul lui special şi dorința de a-şi împlini aspiraţiile de la 
naştere. Nu e, deci, de mirare că la vârsta de 15 ani, bine crescut, văzând că tatăl 
său n-are cum să-și țină promisiunea, ia hotărârea să meargă singur în căutarea 
tinereţii fără bătrâneţe. O hotărâre predestinată, pe care numai el putea s-o 
ducă la îndeplinire. 

Interesant este şi faptul că întreaga natură participă, ca în orice poveste, la 
reuşita tânărului: „Păsări îşi uniră trilul / De la Zi la Miază-noapte... , 

Adrian FErbiceanu uzitează vocabularul străvechi, la care adaugă limbajul 
modern al zilelor noastre. Cuvinte ca: taica, se tocmiră, vornicul, zapisul, hruba 
rece, se vădi, hodină, stele scapăt', caznă, izbavă, sireacă, uiumul, cu anasâna, 
cătinel, festine, rumpe ş.a. Poemul este împodobit cu proverbe şi zicători 
populare autohtone: „Dar ulciorul gol nu merge / de prea multe ori la apă”; „S- 
ardă „foc pe vetre stinse”; „Dar făgăduiala dată,/ Nu-i putere s-o dezlege” — 
(interpretarea proverbului popular: „Făgăduiala dată e datorie curată”); „Toți 
dădură ortul popii”, formule consacrate basmului, vehiculate în limbajul rural, 

şi iarăşi limbajul de poveste: „Că-nainte mult mai este...” Adverbul dar este 
folosit aici cu forma lui veche: dară. Autorul nu se fereşte nici de termeni noi, 
uzuali. Particula viitorului va să-l mâne, este o formulare veche, care însoţeşte 
verbul, aidoma celor: va să vie, va să fie etc. 

Acelaşi unchiaş ursitor îi şopteşte tatălui că a sosit sorocul: „Surd — când 
întâlni unchiaşul —/ Auzi o voce: „...Tată,/ I-a sosit Ursitei Ceasul!” 

De notat că Ceasul nu măsoară ca la oamenii obişnuiţi, scurgerea orei, ci 
împlinirea Timpului Ursitei, de aceea, nu poate fi amânat cu nici un chip. În 
aceste împrejurări, Împăratul îi explică fiului că făgăduiala făcută la naştere nu 
poate fi împlinită de nici un muritor. Neavând încotro, tatăl se supune dorinţei 
fiului, ba îi dă şi „un cal brav şi arme bune”. 

Alegerea calului e întotdeauna esenţială pentru călător. De data aceasta, 
fiul îşi alege o mârţoagă. 

Este vremea aici să intervină vocea autorului care ia drept martori cititorii, 
pentru un plus de credibilitate şi autenticitate: „Poate credeţi toate-aceste!/ Că- 
i minune, poate spuneţi!/ Răpciugosul din poveste,/ Nu era ce presupuneţi.” 
Intervine o legitimă întrebare: din care poveste, din povestea lui Ispirescu sau 
din povestea adaptată de poet în acest frumos basm versificat? El aici face direct 
legătura dintre cele două creaţii şi uneşte personajele şi acţiunile. Şi tot ca în 
poveste, calul începe a grăi în limba oamenilor. Destul ca să fie înţeles de 
feciorul de împărat. Noutatea este dată de punctele de suspensie: „Renăscut (de 
cum zărise/ Cine-anume va să-l mâne),/ Se propti în prag, şi... zise:/ „Ce îmi 
porunceşti, stăpâne?” Poveţele calului se dovedesc a fi foarte utile. Flăcăul 
primeşte hainele din tinereţe ale tatălui şi armele — „putere/ Pentru minţile 
isteţe”. 

Tot aici, autorul ne ia complici. Faptul că şi el şi noi ştim povestea veche, 
că-l cunoaştem pe Făt-Frumos, ne uneşte-n gând şi trăire, are aparte-uri cu noi, 
parcă ne şopteşte discret: „Ce ar fi putut să-nşire/ Făt-Frumos, - cum i se spune 
-2!/ Nedând vremii păsuire,/ Visul vrând să-şi încunune,/ Se zbătu, fără 
hodină,/ Armele să le găsească,/ Să le scoată din rugină — / Ca oglinda să 
lucească! „Altădată, tot autorul intervine: „Nu ştiu dacă-i loc a spune... „ 

Dispunerea strofelor de câte opt versuri, (dublu catren), fiecare vers cu 
câte opt silabe, rima încrucişată, prozodia perfectă, demonstrează o dată în plus, 
iscusința versificării clasice şi stăpânirea ei pe tot parcursul basmului. 

Pentru prima oară în acest pasaj, autorul măsoară timpul de pregătire: 
şase săptămâni. Ar putea fi interpretat drept cele şase zile ale Creaţiei? Iar când 
îşi luă rămas bun de la părinţi, i se păru că zilele sunt scurte, dovadă că Timpul 
scurs are dimensiuni variabile, în funcţie de densitatea trăirii eroilor. 

O menţiune specială: tânărul a plecat să-şi măsoare idealul, „prin câmpiile 
deşarte”. Şi aici, din nou, intervine vocea autorului, cerând răbdare pentru 
continuarea poveştii: „Plecând capul, cu iertare,/ Ca în orişice poveste,/ Rogu- 
vă, aveţi răbdare,/ Că-nainte mult mai este...” 

Călătoria în sine este ca o aventură în deşert, prilej de încercări aspre, 
uneori peste puterile omeneşti: „prin câmpiile deşarte”; „Dincolo... peste 
nisipuri —” dar şi printr-o pădure „Bântuită de Sibile” unde întâmpină 
adevăratele încercări: „Şi... când frânţi de osteneală,/ Sub a nopţii amăgire,/ 
Somnu-i prinse în urzeală,/ — Neaflându-şi găzduire —/ Din înalturile sferei,/ 
Norii — buluciţi, în sfadă,/ Sub aripile Himerei —/ Prăvăliră o tornadă.” 

Scăpaţi de furtuna năprasnică, calul şi călăreţul observă „Două luni, în loc 
de una”, semn că au ajuns pe pământurile Gheonoaiei, pământuri înţesate cu 
oasele celor care voiseră s-o răpună; dar, după cum se pare, și o primă 

recepționare a senzației că nu schimbaseră doar o moșie pentru alta, ci un tărâm 
pentru altul. Spre răsăritul zorilor, apăru şi Gheonoaia, cea cu „Trup de şarpe — 
cap de broască! , 

Înţelepciunea calului în basmele noastre este luată drept învăţătură. Şi 
aici, calul îl sfătuieşte pe Făt-Frumos cum s-o răpună pe Gheonoaie. „Limbajul 
calului” este în proverbe şi parabole: „Că de nu, nu-i ce rămâne,/ Iar de e, cui vei 
da seamă?” îi spune murgul flăcăului. Un alt atribut al cailor năzdrăvani, în 
afară de limbaj omenesc, este faptul că au aripi şi se avântă în tării. Cu ajutorul 
calului, feciorul de împărat îi retează coada Gheonoaiei. E un lucru ştiut că Făt- 
Frumos, răpune zmei, ori pe muma zmeilor, pe muma pădurii şi pe Spaima- 
Spaimelor, dar ca acestea să-şi ceară şi cruţare în genunchi, e un lucru inedit. Ba 
mai mult, Gheonoaia îi dete: „Un înscris muiat în sânge,/ Ca dovadă şi... 
pecete”. 

Biata Gheonoaie este silită să-şi accepte înfrângerea şi să recunoască 
vitejia calului: „- Câţi voinici se-ncumetară/ Ca hotarele să-mi treacă,/ Nebunia 
lor bizară,/ Flori le-a pus la cap, sireacă! / Dară calul-călăuză,/ Năzdrăvan cum 
văd că este,/ M-a „încoronat'... pe spuză,/ lar pe tine, în poveste!” Fapt 
nemaiintâlnit, cumplita Gheonoaie, de bucurie că flăcăul i-a pus coada la loc, i-a 
invitat pe cei doi, cal şi călăreț, la ospăț, ba l-a poftit pe flăcău să-şi aleagă de 
soție pe una din cele trei fete ale sale. 

Curios, cum, în acest basm-poem, nici un personaj nu este numit 
onomastic. Cel mult, ele sunt socotite ca urmare a calităţii sau a faptelor lor: 
Împăratul, Împărăteasa, Făt-Frumos, numit şi „mladă crăiască”, Gheonoaia, 
Zgripţuroaica, Zâna, Stăpâna peste dihănii ş.a. Toate acestea sunt prototipuri. 
Nici măcar calul nu are nume, el este prototipul calului năzdrăvan care mănâncă 

jar şi scoate flăcări pe nări, zboară în tărie, vorbeşte, dă sfaturi, e înţelept, ştie ce 
să facă să treacă de primejdii: o sumă de însuşiri care-l definesc. 

Alt lucru important, nici un personaj nu e descris ca înfăţişare, nici 
personajele pozitive, nici cele negative. Despre Făt-Frumos ştim că avea, când a 
plecat de-acasă, doar 15 ani, dar era destul de bine făcut, ca un om în putere, 
hotărât şi neînfricat. Personajele se descriu ele însele prin faptele lor. Această 
lipsă a caracterizării lor fizice este suplinită de ilustrațiile admirabile care ne dau 
o idee despre înfăţişarea personajelor. 

Cei doi pleacă din nou la drum „Printre dealurile sumbre” — de unde-i 
urmăreau „vii umbre” şi merg cale lungă „Tocind tălpile mândriei” — sintagmă 
cu totul nouă. 

Leit- motivul vremii care trece este menţionat sub diferite forme: „Vremea 
trece... să revină/ ŞI... revine ca să treacă...” 

Şi din nou au parte de o încercare: o furtună cumplită se ivi şi trebuiră să-i 
ţină piept. În urma taifunului, văzură ce nu mai fusese văzut până atunci, în loc 
de curcubeu: „Sus pe cer, doi sori, nu unul”. După trecerea acestei primejdii: 
„Prinse calul gustul vorbii:/ - Nu-i sămânță să-ncolţească/ Pe tărâmul unei 
Scorpii! , 

De data aceasta, Zgripțuroaica cea bătrână vine călare pe vânt, vărsând 
ură, foc şi pară pe nări. Totul în jur era pârjolit. Un astfel de decor sinistru, cu 
„prăpăd şi fierbinţeală”, nu i-a descurajat. Făt-Frumos, numit acum Fulger sau 
Fătu', o ţinti cu săgeata şi-i răpuse unul din cele trei capete. 


O notă de specificitate în acest poem: Făt-Frumos are firea caracteristică a 


românului, miloasă şi iertătoare, el lipeşte la loc capul retezat al Zgripţuroaicei 
şi coada Gheonoaiei. Până şi ele sunt înduioşate de aceste fapte bune ale Fătului 

de împărat şi-l poftesc la ospăț, ba chiar îl îmbie la căsătorie cu una din fete. Dar 
Făt-Frumos pleacă grăbit, mânat de dorul de a afla himera lui: „tinereţea fără 
bătrâneţe şi viaţa fără de moarte”. Treptat, ţinutul vrăjitoarelor se luminează, 
trec prin vâlcele, câmpii, livezi înflorite, locuri magice unde veşnic e primăvară. 

Şi aici avem de-a face cu suprarealismul, cu altă dimensiune, o genune care 
se cască în faţa lor. Peisajul e mirific, atmosfera, de basm. E o pădure mitică pe 
care cei doi, cal şi călăreț trebuie s-o străbată: „Cer cu fulgere-n risipă,/ 
Despletea lumini de astre.../ Ora se trăgea în clipă;/ Clipa  cumpănea 
dezastre.// Iar ei, prinşi ca de-o vâltoare/ Ce adună şi dezbină,/ — Două umbre 
călătoare/ Pe o rază de lumină —/ Lunecau prin tot frământul,/ Neavând ce să 
mai spună./ Când atinseră pământul:/ Nu, tu, soare... nu, tu, lună! „ Surprinşi, 
cum altfel? şi neînţelegând ce fel de tărâm e acesta, aud un vag murmur de 
muză, ce: „Le ţinea de călăuză/ Prin lumina violetă...” Din nou murgul îi dă 
flăcăului lămuririle necesare: „- Am călcat nişte hotare,/ Vieţii, strajă şi 
sorginte;/ O primejdie mai mare,/ Ne aşteaptă înainte!.../ Colo-n mijlocul 
naturii,/ Casa care pare vie,/ Toate fiarele pădurii/ O păzesc cu străşnicie.” 

Şi cum, fiecare ființă vrea să rămână în memoria cuiva prin faptele sale, 
(până şi calul năzdrăvan!) — neînfricat, calul îi propune să treacă şi prin această 
teribilă încercare, pentru că astfel, spune el, „Vom rămâne de poveste! „ Şi cine 
rămâne subiect de poveste, decât eroii curajoşi care înving toate primejdiile? 

Dar iarăşi, Jupânul Timp îi ia la goană: „Strânşi de timpul ce înşiră-n/ 
Clipe vise efemere,/ Calu-a zis... ca pentru sine,/ Cu suflarea-ntretăiată:/ Tine- 
te, stăpâne, bine!/ Ori acum, ori niciodată!” Expresia „Ori acum, ori niciodată” 
este proprie celor temerari, care nu precupeţesc nimic atunci când e vorba de 
luptă sau de îndeplinirea unui ţel. Şi aici, dimensiunea spirituală ia locul 

acţiunii: avântându-se în tărie, Feciorul de Împărat, nu uită să se roage: „De noi, 
Domnul, să se-ndure! , 

Imediat ajung într-un ţinut fermecat, în care se zărea un palat care le 
dădea bineţe, „cu sclipiri îmbietoare”. Spre el pornesc în avânt, ca purtaţi de-o 
aripă, „Legănaţi de acalmie”, în timp ce Soarele, „născător de soare” era „dăltuit 
în mii de feţe” — se reflecta în impunătorul edificiu. 

Interesant de remarcat în această poveste, că aştrii tutelari: Soarele, Luna, 
planete de neatins, sunt semne, simboluri ale unor încercări: într-un ţinut, 
există două luni pe cer, într-altul, Soarele e şi el dublat de alt soare, iar acum, 
Soarele e „născător de soare”. 

Şi mai interesant e faptul că autorul prelucrează şi versifică proverbele 
populare româneşti: „Socoteala de acasă nu se potriveşte cu cea din târg” devine 
la Adrian Erbiceanu: „Şi, precum se-adevereşte/ Că tocmeala migăloasă/ De la 
târg nu se-nrudeşte/ Cu aceea de acasă...” 

Se întâmplă minunea (de fapt, totul basmul e o minunare continuă!): calul 
atinge vârful unui pom şi pădurea reînvie, ca atinsă de bagheta fermecată a unei 
zâne. Autorul introduce aici un dialog interactiv cu cititorii, presupunând ce vor 
spune ei în legătură cu grozăvia subiectului. Un fel de: „Fi, ce mai spui de asta?” 
Autorul a simţit nevoia unei pauze de respiraţii, a unui răgaz şi, printr-un 
artificiu de stil, a mărit suspansul, introducându-se din nou în poveste, ca voce 
auctorială, ca narator, povestitor, eventual interlocutor, pe care-l întrebi şi-ţi 
răspunde oricăror nelămuriri: „Praf şi pulbere” veţi spune,/ De s-ar duce-n lume 
vestea/ Că sperând într-o minune, / Terminatu-s-a povestea”. 

Cu darul său de povestitor neîntrecut, cu umorul molipsitor şi cu iscusinţa 
de a introduce în poem elemente specifice fabulosului, Adrian Erbiceanu a 

reuşit o inedită lucrare poetico-filozofică, pornind de la o poveste arhicunoscută, 
dar prăfuită în rafturile bibliotecilor lumii. 

Deschiderea către universalitate este evidentă. Dar tot el, autorul, vine cu 
răspunsul la aşteptările noastre, clarificând lucrurile: „Să ne fie cu iertare!.../ 
Basmul altcum stă s-ateste!/ Rogu-vă, aveţi răbdare,/ Că-nainte mult mai este!” 

O dată făcute aceste precizări, îşi continuă nestingherit, firul poveşti. 
Toate acestea dau un farmec deosebit basmului ştiut şi te fac să-l citeşti şi să-l 
reciteşti pentru a nu ştiu câta oară. 

Ținutul celei de „a treia probe iniţiatice” era stăpânit de o „zână dalbă şi 
mlădie” care strunea doar „cu-a ei privire/ lacomele dobitoace” dar care nu mai 
zărise chip de om, şi care se arată binevoitoare cu voinicul şi calul său, 
îmbiindu-i să intre în palat: „Dar nici lui — mladă crăiască —/ Nu-i fusese dat 
vreodată,/ Întregit, să se-oglindească/ Într-aşa frumoasă fată,/ Ce strunea cu-a 
ei privire/ Lacomele dobitoace/ Semn făcând — de ispitire —/ Ca să intre... dacă- 
i place... „ 

Se observă pe tot parcursul basmului versificat o anumită gradare a 
Timpului: încă de la început, povestaşul subliniază atemporalitatea basmului: 
„Zice-se c-a fost odată”; când „Şi au prins a curge anii/ Ca nisipul printre deşte”; 
până „I-a sosit Ursitei Ceasul”, când Împărăteasa anunţă că i se va naşte un fiu, 
„Dănţui sub paşi pământul/ O întreagă săptămână” (prima dată când Timpul se 
socoteşte ), apoi „Ora se trăgea în clipă”; eroii sunt „Strânşi de timpul ce înşiră- 
n/ clipe vise efemere”; în ceasul plecării: „Nedând vremii păsuire”, altădată 
„Clipa cumpănea dezastre”, dar cel mai des se recurge la formularea clasicizată, 
reluată şi de Eminescu: „Vremea trece... să revină/ Şi... revine ca să treacă... „; 
şi: „Vremea curge cât e vreme/ Numai noi săracii parcă/ N-am avea de ce ne 
teme/ Când cu vreme ne încarcă”, ş.a. În timp ce pe tărâmul la care vor ajunge 

cei doi, vremea nu va mai fi măsurată. Aici, „Faţa lui, înnobilată,/ Scânteia de 
tinereţe,/ Semn că timpului măsură / Îi găsise... „ 

Abia la călcarea interdicţiei de a ajunge prin Valea Plângerii, „Plânsetele, 
din genune/ Răscoliră călindarul”, dovadă că Timpul este dat peste cap şi începe 
să fie perceput ca atare. Acum, că Timpul e perceput, tustrele zânele, plâng cu 
lacrimi amare, „Prefăcând în praf de stele/ Zilele din călindare... „ Aici putem 
face o trimitere biblică la Geneză: abia după ce au muşcat din mărul oprit, cei 
doi, Adam şi Eva, au observat că sunt goi şi au încercat să-şi acopere trupul. 
Până atunci, goliciunea lor nu era percepută ca ruşine, ca păcat. De aici încolo, 
„om şi roib” purtaţi de dorul ce domină visul, „Străbătu anii-lumină/ În făptura 
unei clipe! , 

Iată evoluţia Timpului pe parcursul acestei minunate poveşti! 


Şi arhetipul celor trei surori (cele de împărat, cele de Gheonoaie, este 
păstrat în acest poem: „Trei surori — trei flori de nalbă —/ Drămuind a lumii 
soarte:/ Tinereţea — joc de salbă,/ Viaţa — dar, fără de moarte,/ Cu nespusă 
bucurie/ Invitară fecioraşul/ Oaspe drag ca să le fie,/ Iar palatul lor, lăcaşul”. 

lată că acest concept râvnit de toţi, este personificat în trei surori, la fel 
cum anotimpurile sunt cunoscute drept patru surori, fiecare cu însuşirile şi 
chipul său, toate încununând un an din viaţa omului, pentru ca apoi să se repete 
ciclic. 

Şi tot ca în basmul clasic, feciorul de împărat „Se-nsoţi cu cea mai mică”. 

Toate i-au fost puse la dispoziţie în împărăţia lor, de către aceste trei fete, 
numai o interdicţie i-au pus, la fel ca lui Adam în Rai: „Doar într-un cotlon 
anume/ Îl rugară să ia seamă:/ Că de când e Lumea-lume,/ Valea Plângerii se 
cheamă”. 

La Palatul celor trei fete, Fătul Împăratului era veşnic tânăr, cu faţa 
frumoasă, fără grija timpului pierdut. Şi ar fi colindat şi acum ţinuturile 
mirifice, dacă într-o zi, din neatenţie, alergând după vânat, n-ar fi păşit fără 
vrere pe hotarul Văii Plângerii. Călcând interdicţia, Făt-Frumos are de suportat 
consecinţele trecerii hotarului: „Plânsetele, din genune,/ Răscoliră călindarul,/ 
Dându-i clar a înţelege/ — Precum zânelor măiestre —/ Că acolo unde-i lege/ 
Nu-i tocmeală, nici sechestre”. Gândurile îi revin ca înainte de plecare, dorurile 
il cotropesc: dor de mamă, dor de tată, de ţara lui, de viaţa de dinainte. Aici 
autorul avansează o idee interesantă: dorul de tată şi de mamă este „mai presus 
de Veşnicie”. 

Atunci cele trei frumoase realizează că „Nemurirea-i/ Visul-viselor 
deşarte!”, că mai presus de ea sunt sentimentele omeneşti: dorul de mamă, de 
tată, de ţară. Această sintagmă „Visul viselor deşarte” ar trebui să le fie de folos 
celor care râvnesc la Nemurire, nu prin mântuirea creştinească, dar pe seama 
gloriei şi numelui pe care şi l-au construit în viaţa pământească. 

Important de menţionat este că tânărul, luându-şi rămas bun de la soţie, 
de la cumnate, de la locurile unde a fost tânăr şi fericit, este „liberat ca de-o 
povară”: „Om şi roib — ca o furtună/ Pe a veacurilor scară! —/ Dus de dorul ce 
domină/ Visul dat să se-nfiripe,/ Străbătu anii-lumină/ În făptura unei clipe!” 

Drumul străbătut înapoi, nu e mai puţin spectaculos. Trecând prin ţinutul 
Gheonoaiei, cu totul altă privelişte i se deschide în faţă: sate înfloritoare, oameni 
schimbaţi, roadele faptelor sale din urmă cu milenii, dar pe care sătenii le 
păstrau în memorie ca pe nişte legende culese din străbuni. Pe măsură ce se 
întoarce îndărăt, nu observă că părul său albise, mersul i se încovoiase. Şi în 
sfârşit ajunse în locul de unde a plecat. Dar nu mai era acelaşi. Nimeni care se 
reîntoarce nu mai poate fi la fel. Anii au curs peste el cu repeziciune şi s-a trezit 

nins pe plete: „...Pas cu pas trecu portalul/ Ţării lui de altădată,/ Neputând 
nicicum să creadă/ Ce-a rămas din fosta glie/ Tărm de vis şi de baladă,/ Leagăn 
de copilărie!” 

Aici este o altă dramă a omului: nu te mai poţi întoarce la vârstele de 
început, o dată trecute. Fostele palate erau acum toate — o ruină, „Surpături sub 
clar de lună”, Flăcăul pornit în căutarea „Tinereţii fără de bătrâneţe şi a vieţii 
fără de moarte”, cel care: „Ieri, din vânt prindea putere,/ Astăzi, barba-i prindea 
brâul”. 

Îndemnul calului prieten este să încalece şi să plece cât mai repede spre 
locurile în care îl aştepta veşnicia, lângă soaţă şi cumnate. Determinarea lui este, 
însă, irevocabilă: „- Du-te sănătos, răspunse/ Făt-Frumos, îmbrățișându-l;/ 
Întoemirilor ascunse,/ Vrem, nu vrem, le vine rândul.” 

E în acest basm o Justiţie imanentă: cel care odinioară era Făt-Frumos, 
primeşte pedeapsa cuvenită pentru cutezanţa sa de a căuta ceea ce nu-i este 
îngăduit omului muritor să afle. 

Şi, într-un târziu, printre ruine, „într-un colţ de hrubă rece” el află tronul 
tatălui său, mort în urmă cu mii de ani. Acolo, „o voce slăbănoagă” îi spune: 
„Bine ai venit, copile,/ Împreună cu norocu-ţi,/ Că de nu, nu aveam zile,/ 
Prăpădindu-mă în locu-ți.”/ SŞi-atingându-l cu o mână,/ Moartea fără să 
clipească,/ Îl mută, pumn de ţărână,/ În ţărâna strămoşească. , 

Poemul ar fi trebuit să se termine aici. Dar autorul, vine cu pilda care se 
desprinde din el: „Şi nicicum, de-i cu putinţă,/ A pătrunde şi-nţelege/ De ce 
timpul e sentință/ De la vulg până la rege...” 

Morala vine din gura unchiaşului de la început care, la căpătâiul copilului 
abia născut, îi prezisese că va aduce şi bucurie şi durere părinţilor săi: „Totuşi, 
cum în basm se-ntâmplă,/ Un unchiaș bătrân cât Veacul,/ Bătând toaca vremii- 

n tâmplă/ Izvodeşte Zodiacul: / Vămuind căi neştiute,/ Timpu-i hărăzit să fie/ 
Pentru unii — cinci minute/ Pentru alţii — veşnicie!” 

Criticul literar Ion Roșioru, racordat la puternica rezonanţă a acestei 
neobișnuite transcrieri literare, conchide în prefața volumului: „Sub pana 
măiastră a lui Adrian Erbiceanu, arhicunoscutul basm popular auzit cu aproape 
două veacuri în urmă de bucureșteanul Petre Ispirescu, a devenit, puternic 
personalizat, un poem tragic, mustind de cele mai neașteptate tâlcuri, despre 
destin, conflict între generații, revoltă împotriva condiției umane, ideal, rost al 
individului pe lume, căutarea a paradisului pierdut, sacrificiu uman, durere, 
precum la daci, de a nu fi nemuritor ca zeii, testare a limitelor insului în 
încleștarea cu forțele stihinice ale naturii, pace, solidaritate, curmare a 
războaielor, omenie, comunicare, dragoste, singurătatea și tristețea omului într- 
un univers cel mai adesea ostil și alienant, confruntare a binelui cu răul, evadare 
din increat și întoarcere în el după un periplu existențial misterios, dureros şi 
spectaculos și, cu precădere, o meditaţie asupra timpului care nu iartă.” 

O astfel de realizare poetică este unică. Ea este o izbândă a creaţiei de gen, 
nu numai ca poveste, dar şi ca pildă de înţelepciune ce îmbogăţeşte tezaurul 
spiritual al românilor, indiferent în ce colţ al lumii s-ar afla. 

Am coborât din tren, în gara oraşului Roman, cu o uşoară reţinere. O 
senzaţie de cunoscut, ca o umbră trecută prin sita vremii, îmi dirija paşii. 
Trecuseră ceva mai mult de treizeci de ani, de când, într-o vară fierbinte, 
părăsisem oraşul. Am luat-o încet pe strada care se deschidea în spatele gării. 
Casele, multe dintre ele încă pe vechile lor fundaţii, păreau că sprijină timpul... 

Între toamna anului '41 şi vara anului '47 locuisem la bunici, pe o strada 
care, dacă îmi aduc bine aminte, se numea Mavrichi. Acum, pe picior de 
plecare spre alte tărâmuri, fără a şti dacă există drum de întoarcere, doream să 
revăd, măcar pentru o singură dată, locurile pe unde copilărisem. Ştiam că pe 
undeva, cam pe la jumătatea drumului, trebuia să o iau la dreapta. Dar cam pe 
unde venea „dreapta” asta nu mai aveam nicio idee. Prima persoană ieşită în 
cale, la întrebarea mea, a dat din cap a nedumerire. La fel, a doua; la fel şi a 
treia. Când mă aşteptam mai puţin, un trecător, cu o mână întinsă către mijlocul 
străzii, m-a scos din încurcătură: „Omul acela care mătură strada lucrează la 
Primărie de zeci de ani; dacă n-o şti el, cine să ştie?”. Omul primăriei, sprijinit 
de coada măturii, numai bun de pus pe un soclu, s-a uitat la mine ca la cineva 
căzut de pe Lună: „Păi bine, cam de pe când n-ai mai trecut matale prin 
locurile astea? De mult nu i se mai zice asa. Acum e Ion Ionescu de la Brad” 

Urmând sfaturile „reprezentantului” primăriei, după un mic ocol m-am 
regăsit pe strada copilăriei mele. Era mai scurtă, mai îngustă, mai plină de praf, 
dar era acolo! Şi casa, casa primilor mei paşi, stătea încă neîncrezătoare, 
martoră unică a unei copilării de care nu mă puteam despărți. 

De dincolo de ea mă urmărea privirea blajină a bunicului. Totul părea 
nefiresc de real. Mă vedeam stând în acelaşi cerdac, sprijinit cu bărbia de 
balustradă, privind la bisericuţa de peste drum, aşteptând cu nerăbdare să-l văd 
trecând pe nenea Iancu - un om înalt, cu o voce de bariton - care mă „necăjea” 
de fiecare dată cu aceleaşi vorbe rostite sacadat: „Ce... mai... faci... moş- 
nea-gu-le... de no-uă-zeci... şi no-uă... de ani?!... 

În curte, vişinul nu-şi mai lăsa umbra. Pătulul dispăruse. Tot ce mai 
amintea de el erau urmele unor trepte de cărămidă, trepte ce ar fi trebuit să 
ducă către o pivniță-adăpost, cea în care ne refugiam ori de câte ori avioanele 
ruseşti îşi începeau „dansul” macabru deasupra oraşului. 

Din spatele fostului pătul se vedea, curgând liniştit, apa Moldovei... Eram 
numai eu şi Trecutul! 

Ca din senin, vreo cinci-şase copii porniră o adevărată sarabandă, 
încercuindu-mă. Ce căutam eu, un necunoscut, în ograda lor? Venise timpul să 
plec. 

M-am mai uitat o dată la casă, la bisericuţa de peste drum, şi am părăsit 
strada copilăriei cu un pas rar de parcă n-aş mai fi vrut să mă despart de ea. 
Drumul spre gară mi s-a părut scurt, neverosimil de scurt. 

Am lăsat în urmă Parcul Municipal, chioşcul de ziare şi vânzătoarele de 
seminţe. Mi-am ocupat locul în tren şi am deschis fereastra. Pe peron totul era 
normal. Eu, numai, păream căzut de pe altă planetă... Au mai trecut, de atunci, 
vreo treizeci de ani. În loc să se şteargă, amintirile revin neiertătoare. Poate că 
peste alţi treizeci... cine ştie?! 

Adrian Erbiceanu 
(Rev. Melidonium, nr.4, Roman, 2013) 

ADRIAN ERBICEANU 
(Notă biobibliografică) 


Adrian Erbiceanu s-a născut pe data de 6 ianuarie 1941 la Bucureşti. 
Rămas orfan de tată de la o vârstă foarte fragedă, copilăria şi-o petrece în oraşul 
Roman, la bunicii din partea mamei. Reîntors la Bucureşti, în vara anului1947, 
este internat la un cămin de copii. 

Studiile elementare şi le face, datorită schimbărilor de adrese ale 
căminului, la mai multe şcoli elementare, printre care şi şcoala de pe lângă 
Liceul Sântul Sava. În perioada 1955-1959 urmează cursurile Liceului Militar 
Dimitrie Cantemir din localitatea Breaza. Îşi continuă studiile militare 
superioare în localităţile Sibiu şi Piteşti (1059-1962). În toamna anului 1962 este 
repartizat, cu gradul de locotenent, în garnizoana Vânju Mare. În urma 
evenimentelor din Cehoslovacia (1968), este mutat la Bucureşti. Până la 
sfârşitul anului 1974, când trece, la cerere, în rezervă, deţine funcţia de 
comandant de companie în garnizoana Mihai Bravu. În 1970 absolvă cursurile 
Institutului Pedagogic din Bucureşti, Facultatea de Filologie, Limba şi literatura 
română. Emigrează şi se stabileşte în Montreal, Canada, în anul 1979. Este 
căsătorit, din 1971, cu Adela Erbiceanu (n. Baltag). 

Înzestrat cu înclinații către poezie, Adrian Erbiceanu are şansa să 
beneficieze de condiţii favorizante, încredinţându-i-se, la o vârstă fragedă, 
coordonarea activităţii bibliotecii Căminului de copii Filimon Sârbu din 
Bucureşti. Fericita împletire dintre elementul nativ şi cel al mediului, vor întări 
şi dezvolta personalitatea viitorului poet. 

Începe să scrie versuri de la vârsta de 13 ani. La liceu, în 1958, este ales 
secretar al Cenaclului literar. În 1965, prin intermediul pictoriţei Tia Peltz, are 
ocazia să-i întâlnească pe scriitorii Mihail Sorbul, Camil Baltazar, I. Peltz, Eugen 
Frunză. 

Emilia Țutuianu 


Emilia Țuţuianu 


Colaborează, începând cu anul 1969, cu poezii Şi reportaje la reviste 
militare. Participă şi câştigă premii la concursurile pentru „Cea mai bună 
corespondență”, organizate de gazeta Înainte. La solicitarea redacţiei gazetei, 
contribuie, în perioada anilor '69-70, cu o rubrică de fabule cu specific militar. 
In aceeaşi perioadă îi cunoaşte şi poartă discuţii literare cu scriitorii Nicolae 
Tăutu, Florian Grecea, Rusalin Mureşanu, George Florin Cozma Şi Adrian 
Dohotaru. 

Încadrarea într-un regim strict-cazon de viaţă îi va limita contactul cu 
muzele, iar, după 1979, anul emigrării sale, nevoia de a se adapta la sistemul de 
viaţă nord-american îl va ţine la distanţă de preocupările literare. Răgazul 
necesar concentrării Şi selectării apare relativ târziu. Debutul său editorial are 
loc în anul 2003 cu volumul de poeme Confesiuni pentru două generații, 
la editura Tribuna (Tipotrib) din Sibiu. 

Din iulie 2008 este cofondator şi preşedinte al Asociaţiei Scriitorilor de 
Limbă Română din Québec Şi director al Editurii ASLRQ. Este membru al 
organizaţiei culturale “Diversité artistique Montréal” (2008) Şi membru al 
Uniunii Scriitorilor Europeni din Moldova (2016). 

Volume publicate: Confesiuni pentru două generații, 101 
poeme, Ed. Tipotrib, Sibiu, 2003, cu o postfață de Emil David, director 
al editurii Universităţii Lucian Blaga; Divina Tragedie, poem epic, Ed. Tipotrib, 
Sibiu, 2004, cu un Cuvânt înainte de prof. univ. dr. Dan Popescu; De la Anna la 
Caiafa, poeme, Ed. ARDEALUL,Târgu Mureş, 2007, cu o prefaţă de prof. univ. 
dr. loan Mariş; La fontaine de ce siècle (Fântâna veacului), Ed. 
ASLRQ, Montreal, 2009, traducerea şi prefața. de prof. univ. dr. Constantin Frosin; 
Printre silabe, Ed. SINGUR, Târgovişte, 2011, prefața: prof. dr. George Coandă; 
Tinerete fără bătrâneţe - Povestire în versuri după un basm de Petre 
Ispirescu, Ed. ANAMAROL, Bucureşti, 2013, prefața: Ion Roşioru; Însemnele 

nopții, sonete, Ed. ANAMAROL, Bucureşti, mai 2016, prefața: Adrian 
Munteanu. 

Este publicat în diferite reviste şi ziare din ţară şi străinătate: 
Transilvania (Sibiu), Convorbiri Literare (laşi), Târnava (Târgu Mureş), Gazeta 
de Transilvania (Braşov), Bucovina literară (Suceava), Argeş (Piteşti), Poezia 
(laşi), Citadela (Satu Mare), Cetatea Culturală (Cluj-Napoca), Tribuna (Sibiu), 
Viata Vâlcii (Râmnicu Vâlcea), Gazeta de Transilvania (Braşov), Spatii 
Culturale (Râmnicu Sărat), Cetatea lui Bucur (Bucureşti), Le Courrier 
International de la Francophilie (Galaţi), Carte şi arte (Bucureşti), Vatra 
Veche (Târgu-Mureş) Melidonium (Roman), Didactica Nova (Craiova), Singur 
(Târgovişte), Sfera Online (Brăila), Basarabia literară, Constelații diamantine 
(Craiova), Revista 13 Plus (Bacău), Thesaurum (Craiova), O carte pe zi, Marea 
noastră (Bucureşti), Agenţia de presă Aşii Români, Cititor de proză, Tribuna 
Noastră (Montreal), Candela din Montreal, Observatorul (Toronto), Destine 
literare (Montreal), Atheneum (Vancouver), Revista AGERO (Stuttgart). 

A participat, în direct, la emisiuni de radio şi de televiziune: Radio Lynx, 
Radio România Internaţional, Radio Pro Diaspora, OTV, DDTV. Este prezent, şi 
preluat, pe diferite site-uri de poezie on-line. 

Este inclus în: Antologia "Voices of contemporary Romanian poets", 
selection and English version by Dan Brudaşcu, Sedan Publishing House - Cluj, 
2007; Antologia ASLRQ, Montreal, 2009; Antologia revistei SINGUR, 2010; 
Antologia ÎNSEMNELE UNEI TĂCERI, Casa gândului - Cleopatra, Bacău, 2012; 
Antologia SIMBIOZE LIRICE (1), Ed. Anamarol, 2013; ANTOLOGIA 
SCRIITORILOR ROMÂNI DE PE TOATE CONTINENTELE, Editura Cetatea 
Cărţii, Bucureşti, 2014; Antologia SIMBIOZE LIRICE (5), Ed. Anamarol, 2014; 
Antologia PLANETA IUBIRII, Editura Cetatea Cărţii, Bucureşti, 2014; Antologia 
SIMBIOZE LIRICE (12), Ed. Anamarol, Bucureşti, 2015; Antologia LIMBA 
NOASTRĂ CEA ROMÂNĂ, Editura Starpress, Râmnicu Vâlcea, 2015; Antologia 

Emilia Țuţuianu 


ASLRQ, Montreal, 2015; Antologia SIMBIOZE LIRICE (13), Editura Anamarol, 
Bucureşti, 2015 (Alături de nume ca: Ion Dodu Bălan, Dan Bodea, Ion Brad, 
Radu Cârneci, Ion Horea, Emil Lungeanu, George L. Nimigeanu, Paula 
Romanescu etc.); Antologia lirică CARMEN (1), Ed. Anamarol, Bucureşti, 2016; 
Antologia lirică CARMEN (7), Bucureşti, 2017; Antologia multilingvă 
SIMFONIA POEZIEI (4), Ed. Anamarol, Bucureşti, 2017; Antologia lirică 
multilingvă ÎNTÂLNIREA POEŢILOR (5), Ed. Anamarol, Bucureşti, 2017; 
Dicţionarul scriitorilor romani de azi, Iaşi, 2011; Istoria literaturii scriitorilor 
români postrevoluţionari (1989 - 2010), Ed. Socrate, Craiova, 2011; Dicţionarul 
autorilor români contemporani, Ed. Arial, Ploieşti, 2013; Enciclopedia 
ROMÂNII DIN MONTREAL, Editura Danway, Montréal, 2015; UN 
DICŢIONAR AL SCRIITORILOR ROMÂNI CONTEMPORANI, Ed. Tipo 
Moldova, laşi, 2016, Vol. V, pag.205-214, Coordonator, Ion HOLBAN. 

Referinţe critice: Eduard Huidan, Mihai Miron, loana-Narcisa Creţu, 
Mircea Gheorghe, Adrian Popescu, Doina Hanganu-Bumbăcescu, Ion Roşioru, 
George L. Nimigeanu , Elena Buică, Virgil Borcan, Victor Liviu Stoleru, George 
Coandă, Valeria Manta Tăicuţu , Ortansa Tudor, Daniel C. Manolescu, Traian 
Gărduş, Constantin Butunoi, Constantin Frosin, Marius Chelaru, Eva Halus, 
Ioan Lilă, Constantin P. Popescu, Ionuț Caragea, Ştefan Dumitrescu, Mihai 
Marcu, Carmen Doreal, Otilia Tunaru, Maria Prochipiuc, Nicu Vintilă, Ion 
Mari$, Ionel Popa, Constantin T. Ciubotaru, Remus Foltoş, Cezarina Adamescu, 
Adrian Munteanu. 

Cărţi despre autor: 

- Cezarina Adamescu: Adrian Erbiceanu - În căutarea tinereţii 
fără bătrâneţe, Editura Anamarol, Bucureşti, 2016, 76 pagini, ISBN: 978- 
606-640-143-2; 

- Remus Foltoş: Mari idei în poezia lui Adrian Erbiceanu, Editura 
Fides, Iaşi, 2016, 108 pagini, ISBN: 978-606-691-028-1. 


Emilia Ţuţuianu 

Prof. Gheorghe M. Ciobanu, 
făcând o incursiune în poezia 
dlui Adrian Erbiceanu, cu 
ocazia lansării volumului 
Însemnele noptż ii - sonete, 
Bacău, 3 iunie 2016 


Consiliul Județean Dolj 


Biblioteca Județeană “Alexandru şi Aristia Aman” 
Asociaţia Culturală “Carmina Balcanica” 


vă invită 


Vineri, 14 iunie 2013, ora 17:00 


Sala Nicolae Romanescu 





Lansare de carte - ADRIAN ERBICEANU 
TINEREȚE FĂRĂ BĂTRÂNEȚE 


ADRIAN ERBICEANU 






Invitaţi: 
* SCRIITORI, JURNALIȘTI, CADRE DIDACTICE, STUDENȚI, ELEVI 


Invitaţi speciali: 
* GABRIELA RUSU-PĂSĂRIN - Radio Craiova 
* MEMBRI Al ASOCIAȚIEI “CARMINA BALCANICA” 


Prezintă: 

* MIHAELA ALBU 

* ADRIANA RĂDUCAN 
* DAN ANGHELESCU 











Scriitorul şi dramaturgul Emil Lungeanu, făcând 
prezentarea volumului Tinerețe fără bătrânețe, alături 
de scriitoarea Elena Rodica Lupu, Adrian Erbiceanu 











T 








Invitaţi de onoare cu ocazia lansării vol. Tinerețe 
fără bătrânețe, Craiova, 2013. De la stânga la 
dreapta: Conf. univ. dr. Camelia Zăbavă; Prof. 
Adriana Răducan; Prof. univ. dr. Mihaela Albu; 
Conf. univ. dr. Gabriela Rusu Păsărin; Prof. Maria 
Tronea; Prof.univ. dr. Dan Anghelescu (Univ. 
Bucureşti); Prof. univ. dr. Nicu Vintilă 





= E A e a e e AP Ea, 

Roman, 04.06.2016, Adrian Erbiceanu, Scriitoarea Angela Furtună, organizatoarea 
însoțit de doamnele Emilia Ţuţuianu şi Doina lansării cărţii la Suceava; Adrian Erbiceanu, 
Enea, cu fața către locul fostei case în care a Cezar Căilean - reprezentantul Librăriei 

copilărit între anii 1941-1947 Pi Pete ea 

12... 
33... 
40... 
44... 
Asu 


BBs 
60... 


69... 


Tee. 
85... 


88... 


92... 
96... 


100... 
103... 


112... 


131... 
133... 


CUPRINS 


.. Gheorghe A. M. Ciobanu: Prefaţă 
. Emilia Ţuţuianu: Scriitorul canadian de origine română 


Adrian Erbiceanu 

Adrian Erbiceanu: Basmul Tinerețe fără bătrâneţe 

Ion Roşioru: Rescrierea o formă de intertextualitate 

Elena Buică: O meditaţie profundă despre viaţă şi moarte 
Mihai Miron: Tinerețe fără bătrâneţe 

Ştefan Dumitrescu: Un mare poet român, dl. Adrian Erbiceanu, 
se întoarce acasă, în literatura română 

Ionel Popa: Un poem ontologic 

Ştefan Dumitrescu: A. Erbiceanu - Tinerețe fără bătrâneţe 
Nicu Vintilă: A doua tinereţe a unui basm 

Eva Halus: Adrian Erbiceanu şi reţeta tinereţii fără bătrâneţe 
Constantin T. Ciubotaru: Despre o poveste în versuri şi un basm 
numit Tinerețe fără bătrâneţe semnat de Adrian Erbiceanu 
Mihaela Ignat: Eveniment literar la Windsor - Prezentarea cărții 
poetului Adrian Erbiceanu, Tinerețe fără bătrâneţe 

Doina Popa - Dexter, Michigan: Tinerețe fără bătrâneţe 
Carmen Doreal: Tinerete fără bătrâneţe - poem filozofic, 
semnat de Adrian Erbiceanu 

Ionuţ Caragea: Şamanul timpului 

Remus Foltoş: Tinerețe fără bătrâneţe. Omul între pământesc 

şi imortalitate 

Cezarina Adamescu: O minunare continuă : Studiu asupra unei 
Capodopere 
Adrian Erbiceanu: Pro memoriam 

Emilia Ţuţuianu: Notă biobibliografică 

Adrian Erbiceanu 

n. 6 ianuarie 1941, Bucureşti, 
cofondator şi preşedinte al 
Asociaţiei Scriitorilor de Limbă 
Română din Quebec, director al 
Editurii ASLRQ, membru al 
organizației culturale „,Diversite 
artistique Montréal” (2008), 
membru al Uniunii Scriitorilor 
Europeni din Moldova (2016). 

Volume publicate: Confesiuni 
pentru două generații, 101 
poeme, Ed. Tipotrib, Sibiu, 2003, 
cu o postfață de Emil David, 
director al editurii Universității 
Lucian Blaga; Divina Tragedie, 
poem epic, Ed. Tipotrib, Sibiu, 
2004, cu un Cuvânt înainte de prof. 
univ. dr. Dan Popescu; De la 
Anna la Caiafa, poeme, Ed. 
ARDEALUL,Târgu MureŞ, 2007, 
cu o prefață de prof. univ. dr. Ioan 
Mariş; La fontaine de ce siècle 
(Fântâna veacului), Ed. 
ASLRQ, Montrâal, 2009, 
traducerea şi prefața. de prof.univ. 
dr. Constantin Frosin; Printre 
silabe, Ed. SINGUR, Târgovişte, 
2011, prefața: prof. dr. George 
Coandă; Tinerețe fără 
bătrâneţe - Povestire în versuri 
după un basm de Petre Ispirescu, 
Ed. ANAMAROL, Bucureşti, 2013, 
prefața: Ion Roşioru; Însemnele 
nopții, sonete, Ed. ANAMAROL, 
Bucureşti, mai 2016, prefața: 
Adrian Munteanu. 





„Adrian Erbiceanu este un poet cu o operă densă şi plină de interogaţii cu privire la destinul omului, 
la starea societăţii româneşti actuale, un poet ce căută răspuns la întrebările existenţiale, când copleşit 
de doruri şi lirism când povestindu-ne basme încărcate de simboluri.” Emilia Ţuţuianu 


„ Adrian Erbiceanu, poet stabilit în Canada din 1979, propune o rescriere în versuri a basmului 
românesc atipic al lui Petre Ispirescu (1830-1887), Tinerețe fără bătrâneţe şi viaţă fără de 
moarte, el nu face altceva decât, printr-un demers destul de temerar, să pedaleze pe sugestia 
călinesciană a dimensiunii poematice a oricărui basm, cu atât mai mult a unuia încărcat de permanentă 
şi stringentă filozofie folclorică. Departe de patrie, poetul se identifică în mare măsură cu protagonistul 
pe care, odată cu înaintarea în vârstă, dorul îl răvăşeşte până la strigăt. Celebrul şi, totodată, 
tulburătorul basm citit în urmă cu doisprezece lustri l-a urmărit pe rescriptor toată viaţa, după cum o 
afirmă într-o confesiune recentă plină de duioşie.” Ion Roşioru 


„Poetului Adrian Erbiceanu i-a intrat în suflet această operă populară, de o construcţie cu totul 
aparte, şi nu a mai lăsat-o să plece decât după ce a trecut-o prin alambicul creaţiei sale şi a 
reîmprospătat-o cu puternica forță a recreerii într-un limbaj poetic autentic. Îmbrăţişând valorile 
secular-româneşti ale basmului şi transpunându-l în poezie, autorul ne oferă reîntâlnirea cu bucuria 
curată a copilăriei, concomitent cu prelevarea substraturilor basmul, cu o maturitate spirituală care 
presupune o experienţă de viaţă pentru a putea pătrunde înțelesurile ei adânci, dimensiuni prinse în 
plasa vieţii altfel interceptate decât cele filtrate prin ochii unui copil.” Elena Buică 


„Domnul Erbiceanu, poet cu studii filologice de specialitate şi operă poetică ce stă sub semnul 
lirismului autentic, dar şi cu o reală chemare către epopee, mânuieşte cu abilitate versul bine rimat, 
ritmurile ce se schimbă după nevoile de expresivitate, de la alexandrine la cel de esenţa folclorică cum 
este cazul în opera de faţă.” Mihai Miron 


„ A existat o comunicare subterană, o rezonanţă între conţinuturi şi structuri ale subconştientului 
colectiv al domnului Adrian Erbiceanu şi informaţia mitică, abisală din memoria colectivă a acestui 
neam...Este exact ceea ce a trăit, ceea ce s-a întâmplat cu dacismul la Eminescu, cu setea lui de a plonja 
în straturile adânci ale culturii dace, ale memoriei, ale universului cultural al poporului daco-român. 
Reactualizarea, re-potențarea acestor conţinuturi ancestrale mitice credem că sunt caracteristica 
geniului.” Ştefan Dumitrescu 


„ Axul narativ rămâne drumul inițiatic. În acest basm românesc, mai mult ca în oricare altul, drumul 
nu este atât în spaţiu, cât în timp. Noul coautor al basmului va pune accent tocmai pe acest aspect 
reuşind astfel să aducă în prim-plan potenţialul filosofic al basmului. Autorul rescrierii nu se lasă.” 

Ionel Popa 


„La limita dintre deznădejde şi disperare, dintre strigăt şi scâncet, autorul, precum un şaman al 
timpului, îşi face culcuş în pântecul clepsidrei, privind cum nisipul înalţă piramida ineluctabilului: „Şi 
au prins a curge anii/ Ca nisipul printre deşte.../ Numai că, sub zodii stranui,/ Omul soarta-şi 
împlineşte!".” Ionuţ Caragea 


